കാമ്പസുകളിലാളിയ പെണ്‍വീര്യമെവിടെ? – Azad Online\nby Azad സെപ്റ്റംബര് 15, 2018 സെപ്റ്റംബര് 16, 2020\nLeaveaComment on കാമ്പസുകളിലാളിയ പെണ്‍വീര്യമെവിടെ?\nഎന്റെ പ്രിയപ്പെട്ട യുവ സുഹൃത്തുക്കളേ, അനീതിയോടു സമരസപ്പെടാനാവാത്ത സമരയൗവ്വനങ്ങളായി നിങ്ങള് തിളച്ചു മറിയുന്നത് പലപ്പോഴും കണ്ടിട്ടുണ്ട്. ഫാഷിസത്തിനെതിരെ മഹാ സംഗമങ്ങള്. സദാചാര ഭീകരതക്കെതിരെ ചുംബനാശ്ലേഷങ്ങള്. ലൈംഗിക ന്യൂനപക്ഷങ്ങളുടെ മഴവില് പോരാട്ടങ്ങള്. ഇവയൊക്കെ പതിവു സമരങ്ങളെ അമ്പരപ്പിച്ച പുതു മുന്നേറ്റങ്ങളായി. കത്തിയാളുമേതിടവുമെന്ന് ഭരണകൂടങ്ങളെ അതു ഭയപ്പെടുത്തിക്കാണും. അതിനാല് നിങ്ങള്‍ക്കു പിറകില് തീവ്രവാദി നിഴലുകള് തുന്നിച്ചേര്‍ക്കുന്ന അധികാരപ്പാഴ് വേല പലവുരുവുണ്ടായി. നിങ്ങളൊഴികെ എല്ലാവരും നിങ്ങളുടെ തുറന്നുവിടപ്പെട്ട ഊര്‍ജ്ജോറവകള് കണ്ടു നടുങ്ങി.\nനിങ്ങളോ, കിടപ്പാടത്തില്‍നിന്നും തൊഴിലില്‍നിന്നും പുറം തള്ളപ്പെട്ട അനേകരുടെ സമരത്തെ കണ്ടില്ല. ചവിട്ടിമെതിക്കുന്ന മത/വര്‍ഗ/വംശ/ ലിംഗ ദുഷ്ടാധികാര വാഴ്ച്ചയ്ക്കെതിരെ പൊട്ടുന്ന അനേക ശബ്ദങ്ങളെ സംബോധന ചെയ്തില്ല. കക്ഷിരാഷ്ട്രീയ കെട്ടുകാഴ്ച്ചകള്‍ക്കപ്പുറത്ത് നീതി നിലവിളിക്കുന്നതു കേട്ടില്ല. കൊലചെയ്യപ്പെട്ടവരുടെ വിധവകള്‍ക്കൊപ്പമോ മാനഭംഗപ്പെടുത്തപ്പെട്ട സഹോദരിമാര്‍ക്കൊപ്പമോ തെരുവില് അമര്‍ഷത്തിന് തീ കൊടുത്തില്ല. പാറ പൊട്ടിച്ചും കുന്നിടിച്ചും വയല് നികത്തിയും മണല് കടത്തിയും തിടംവെച്ച കൊള്ള മുതലാളിത്തത്തെ ചൂട്ടുകത്തിച്ചു ഭയപ്പെടുത്തിയില്ല. എല്ലായിടത്തും ചിലരുണ്ടായിരുന്നു. രോഷങ്ങളിലവരൊറ്റപ്പെട്ടു. അനീതിക്കെതിരെ കേരളീയ യൗവ്വനം എപ്പോഴും ഒന്നിച്ചുണര്‍ന്നില്ല.\nഇപ്പോള് കന്യാസ്ത്രീ സഹോദരികള് നമ്മുടെ തെരുവില് കൈകളുയര്‍ത്തി നിലവിളിക്കുന്നു. ക്രിസ്തുവിനെപ്പോലും തിന്മയില് മുക്കുന്ന പാപികളെ ശിക്ഷിക്കണം ജനാധിപത്യമേ എന്ന്. ആണധികാരം എവിടെയെല്ലാമാണ് അശ്ലീല വേഴ്ച്ചകള്‍കൊണ്ട് കളങ്കിതമാക്കുന്നത്! പൊന്‍കുന്നം വര്‍ക്കിയോ സിജെ തോമസോ പറഞ്ഞപ്പോള് അത് ആണസ്വസ്ഥതയെന്ന് തള്ളി. അഭയയുടെ വിസ്മൃതമാവാത്ത ജഡഛായ അകം ഭദ്രമല്ലെന്ന് പാടിക്കൊണ്ടിരുന്നു. ഇപ്പോള് മഠം വിടാതെ തെരുവിലെത്തി സന്യാസിനിമാര് ശങ്കയിലെ സത്യം തുറന്നു കാട്ടുന്നു.\nഅവര്‍ക്കിനി എന്തു പറ്റും? ഫ്രാങ്കോ തെളിവുകളോടെ പിടിക്കപ്പെടുകയും വിചാരണ നേരിട്ട് ശിക്ഷിക്കപ്പെടുകയും ചെയ്യുമോ? അതോ മാനഭംഗങ്ങളെ എതിരിട്ടതിന് സന്യാസിനിമാര് പുറത്താക്കപ്പെടുമോ? തെരുവില് നിലവിളിച്ച കുറ്റത്തിന് അവരെന്നേയ്ക്കും തെരുവിലിറക്കപ്പെടുമോ? സദാചാര ഭീകരതയ്ക്കും ജനാധിപത്യ ധ്വംസനത്തിനും എതിരെ മഹാ സംഗമങ്ങള് നടത്തിയ യൗവ്വനത്തുടിപ്പുകളെവിടെ? എവിടെ കാമ്പസുകളിലാളിയ പുതിയ പെണ്‍വീര്യം? സൈനികച്ചട്ടയുള്ള മതഘടനയില് തളയ്ക്കപ്പട്ടവര് ഇപ്പോള് മേലാളരില്‍നിന്നു നീതി കാക്കുന്നില്ല. അവര് ജനാധിപത്യത്തിന്റെ പൊതുമണ്ഡലത്തില് വന്നിരിക്കുന്നു. അവരെ തുണയ്ക്കേണ്ടേ നാം യുവ സുഹൃത്തുക്കളേ? അല്ലെങ്കില് പിന്നെ തിളച്ചുപൊന്തിയ ആ ഊര്‍ജ്ജത്തിന് എന്തു വില? എന്തു കാര്യം?\n15 സെപ്തംബര് 2018\nPrevious Entry ജീവന് നല്‍കുന്നവര് ശംബളം നല്‍കാന് മടിക്കുന്നതെന്ത്?\nNext Entry ബൈബിളില്‍നിന്ന് ഇന്ത്യന് ഭരണഘടനയിലേക്ക്


ഇന്ത്യൻ ടെസ്റ്റ് ക്രിക്കറ്റിൽ ഏറ്റവും കൂടുതൽ ബാറ്റിംഗ് ശരാശരി ആർക്ക്? - Crickerala\nഇന്ത്യൻ ടെസ്റ്റ് ക്രിക്കറ്റിൽ ഏറ്റവും കൂടുതൽ ബാറ്റിംഗ് ശരാശരി ആർക്ക്?\nBy sanjayknair14\t On Nov 15, 2017\n1932ൽ ടെസ്റ്റ് പദവി നേടിയ ഇന്ത്യൻ ടീം അഞ്ഞൂറിൽ പരം ടെസ്റ്റ് മത്സരങ്ങൾ കളിച്ചിട്ടുണ്ട്. ഈ 85 വർഷ കാലയളവിൽ ഇന്ത്യക്ക് വേണ്ടി വെള്ള കുപ്പായമണിഞ്ഞത് 353 താരങ്ങളാണ്. അവരിൽ 25 ടെസ്റ്റ് മത്സരത്തിലെങ്കിലും ഇന്ത്യക്ക് വേണ്ടി കളിച്ചവരിൽ ഏറ്റവും കൂടുതൽ ബാറ്റിംഗ് ശരാശരി ഉള്ള അഞ്ചു താരങ്ങൾ ആരൊക്കെയെന്ന് പരിചയപ്പെടാം\nമൂന്ന് ഫോർമാറ്റിലും ഇന്ത്യൻ ടീമിന്റെ ഇപ്പോഴത്തെ നായകൻ. 2010 മുതൽ ഇന്ത്യൻ ടെസ്റ്റ് ടീമിന് വേണ്ടി കളിക്കുന്ന താരം ഇതിനോടകം തന്നെ 60 ടെസ്റ്റ് മത്സരത്തിൽ ഇന്ത്യൻ കുപ്പായമണിഞ്ഞിട്ടുണ്ട്.\nകഴിഞ്ഞ വർഷം മിന്നും ഫോമിൽ കളിച്ചിരുന്ന താരം തുടർച്ചയായി നാല് പരമ്പരകളിൽ ഇരട്ട സെഞ്ചുറി നേടി റെക്കോർഡ് ബുക്കിലിടം പിടിച്ചിരുന്നു. നിലവിൽ റാങ്കിങ്ങിൽ ആറാം സ്ഥാനത്താണ് കോഹ്ലി. ടെസ്റ്റ് ക്രിക്കറ്റിൽ 49.55 ശരാശരിയുമായി കോഹ്ലി അഞ്ചാം സ്ഥാനത്ത് ഉണ്ട്\n1970 – 85 കാല ഘട്ടത്തിൽ ഇന്ത്യൻ ടെസ്റ്റ് ബാറ്റിങ്ങിന്റെ നെടും തൂണായിരുന്ന ഇതിഹാസം. ലിറ്റൽ മാസ്റ്ററെന്ന് ക്രിക്കറ്റ് ലോകം വിശേഷിപ്പിച്ച പ്രതിഭ. വിദേശ മണ്ണിൽ ഇന്ത്യൻ ബാറ്റിംഗ് മികച്ച പ്രകടനങ്ങൾ പുറത്തെടുത്തിരുന്നതിൽ ഗാവസ്‌കർ വഹിച്ചിരുന്ന പങ്ക് വളരെ വലുതായിരുന്നു. ടെസ്റ്റ് ക്രിക്കറ്റിൽ ഏറ്റവും കൂടുതൽ സെഞ്ചുറി എന്ന ഡോൺ ബ്രാഡ്‌മാൻറെ റെക്കോർഡ് തകർക്കുന്നതും ടെസ്റ്റ് ക്രിക്കറ്റിൽ ആദ്യമായി 10000 റൺസ് നേടുന്ന താരം കൂടിയായിരുന്നു ഗാവസ്‌കർ. ടെസ്റ്റ് ക്രിക്കറ്റിൽ 51.12ആണ് ഗവാസ്കറുടെ ശരാശരി\nഇന്ത്യൻ ടീമിന്റെ വൻ മതിൽ. ഏതാണ്ട് 16 വർഷ കാലം ടെസ്റ്റ് ക്രിക്കറ്റിലെ ഏറ്റവും നിർണായക ബാറ്റിംഗ് പൊസിഷനായ മൂന്നാം നമ്പറിൽ ബാറ്റ് ചെയ്ത് ഒരുപാട് റൺസ് ഇന്ത്യയിലും ഇന്ത്യക്ക് പുറത്തും വാരി കൂട്ടിയ താരം. ടെസ്റ്റിൽ ബോളർമാരുടെ ക്ഷമക്കെടുത്തി റൺസ് കണ്ടെടുക്കുന്ന ശൈലിയാണ് മറ്റു താരങ്ങളിൽ നിന്നും ദ്രാവിഡിനെ വ്യത്യസ്ഥമാക്കി നിർത്തിയിരുന്ന ഘടകം. ഇപ്പോഴും ടെസ്റ്റ് ക്രിക്കറ്റിൽ ഏറ്റവും കൂടുതൽ പന്തുകൾ നേരിട്ട താരമെന്ന റെക്കോർഡ് ദ്രാവിഡിന്റെ പേരിലാണ്\nരാഹുൽ ദ്രാവിഡിന്റെ വിരമിക്കലിനു ശേഷം മൂന്നാം നമ്പറിലാര് എന്ന ചോദ്യത്തിന് ഉത്തരം അതാണ് ചേതേശ്വർ പൂജാര. നിലവിൽ റാങ്കിങ്ങിൽ മൂന്നാം സ്ഥാനത്ത് നിൽക്കുന്ന താരം 51 ടെസ്റ്റ് മത്സരങ്ങൾ ഇന്ത്യക്ക് വേണ്ടി കളിച്ചിട്ടുണ്ട്. ഇന്ത്യക്ക് പുറത്ത് മികച്ച പ്രകടനങ്ങൾ കുറവാണെങ്കിലും ഇന്ത്യയിൽ ടെസ്റ്റ് മത്സരങ്ങൾ നടക്കുമ്പോൾ എതിർ ടീം പുറത്താക്കാൻ ഏറ്റവും പ്രയാസം നേരിടുന്നത് പുജാരയെയാണ്. ടെസ്റ്റിൽ ഇന്ത്യ ഒന്നാം സ്ഥാനത്ത് എത്തിയതിൽ നിർണായക പങ്ക് വഹിച്ച പൂജാരയുടെ ടെസ്റ്റിലെ ശരാശരി 52.65 ആണ്\nക്രിക്കറ്റ് മത്സരം ഒരിക്കലെങ്കിലും കണ്ടവർക്ക് പരിചയപ്പെടുത്തേണ്ട ആവശ്യമില്ലാത്ത പേര്. ടെസ്റ്റ് ക്രിക്കറ്റ് ചരിത്രത്തിൽ ഏറ്റവും കൂടുതൽ മത്സരങ്ങൾ റൺസ് സെഞ്ചുറി തുടങ്ങിയ എല്ലാ റെക്കോർഡും സ്വന്തം പേരിലുള്ള സച്ചിനു തന്നെയാണ് ഇന്ത്യൻ ടെസ്റ്റ് ക്രിക്കറ്റ് ചരിത്രത്തിൽ ഏറ്റവും കൂടുതൽ ശരാശരി. ടെസ്റ്റ് ക്രിക്കറ്റിൽ 15921 റൺസ് നേടിയ സച്ചിന്‍റെ ആവറേജ് 53.79 ആണ്


ജാര്‍ഖണ്ഡില് എന്.ഡി.എ മുന്നണിയില് ഭിന്നത, 50 സീറ്റുകളില് എല്.ജെ.പി തനിച്ച് മത്സരിക്കും | Entevarthakal.com\nഇന്ത്യയ്ക്ക് 67 റൺസ് ജയം, പരമ്പര\nപരുക്കുമൂലം ധവാന് ഏകദിന പരമ്പരയും നഷ്ടമാകും; സഞ്ജുവിന് സാധ്യതയേറുന്നു\nഉത്തേജക മരുന്ന് വിവാദം, റഷ്യയ്ക്ക് കായിക മത്സരങ്ങളില് നിന്നു വിലക്ക്; ഒളിമ്പിക്സും ലോകകപ്പ് ഫുട്ബോളും നഷ്ടമാകും\nആരാധകര്‍ക്ക് നിരാശ; കാര്യവട്ടത്ത് ഇന്ത്യയ്ക്ക് തോല്‍വി\nമെസ്സിക്ക് ബാലണ് ദ്യോര്, നേട്ടം ആറാം തവണ\nശ്യാം പുഷ്‌കരന്റെ തിരക്കഥയ്ക്ക് ഷാരുഖ് നായകന്; ബോളിവുഡിലേക്ക് കടന്ന് ആഷിഖ് അബു\nനൃത്ത ചുവടുകളുമായി ഷെയ്ന് നിഗം; വലിയ പെരുന്നാളിലെ വിഡീയോ ഗാനം പുറത്തുവിട്ടു\n‘ദുബായ് പാട്ടുമായി’ എം.ജയചന്ദ്രന്\n‘ഉളളുതൊടും പ്രമേയവുമായി ഉടലാഴം’ പ്രദര്‍ശനം വെളളിയാഴ്ച മുതല്\n40 വര്‍ഷത്തിന് ശേഷം മെറിലാന്റ് നിര്‍മ്മാണ രംഗത്തേക്ക്, വിനിതീന്റെ ‘ഹൃദയ’ത്തില് കല്യാണിയും പ്രണവും\n‘തമ്പി’യ്‌ക്കൊപ്പം അണ്ണി, കാര്‍ത്തിയും ജ്യോതികയും പ്രധാന വേഷത്തില്, സംവിധാനം ജിത്തു ജോസഫ്\nമതാടിസ്ഥാനത്തിലുള്ള ഒരു വേര്‍തിരിവും കേരളത്തില് അനുവദിക്കില്ലെന്ന് മുഖ്യമന്ത്രി\nരണ്ട് സ്‌കൂളുകളുടെ അടിസ്ഥാന സൗകര്യ വികസനത്തിന് 1.73 കോടി രൂപ\nപ്രളയ പുനരധിവാസ ധന സഹായം : 118 ഗുണഭോക്താക്കളുടെ തടസ്സം നീക്കി\nഷഹ്ലയുടെ മരണത്തില് സ്വമേധയാ കേസെടുത്ത് ഹൈക്കോടതി\nഅഭയാക്കേസ് : നാര്‍ക്കോ അനാലിസിസ് നടത്തിയ ഡോക്ടര്‍മാരെ വിസ്തരിക്കാൻ പാടില്ലെന്ന് ഹൈക്കോടതി\nപൗരത്വ ബില് : 19 ന് ഇടതുപാര്‍ട്ടികളുടെ അഖിലേന്ത്യാ പ്രതിഷേധം\nമണിപ്പൂരിൽ പോകാൻ ഇനി പെർമിറ്റു വേണം\nജാര്‍ഖണ്ഡില് മൂന്നാംഘട്ട പോളിങ് തുടങ്ങി; ശ്രദ്ധാ കേന്ദ്രമായി ത്രികോണമത്സരം നടക്കുന്ന ധന്‍വാര്\nസഞ്ജീവ് ഭട്ട് പറഞ്ഞത് കള്ളം; ഗുജറാത്ത് കലാപത്തില് മോദിക്ക് ക്ലീന് ചിറ്റ് നല്‍കി അന്വേഷണ കമ്മീഷന്\n25000 പേര് നിരാഹാര സമരത്തിന് ; പൗരത്വ ബില്ലിനെതിരെ അലിഗഡ് സര്‍വ്വകലാശാലാ വിദ്യാര്‍ത്ഥികള്\nHome National ജാര്‍ഖണ്ഡില് എന്.ഡി.എ മുന്നണിയില് ഭിന്നത, 50 സീറ്റുകളില് എല്.ജെ.പി തനിച്ച് മത്സരിക്കും\nജാര്‍ഖണ്ഡില് എന്.ഡി.എ മുന്നണിയില് ഭിന്നത, 50 സീറ്റുകളില് എല്.ജെ.പി തനിച്ച് മത്സരിക്കും\nന്യൂഡല്‍ഹി: മഹാരാഷ്ട്രയ്ക്കു പിന്നാലെ ജാര്‍ഖണ്ഡിലും ബി.ജെ.പി നേതൃത്വം നല്‍കുന്ന എന്.ഡി.എ മുന്നണിയില് ഭിന്നത. നിയമസഭാ തിരഞ്ഞെടുപ്പിലെ സീറ്റ് വിഭജനവുമായി ബന്ധപ്പെട്ട് സഖ്യകക്ഷികളായ എല്.ജെ.പി (ലോക് ജനശക്തി പാര്‍ട്ടി)യും എ.ജെ.എസ്.യു(ഓള് ജാര്‍ഖണ്ഡ് സ്റ്റുഡന്റ്സ് യൂണിയന്)വും അഭിപ്രായഭിന്നത വ്യക്തമാക്കി കഴിഞ്ഞു.\n82 അംഗ ജാര്‍ഖണ്ഡ് നിയമസഭയിലേക്കുള്ള തിരഞ്ഞെടുപ്പ് അഞ്ചുഘട്ടമായാണ് നടക്കുന്നത്. ആദ്യഘട്ടം നവംബര് മുപ്പതിനാണ്. ഒരു സീറ്റ് നാമനിര്‍ദേശം ചെയ്യപ്പെടുന്ന അംഗത്തിനുള്ളതാണ്.\nസംസ്ഥാനത്തെ അമ്പത് സീറ്റുകളില് തനിച്ച് മത്സരിക്കാന് എല്.ജെ.പി. സംസ്ഥാന ഘടകം തീരുമാനിച്ചതായി ദേശീയ അധ്യക്ഷന് ചിരാഗ് പാസ്വാന് പ്രഖ്യാപിച്ചു. 2014ല് ഒരു സീറ്റില് മാത്രമായിരുന്നു എല്.ജെ.പി.മത്സരിച്ചിരുന്നത്. അവിടെ വിജയിക്കാനും സാധിച്ചിരുന്നില്ല.\nജര്‍മുണ്ടി, നള, ഹുസൈനാബാദ്, ബര്‍ക്കാഗാവ്, ലാത്തേഹാര്, പാംകി എന്നീ ആറ് സീറ്റുകളില് മത്സരിക്കാനായിരുന്നു എല്.ജെ.പി ആദ്യം താല്‍പര്യം പ്രകടിപ്പിച്ചിരുന്നത്. എന്നാല് ഇപ്പോള് അമ്പത് സീറ്റുകളില് മത്സരിക്കാന് പാര്‍ട്ടി തീരുമാനിച്ചിരിക്കുകയാണെന്ന് അധ്യക്ഷന് ചിരാഗ് പാസ്വാന് വ്യക്തമാക്കി.\n2014ല്, മത്സരിച്ച എട്ടു സീറ്റുകളില് അഞ്ച് സീറ്റുകളിലും എ.ജെ.എസ്.യു(ഓള് ജാര്‍ഖണ്ഡ് സ്റ്റുഡന്റ്സ് യൂണിയന്) വിജയിച്ചിരുന്നു. 19 സീറ്റുകളില് മത്സരിക്കാനാണ് എ.ജെ.എസ്.യു. താല്‍പര്യപ്പെടുന്നത്.\nഎന്നാല് എ.ജെ.എസ്.യുവിന് ഒമ്പതു സീറ്റുകളില് കൂടുതല് നല്‍കാന് ബി.ജെ.പിക്ക് താല്‍പര്യമില്ലെന്നാണ് പാര്‍ട്ടിവൃത്തങ്ങളില്‍നിന്ന് ലഭിക്കുന്ന സൂചന. 12 മണ്ഡലങ്ങളിലെ സ്ഥാനാര്‍ഥികളെ എ.ജെ.എസ്.യു ഇതിനോടകം പ്രഖ്യാപിച്ചിട്ടുണ്ട്.\nബി.ജെ.പി സംസ്ഥാന അധ്യക്ഷന് ലക്ഷ്മണ് ഗിലുവ മത്സരിക്കുന്ന ചക്രധര്‍പുറില് എ.ജെ.എസ്.യു സ്ഥാനാര്‍ഥിയെ പ്രഖ്യാപിച്ചു കഴിഞ്ഞു. ബി.ജെ.പി മത്സരിക്കുന്ന സിമാരിയ, സിന്ദ്രി, മണ്ഡു, ചക്രധര്‍പുര് എന്നീ മണ്ഡലങ്ങളിലും എ.ജെ.എസ്.യു മത്സരിക്കുന്നുണ്ട്.\nഞായറാഴ്ച 52 സ്ഥാനാര്‍ഥികളുടെ പേര് ബി.ജെ.പി. പ്രഖ്യാപിച്ചിരുന്നു. രണ്ടാമത്തെ സ്ഥാനാര്‍ഥി പട്ടിക ഇനിയും പുറത്തുവിട്ടിട്ടില്ല. എ.ജെ.എസ്.യുവുമായി സീറ്റ് വിഭജന ചര്‍ച്ചകള് പുരോഗമിക്കുന്നതിനാലാണ് ഇതെന്നാണ് സൂചന.\nജാര്‍ഖണ്ഡ് മുഖ്യമന്ത്രി രഘുബര് ദാസ് ജംഷഡ്പുറില് നിന്നാണ് ജനവിധി തേടുന്നത്. 2014 തിരഞ്ഞെടുപ്പില് ബി.ജെ.പി. 72 സീറ്റുകളില് മത്സരിക്കുകയും 37 സീറ്റുകളില് വിജയിക്കുകയും ചെയ്തിരുന്നു. എ.ജെ.എസ്.യു. അഞ്ച് സീറ്റുകളിലും വിജയിച്ചിരുന്നു.\nകോണ്‍ഗ്രസ് സംസ്ഥാനത്ത് 31 സീറ്റുകളിലാണ് മത്സരിക്കുന്നത്. സഖ്യകക്ഷിയായ ജെ.എം.എം(ജാര്‍ഖണ്ഡ് മുക്തി മോര്‍ച്ച) 43 സീറ്റുകളിലും മത്സരിക്കും. ലാലു പ്രസാദ് യാദവിന്റെ ആര്.ജെ.ഡി ഏഴുസീറ്റിലും മത്സരിക്കും. മുന്‍മുഖ്യമന്ത്രിയും ജെ.എം.എം.നേതാവുമായ ഷിബു സോറനാണ് കോണ്‍ഗ്രസ്-ജെ.എം.എം സഖ്യത്തിന്റെ പ്രചാരണത്തിന് നേതൃത്വം നല്‍കുക.\nPrevious articleവാളയാര് കേസ് അന്വേഷണത്തില് വീഴ്ചയുണ്ടെന്ന് ദേശീയ പട്ടികജാതി കമ്മീഷന്\nNext articleകൊച്ചിയിലെ റോഡുകളില് അതൃപ്തി പ്രകടിപ്പിച്ച് ഹൈക്കോടതി, 15 നകം നന്നാക്കാന് നടപടിയെടുക്കണം\nരാഷ്ട്രപതി ഭവനിലേക്കുള്ള ജെ.എന്.യു മാര്‍ച്ച്; വിദ്യാര്‍ത്ഥികള്‍ക്കു നേരെ ലാത്തി ചാര്‍ജ്\nNational Lisha Mary - December 9, 2019\nസമീര് ഖാതിര് പിന്‍മാറി; ലെബനന് പ്രധാനമന്ത്രി സ്ഥാനാര്‍ത്ഥിയായി ഹരീരി വീണ്ടും\nInternational Lisha Mary - December 10, 2019\nNational Lisha Mary - December 12, 2019\nമൂന്നര വർഷം കൊണ്ട് കേരളത്തിനുണ്ടായ മാറ്റം വിസ്മയിപ്പിക്കുന്നത് : മന്ത്രി ടി.പി രാമകൃഷ്ണൻ\nKozhikode Lisha Mary - December 10, 2019\nOld News (Archives) Select Month December 2019 November 2019 October 2019 September 2019 August 2019 July 2019 June 2019 May 2019 April 2019 March 2019 February 2019 January 2019 December 2018 November 2018 October 2018 September 2018 August 2018 July 2018 June 2018 May 2018 April 2018 March 2018 February 2018 January 2018 December 2017 November 2017 October 2017 September 2017 August 2017 July 2017 June 2017 May 2017 April 2017 March 2017 February 2017 January 2017 December 2016 November 2016 October 2016 September 2016 August 2016 July 2016 June 2016 April 2016 March 2016 February 2016 January 2016 December 2015 November 2015 October 2015 September 2015 August 2015 July 2015 June 2015 May 2015 April 2015 March 2015 February 2015 January 2015 December 2014 November 2014 October 2014 September 2014 August 2014 July 2014 February 2014 January 2014 December 2013 November 2013\nArif Muhammod Khan article articles By-election in kerala Chandrayaan2chandrayan-2 CM Pinaray Vijayan donald trump e-Publish Essay film news flood relief g.sudhakaran heavy rain hongkong protest india news INX media case kashmir update Koodathai case life mission maharashtra politics malayalam cinema news malayalam sports news Marad Flat Marad Flat issue Minister Mercykutti amma Minister T.P.Ramakrishnan national news NORKA ROOTS onam celebration P.chidambaram Pala By-Election Palarivattom Flyover pinaray Vijayan rain rain updates sabarimala Shehla Sherin death sports sports news sreeram venkittaraman Unnao case Valayar Case wayanad news yellow alert\nപൗരത്വ ബില്ലില് പ്രതിഷേധം ശക്തം; അസമില് വെടിവെപ്പില് മൂന്ന് മരണം\nGENERAL December 12, 2019\nഅയോധ്യ പുന:പരിശോധന ഹര്‍ജികള് തള്ളി; നവംബര് ഒന്‍പതിലെ വിധി നടപ്പിലാക്കണം\nKerala December 12, 2019


വളര്‍ച്ച 260 ശതമാനം, ഈ വണ്ടിയുടെ വില്‍പ്പനയില് കണ്ണുനിറഞ്ഞ് മാരുതി, കണ്ണുതള്ളി വാഹനലോകം! | Maruti Super Carry Records 260% Sales Growth\nവളര്‍ച്ച 260 ശതമാനം, ഈ വണ്ടിയുടെ വില്‍പ്പനയില് കണ്ണുനിറഞ്ഞ് മാരുതി, കണ്ണുതള്ളി വാഹനലോകം!\nMumbai, First Published Jan 6, 2021, 2:40 PM IST\n259.9 ശതമാനം വിൽപ്പന വളർച്ചയാണ് വാഹനത്തിന്റെ വാർഷിക അടിസ്ഥാനത്തിലുള്ള വിൽപ്പനയിൽ മാരുതി സുസുക്കി നേടിയതെന്നാണ് കണക്കുകള്\nമാരുതി സുസുക്കിയുടെ ഏക ലഘു വാണിജ്യ വാഹനമാണ് സൂപ്പര് കാരി. ബി‌എസ്6മാനദണ്ഡങ്ങൾ പാലിച്ചെത്തുന്ന ഇന്ത്യയിലെ ആദ്യത്തെ ലൈറ്റ് കൊമേർഷ്യൽ വെഹിക്കിള് കൂടിയാണിത്. സൂപ്പർ ക്യാരിയുടെ 5,726 യൂണിറ്റുകൾ 2020 ഡിസംബറിൽ നിരത്തിലെത്തിയെന്നാണ് റിപ്പോർട്ട്. 259.9 ശതമാനം വിൽപ്പന വളർച്ചയാണ് വാഹനത്തിന്റെ വാർഷിക അടിസ്ഥാനത്തിലുള്ള വിൽപ്പനയിൽ മാരുതി സുസുക്കി നേടിയതെന്ന് ഗാഡിവാഡി ഡോട്ട് കോം റിപ്പോര്‍ട്ട് ചെയ്യുന്നു.\n1,591 യൂണിറ്റായിരുന്നു 2019 ഡിസംബറിലെ വിൽപ്പന. പ്രതിമാസ അടിസ്ഥാനത്തിൽ മാരുതി മിനി ട്രക്ക് 80 ശതമാനം വളർച്ച രേഖപ്പെടുത്തി. 3,181 യൂണിറ്റുകളാണ് 2020 നവംബറിൽ വിറ്റത്. 2020 ഡിസംബർ മാസത്തോടെ വാഹനം 70,000 യൂണിറ്റ് വിൽപ്പനയെന്ന നാഴികക്കല്ലും പിന്നിട്ടു. സൂപ്പര് ക്യാരി മിനി ട്രക്ക് 2016 -ലാണ് പുറത്തിറക്കിയത്. 2017-ല് കമ്പനി എല്‍സിവിയുടെ ലൈനപ്പില് എസ്-സിഎന്‍ജി വേരിയന്റും ചേര്‍ത്തു.\nഇന്ത്യയില് മാരുതി സുസുക്കിയുടെ ആദ്യ വാണിജ്യവാഹനമാണ് സൂപ്പര് കാരി മിനി ട്രക്ക്. രാജ്യത്തെ സബ്-വണ് ടണ് ലൈറ്റ് കൊമേര്‍ഷ്യല് വാഹന ശ്രേണിയിലേക്ക് 2016 സെപ്റ്റംബറിലാണ് ഈ വാഹനത്തെ മാരുതി സുസുക്കി അവതരിപ്പിക്കുന്നത്. എണ്‍പതുകളില് ജാപ്പനീസ് നിരത്തുകളിലുണ്ടായിരുന്ന വാണിജ്യ വാഹനമായ സുസുക്കി 'കാരി'യുടെ സ്‍മരണ നിലനിര്‍ത്തിയായിരുന്നു വാഹനത്തിന്റെ അവതരണം. മഹീന്ദ്ര മാക്‌സിമൊ, ഫോഴ്‌സ് ട്രംബ്, ടാറ്റ എയ്‌സ് തുടങ്ങിയവയെപ്പോലെ ചെറിയ രീതിയില് ഭാരംവഹിക്കുന്ന വാഹനമാണ് സൂപ്പര് കാരി.\nരൂപവും ഏതാണ്ട് ഇവയോട് ചേര്‍ന്നുനില്‍ക്കും. എന്നാല് എയ്‌സോ മാക്‌സിമോയോ പോലെ അത്ര ആകാര വടിവില്ല. 3800 എം.എം നീളവും 1562 എം.എം വീതിയുമുണ്ട്. 160 എം.എം ആണ് ഗ്രൗണ്ട് ക്ലിയറന്‍സ്. ഉള്ളില് സാധനങ്ങള് സൂക്ഷിക്കാന് ധാരാളം ഇടമുണ്ട്. രണ്ടുപേര്‍ക്ക് സുഖമായിരിക്കാം. കോ ഡ്രൈവര് സീറ്റും വിശാലമാണ്. നിലവില് പെട്രോള്, ഡീസല്, സിഎന്‍ജി വകഭേദങ്ങളില് രാജ്യത്തുടനീളം സൂപ്പര് കാരി വിപണിയിലുണ്ട്.\nമലിനീകരണ നിയന്ത്രണത്തില് ഭാരത് സ്റ്റേജ് (ബി എസ് ആറ്) നിലവാരമുള്ള പെട്രോള് സി എന് ജി എന്‍ജിനോടെ ഈ മോഡല് 2020 മെയ് മാസത്തിലാണ് വില്‍പ്പനയ്‌ക്കെത്തിയത്. എല് സി വി വിഭാഗത്തില് ബി എസ് ആറ് എന്‍ജിനോടെ വിപണിയിലെത്തുന്ന ആദ്യ മോഡലെന്ന് മാരുതി സുസുക്കി അവകാശപ്പെടുന്ന 'ബി എസ് ആറ് സൂപ്പര് കാരിയാണ്.\nമാരുതി സുസുക്കി നിലവില് 235 നഗരങ്ങളിലായി 320 വാണിജ്യ ഔട്ട്ലെറ്റുകളിലൂടെ സൂപ്പര് ക്യാരി വില്‍ക്കുന്നു. എല്‍സിവി 2019-2020 സാമ്പത്തിക വര്‍ഷത്തില് 15 ശതമാനവും നടപ്പു സാമ്പത്തിക വര്‍ഷത്തില് 20 ശതമാനവും വിപണി വിഹിതം രേഖപ്പെടുത്തിയതായി കമ്പനി റിപ്പോര്‍ട്ട് ചെയ്യുന്നു.\n1.2 ലീറ്റര്, നാലു സിലിണ്ടര് പെട്രോള് എന്‍ജിനാണ് സൂപ്പര് കാരിക്കു കരുത്തേകുന്നത്. 6,000 ആര് പി എമ്മില് 65 പി എസ് വരെ കരുത്തും 3,000 ആര് പി എമ്മില് 85 എന് എമ്മോളം ടോര്‍ക്കുമാണ് ഈ എന്‍ജിന് സൃഷ്ടിക്കുക. റിവേഴ്‌സ് പാര്‍ക്കിങ് സെന്‍സര്, സീറ്റ് ബെല്‍റ്റ് റിമൈന്‍ഡര്, പൂട്ടി സൂക്ഷിക്കാവുന്ന ഗ്ലൗ ബോക്‌സ്, വലിപ്പമേറിയ ലോഡിങ് ഡെക്ക് എന്നിവയെല്ലാം സഹിതമാണ് പുതിയ സൂപ്പര് കാരിയുടെ വരവ്.\nLast Updated Jan 6, 2021, 2:40 PM IST\nMaruti Super Carry Booking\nMaruti Super Carry Price\nMaruti Super Carry Sales\nSuper Carry Sales\nമാരുതി സൂപ്പര് കാരി\nമാരുതി സൂപ്പര് കാരി വില\nമാരുതി സൂപ്പര് കാരി വില്‍പ്പന\nമാരുതി സൂപ്പര് കാരി ബുക്കിംഗ്\nകൊവിഡ് മാർഗ്ഗരേഖ പുതുക്കി കേന്ദ്രം: സ്വിമ്മിംഗ് പൂളുകൾ തുറക്കാം, പൊതുപരിപാടികളിൽ കൂടുതൽ പേർക്ക് പങ്കെടുക്കാം


ജമ്മുവില് വീണ്ടും പാക് വെടിവെപ്പ്; ഒരു ജവാനും രണ്ട് ഗ്രാമീണരും കൊല്ലപ്പെട്ടു | Malayalam UK\nജമ്മുവില് വീണ്ടും പാക് വെടിവെപ്പ്; ഒരു ജവാനും രണ്ട് ഗ്രാമീണരും കൊല്ലപ്പെട്ടു\nJanuary 20 13:56 2018 by News Desk 5\tPrint This Article\nശ്രീനഗര്: ജമ്മുകശ്മീര് അതിര്‍ത്തിയില് പാക് വെടിവെപ്പില് ഒരു ജവാനും രണ്ട് ഗ്രാമീണരും കൊല്ലപ്പെട്ടു. മൂന്നാം ദിവസവും തുടരുന്ന പാക് വെടിവെയ്പില് ഇതോടെ കൊല്ലപ്പെട്ടവരുടെ എണ്ണം9ആയി.\nപൂഞ്ച് ജില്ലയിലെ കൃഷ്ണഘാട്ടി സെക്ടറിലുണ്ടായ വെടിവെപ്പില് പഞ്ചാബ് സ്വദേശി ജവാന് മന്ദീപ് സിങ് കൊല്ലപ്പെട്ടു. ആര്‍എസ് പുര സെക്ടറിലുണ്ടായ മറ്റൊരു ആക്രമണത്തിലാണ് രണ്ട് ഗ്രാമവാസികള് കൊല്ലപ്പെട്ടത്. ഈ ആഴ്ച്ച അതിര്‍ത്തി പ്രദേശത്ത് നടന്ന വിവിധ ആക്രമണങ്ങളിലായി ഏതാണ്ട് 40ഓളം പേര്‍ക്കാണ് പരിക്ക് പറ്റിയിരിക്കുന്നത്.\nഒക്‌ട്രോയി മുതല് ചെനാബ് വരെയുള്ള അഖ്നൂര് മേഖലയില് വെടിനിര്‍ത്തല് കരാര് ലംഘിച്ച പാകിസ്താന് ഇന്ത്യന് ആര്‍മി പോസ്റ്റുകളിലേക്ക് ശക്തമായ ഷെല്ലാക്രമണം തുടരുകയാണ്. ആക്രമണം രൂക്ഷമായതോടെ സമീപവാസികളെ സുരക്ഷാ കേന്ദ്രങ്ങളിലേക്ക് മാറ്റിപാര്‍പ്പിച്ചിട്ടുണ്ട്. ഏതാണ്ട് ഒന്‍പതിനായിരം പേരെയാണ് ഇത്തരത്തില് മാറ്റിപാര്‍പ്പിച്ചിരിക്കുന്നതെന്ന് സൈനിക വൃത്തങ്ങള് അറിയിച്ചു. ആക്രമങ്ങള്‍ക്കെതിരെ ഇന്ത്യന് സൈന്യം ശക്തമായി തിരിച്ചടിക്കുന്നുണ്ട്.\nനിയന്ത്രണ രേഖയില് പാക്ക് സൈന്യത്തിന്‍റെ വെടിവയ്പ്പ്; മേജര് ഉള്‍പ്പെടെ അഞ്ച് ഇന്ത്യന് സൈനികര് കൊല്ലപ്പെട്ടു\nതീവ്രവാദികളെ നേരിടാന് പോയ പോലീസ് വാഹനത്തിന് കല്ലെറിഞ്ഞ യുവാവ് പോലീസ് വാഹനമിടിച്ച് കൊല്ലപ്പെട്ടു. കാശ്മീരില് വീണ്ടും സംഘര്‍ഷം\nIndian Armypak attack


യുറീക്ക: July 2008\nതലക്കെട്ടു വായിച്ചിട്ട് എന്താണെന്നു പിടികിട്ടിയോ? അരനൂറ്റാണ്ടുമുമ്പ് എന്റെ അമ്മ (ഇപ്പോള് 71 വയസ്സായി) ഒമ്പതാംക്ലാസില് പഠിയ്ക്കുമ്പോഴുണ്ടായിരുന്ന ശാസ്ത്രപാഠപുസ്തകത്തിലാണ് ഞാന് ഈ വിചിത്രപദം കണ്ടെത്തിയത്. ആദ്യം എനിക്കും കാര്യമെന്താണെന്നു മനസ്സിലായില്ല. പിന്നീട് വിവരണം വായിച്ചപ്പോഴാണ് ആളെ പിടികിട്ടിയത്. നമ്മുടെ പൊട്ടാസ്യം പെര്‍മാഗനേറ്റ് എന്ന രാസപദാര്‍ത്ഥത്തെയാണ് ഇങ്ങനെ പേരിട്ടുവിളിച്ചത്.\nഅന്യഭാഷയിലെ വായില് കൊള്ളാത്ത പദങ്ങളെ നമ്മുടെ ഉച്ചാരണത്തിന് ഇണങ്ങുംമട്ടില് മെരുക്കിയെടുക്കുന്ന ഒരു സ്വഭാവം മലയാളിക്കുണ്ടായിരുന്നു. ഹോസ്പിറ്റലിനെ ആസ്പത്രിയെന്നും ഓഫീസിനെ ആപ്പീസെന്നും മലയാളി മാറ്റിയുച്ചരിച്ച് പുതിയ വാക്കുകളുണ്ടാക്കി. സംസ്കൃതപദങ്ങളില്‍നിന്ന് ഇങ്ങനെ രൂപം മാറ്റിയെടുത്തവ നിരവധിയുണ്ട്. സിംഹത്തെ ചിങ്ങമാക്കി. പാര്‍വ്വതി പാപ്പിയായി. ദ്രോണിയാണത്രെ തോണിയായത്. രുധിരമഹാകാളിക്കാവാണല്ലോ നമ്മുടെ ഊത്രാളിക്കാവ്!\nഭാഷാശാസ്ത്രജ്ഞന്മാര് ഇത്തരം മെരുക്കുപദങ്ങളെ തത്ഭവങ്ങള് എന്നു വിളിക്കും;അതില്‍നിന്നുണ്ടായത് എന്ന അര്‍ത്ഥത്തില്. ഇങ്ങനെ അന്യഭാഷാപദങ്ങളെ വായ്ക്കു മെരുക്കിയെടുക്കല് പരിഷ്കാരവും സംസ്കാരവുമില്ലാത്തവരുടെ ലക്ഷണമാണെന്നൊരു തെറ്റിദ്ധാരണ ഇടയ്ക്കുവച്ചുണ്ടായിട്ടില്ലേ എന്നു സംശയിക്കണം. ഇംഗ്ലീഷുച്ചാരണത്തില് സായിപ്പിനേയും സംസ്കൃതോച്ചാരണത്തില് ആഢ്യപണ്ഡിതന്മാരെയും നമ്മള് മാതൃകയാക്കേണ്ടതുണ്ടോ? അഥവാ, ശുദ്ധമായ ഉച്ചാരണം എന്ന ഒന്നുണ്ടോ?\nസായിപ്പിന് നമ്മുടെ ഭാഷ നമ്മളെപ്പോലെ ഉച്ചരിക്കാനാവില്ല. അതുപോലെ നമുക്ക് അവരുടേയും. പറ്റാത്തതിനു പരിശ്രമിക്കുന്നതല്ലേ അപഹാസ്യം? ലോകഭാഷയായ ഇംഗ്ലീഷുതന്നെ ഓരോ നാട്ടിലും ഓരോ രീതിയിലാണ് ഉച്ചരിക്കുന്നത്. ബ്രിട്ടീഷുച്ചാരണവും അമേരിക്കന് ഉച്ചാരണവും വ്യത്യസ്തം. അതായത് അനുകരണീയമായ മാതൃകയില്ലെന്നര്‍ത്ഥം.\nഉച്ചാരണം പല ഘടകങ്ങളേയും ആശ്രയിച്ചിരിക്കുന്നു. മുഖ്യമായും ശരീരശാസ്ത്രപരവും നരവംശശാസ്ത്രപരവുമായ പ്രത്യേകതകള്. ഉച്ചരിക്കാനുള്ള വായ്, മൂക്ക്, തൊണ്ട തുടങ്ങിയ ആന്തരികാവയവങ്ങളുടെ ഘടന, അതിനെ നിര്‍ണ്ണയിക്കുന്ന ഭൂപ്രകൃതി, കാലാവസ്ഥ, കൂടാതെ, തൊഴില്, ചരിത്രം, സംസ്കാരം എന്നിങ്ങനെ വേറെയും.\nവാണിജ്യബന്ധങ്ങളും നയതന്ത്രബന്ധങ്ങളും വഴി, വിദേശങ്ങളുമായി ഇടപഴകേണ്ടിവരുമ്പോള് സ്വാഭാവികമായും നിരവധി അന്യഭാഷാപദങ്ങള് പ്രാദേശികഭാഷയില് വന്നുചേരും. അവയെ അപ്പപ്പോള് വായില് കൊള്ളുംപടി മെരുക്കിയെടുത്ത് സ്വന്തമാക്കുകയാണ് ഭാഷാഭിമാനികള് ചെയ്യുന്നത്. ആസ്പത്രിയും ആപ്പീസുമുണ്ടാക്കിയ നമ്മുടെ പഴമക്കാര് അതാണു ചെയ്തത്. പോതാസ്യപരിമാംഗനിതവും അങ്ങനെ വന്നു. ദേശാഭിമാനികളായ ഈ നാടന്മാരെ അപരിഷ്കൃതരെന്ന് ആക്ഷേപിക്കുന്നതിനുപകരം അവരെ ആദരിക്കുകയല്ലേ വേണ്ടത്?\n(കുട്ടികള്‍ക്കുവേണ്ടി യുറീക്ക മാസികയില് പണ്ടെഴുതിയത്.)\nTharjani Magazine, Kambalakkadu P O, Wayanadu, Kerala - 673121\nഇതില്‍നിന്നും കടം എടുത്തത്\nPosted by Ranjith Siji at 12:22 PM 1 comment:


വസ്ത്രം മാറുമ്പോള് പ്രാര്‍ത്ഥിക്കാം… : Marian Pathram\nഎല്ലാ കാര്യങ്ങളിലും ദൈവത്തെ കണ്ടെത്തുക എന്നതാണ് ഒരു ക്രൈസ്തവനെ സംബന്ധിച്ചിടത്തോളം ഏറ്റവും വലിയ വെല്ലുവിളി. ദൈവഹിതം അന്വേഷിക്കുക എന്നതും അവനെ സംബന്ധിച്ച് വെല്ലുവിളികളില് പെടുന്നു.\nഎന്നാല് പറയും പോലെ ഇത് അത്ര എളുപ്പമല്ല. കാരണം ആഗ്രഹിക്കാത്ത തിന്മ ചെയ്യുന്നതിലേക്ക് മനസിന് ചായ് വുള്ളവരാണ് നമ്മള് ഓരോരുത്തരും.\nപക്ഷേ മനസ്സ് വച്ചാല് ജീവിതത്തില് ചെയ്യുന്ന തീരെ ചെറിയ കാര്യങ്ങളില് പോലും ദൈവവിചാരം കൊണ്ടുവരാം. പ്രാര്‍ത്ഥിക്കുകയും ചെയ്യാം. ദൈവവിചാരത്തോടെ ചെയ്യുന്ന ഏതു പ്രവൃത്തിയും പ്രാര്‍ത്ഥന തന്നെയാണ്. അതുകൊണ്ട് അടുക്കളയിലോ ഓഫീസിലോ ചെയ്യുന്ന പ്രവൃത്തികള് മുതല് ചെടി നനയ്ക്കുകയോ തൂത്തുവാരുകയോ ചെയ്യുന്ന നിമിഷങ്ങളില് വരെ പ്രാര്‍ത്ഥിക്കാം. എന്തിനേറെ ഡ്രസ് ചെയ്ഞ്ച് ചെയ്യുന്ന നിമിഷങ്ങളിലും.\nആത്മീയമായ ഒരു പ്രതീകമായി കൂടി ഡ്രസ് മാറലിനെ നമുക്ക് കാണാന് കഴിയും. പഴയ മനുഷ്യനെ ഉരിഞ്ഞെറിഞ്ഞിട്ട് പുതിയ മനുഷ്യനെ സ്വീകരിക്കണമെന്നാണല്ലോ വിശുദ്ധ ഗ്രന്ഥം ആവശ്യപ്പെടുന്നത്. അതുകൊണ്ട് ആസക്തികളാല് കലുഷിതമായ പഴയ മനുഷ്യനെ ഉരിഞ്ഞുമാറ്റി പുതിയ മനുഷ്യനെ ധരിക്കുന്നതിന്റെ പ്രതീകമായി വസ്ത്രം മാറലിനെ കണ്ടുകൊണ്ട് വസ്ത്രം മാറുമ്പോള് നാം ഇങ്ങനെ പ്രാര്‍ത്ഥിക്കുക\nഓ എന്റെ രക്ഷകനായ ഈശോയേ എന്നെ എല്ലാവിധ പാപങ്ങളില് നിന്നും പാപാസക്തികളില് നിന്നും മോചിപ്പിക്കണമേ. എന്നെ എന്റെ എല്ലാവിധ അഹങ്കാരത്തില് നിന്നും പൊങ്ങച്ചങ്ങളില് നിന്നും മോചിപ്പിക്കണമേ. എന്റെ സ്വാര്‍ത്ഥയില് നിന്നും ആത്മസ്‌നേഹത്തില് നിന്നും എന്നെ വിടുവിക്കണമേ നിന്റെ തിരുഇഷ്ടത്തിന് വിരുദ്ധമായിട്ടുള്ള എല്ലാറ്റില് നിന്നും എന്നെ ര്ക്ഷിക്കണമേ. എന്നെ നിന്റെ ഇഷ്ടമനുസരിച്ചുള്ള പുതിയ വസ്ത്രം ധരിപ്പിക്കണമേ.. എന്നെ പാപാസക്തികളില് നിന്ന് എന്നെ മാറ്റിയെടുക്കണമേ.\nലളിതവും മാനസാന്തരത്തിന് സഹായകരവുമായ പ്രാര്‍ത്ഥനയാണ് ഇത് എന്നാണ് അനുഭവസ്ഥര് പലരും രേഖപ്പെടുത്തിയിട്ടുള്ളത്. അതുകൊണ്ട് ഇന്നുമുതല് നമുക്കും ഈ പ്രാര്‍ത്ഥന ഏറ്റുചൊല്ലാം.


Lal, In Harihar Nagar, Mukesh, Jagathy, ലാല്, ഇന് ഹരിഹര് നഗര്, മുകേഷ്, ജഗദീഷ് - Malayalam Filmibeat\n| Published: Tuesday, August 14, 2012, 12:28 [IST]\nമലയാളിയെ പൊട്ടിച്ചിരിപ്പിയ്ക്കാന് ഹരിഹര് നഗറിലെ ചാങ്ങാതിക്കൂട്ടം വീണ്ടുമെത്തുന്നു. ഹരിഹര് നഗറിന്റെ നാലാംഭാഗം ചിത്രീകരിയ്ക്കാനുള്ള ഒരുക്കങ്ങള് സംവിധായകന് ലാല് ആരംഭിച്ചുവെന്ന റിപ്പോര്‍ട്ടുകളാണ് ഇപ്പോള് പുറത്തുവരുന്നത്.\n1990ലാണ് തിയറ്ററുകളില് പൊട്ടിച്ചിരിയുടെ വെടിക്കെട്ട് തീര്‍ത്ത ഇന്‍ഹരിഹര് നഗര് പുറത്തിറങ്ങിയത്. വായ്‌നോക്കി നടന്നിരുന്ന നാല്‍വര്‍സംഘത്തിന്റെ അബദ്ധങ്ങളായിരുന്നു സിദ്ദിഖ് ലാലുമാര് അന്ന് സിനിമയാക്കിയത്.\nസിദ്ദിഖുമായി പിരിഞ്ഞതിന് ശേഷം ലാല് ടു ഹരിഹര് നഗര്, ഗോസ്റ്റ് ഹൗസ് ഇന് എന്നീ ചിത്രങ്ങളും പുറത്തിറക്കി. ഈ സിനിമകളെല്ലാം ബോക്‌സ് ഓഫീസില് വിജയക്കുതിപ്പ് നടത്തിയതോടെയാണ് നാലാംഭാഗവുമായി രംഗത്തെത്താന് ലാല് തയാറായത്.\nഅടുത്ത വര്‍ഷമാദ്യം ഹരിഹര് നഗര് 4ന്റെ ഷൂട്ടിങ് ആരംഭിയ്ക്കാനാണ് സംവിധായകന് പ്ലാന് ചെയ്തിരിയ്ക്കുന്നത്. മഹാദേവന്, ഗോവിന്ദന് കുട്ടി, അപ്പുക്കുട്ടന്, തോമസ്സുകുട്ടി എന്നീ നാല്‍വര് സംഘത്തിന്റെ അബദ്ധഗാഥകള് തന്നെയാവും നാലാംഭാഗത്തിന്റെയും പ്രമേയമെന്നും സൂചനകളുണ്ട്. ചിത്രത്തിന്റെ നായികയടക്കമുള്ളവരുടെ കാര്യങ്ങള് ഇനിയും തീരുമാനമായിട്ടില്ല.\nRead more about: lal in harihar nagar mukesh jagathy ലാല് ഇന് ഹരിഹര് നഗര് മുകേഷ് ജഗദീഷ്\nIf some reports are to be believed, director Lal is all set to start the fourth episode of the Harihar Nagar series\nStory first published: Tuesday, August 14, 2012, 12:28 [IST]


കാല്‍സ്യം ചെടികള്‍ക്കും അത്യാവശ്യം; ഇലകള് വഴിയും ആഗിരണം ചെയ്യും | calcium is important for plants\nThiruvananthapuram, First Published 26, Jul 2020, 10:45 AM\nകാല്‍സ്യം മറ്റ് മൂലകങ്ങളുമായി ചേര്‍ത്ത് മണ്ണിലെ അസിഡിറ്റി കുറയ്ക്കുന്ന പ്രവര്‍ത്തനമാണ് ലൈമിങ്ങ്. കാല്‍സ്യവും മഗ്നീഷ്യവും ചേര്‍ന്നുള്ള സംയുക്തം ഇതിന് ഉപയോഗിക്കാറുണ്ട്. ക്രിസ്റ്റല് രൂപത്തിലുള്ള കാല്‍സ്യം-മഗ്നീഷ്യം സംയുക്തമാണ് ഡോളമൈറ്റ് ലൈം.\nകാല്‍സ്യത്തിന്റെ ആവശ്യകത എല്ലാ ജീവജാലങ്ങളിലുമുണ്ട്. വിവിധ വളങ്ങളില് കാത്സ്യം ഫോസ്‌ഫേറ്റ് എന്ന രീതിയിലും വിറ്റാമിന് സപ്ലിമെന്റുകളില് കാല്‍സ്യം ഗ്ലൂക്കോണേറ്റ് ആയും പലവിധത്തില് ഈ മൂലകം ലഭ്യമാണ്. ചെടികള് ആരോഗ്യത്തോടെ വളരണമെങ്കില് അടിസ്ഥാന ഘടകമായ കാല്‍സ്യം അത്യാവശ്യമാണ്. മണ്ണിലെ പി.എച്ച് മൂല്യത്തില് മാറ്റങ്ങള് വരുത്തുന്നത് കാല്‍സ്യത്തിന്റെ അളവാണ്. ചെടികളുടെ വളര്‍ച്ചയ്ക്ക് അത്യാവശ്യമായ ഈ മൂലകത്തെക്കുറിച്ച് അറിഞ്ഞിരുന്നാല് കൃഷിയിലെ പല പ്രശ്‌നങ്ങളും പരിഹരിക്കാം.\nമണ്ണില് കാല്‍സ്യത്തിന്റെ അളവ് അനുസരിച്ചാണ് പി.എച്ച് മൂല്യം വിലയിരുത്തുന്നത്. ഉയര്‍ന്ന അളവില് കാല്‍സ്യണ്ടെങ്കില് ആല്‍ക്കലൈന് സ്വഭാവമുള്ള മണ്ണാണെന്ന് പറയാം. അതുപോലെ കുറഞ്ഞ കാല്‍സ്യം അടങ്ങിയിട്ടുള്ള മണ്ണാണ് അസിഡിക് സ്വഭാവമുള്ളത്.\nപി.എച്ച് മൂല്യം 7.2 -നേക്കാള് ഉയര്‍ന്ന ആല്‍ക്കലൈന് സ്വഭാവമുള്ള മണ്ണിന് കാല്‍സ്യം ആഗിരണം ചെയ്യാന് കഴിയില്ല. അങ്ങനെ വരുമ്പോള് അധികമുള്ള കാല്‍സ്യം മണ്ണിലെ മറ്റു ഘടകങ്ങളുമായി ചേര്‍ന്ന് ലയിക്കാത്ത സംയുക്തങ്ങളായി മാറ്റപ്പെടും. ഇത് സസ്യങ്ങള്‍ക്ക് ആഗിരണം ചെയ്യാന് കഴിയാതെ വരും. അതുപോലെ മണ്ണില് സസ്യങ്ങള്‍ക്ക് ആവശ്യമുള്ള അയേണ്, ബോറോണ്, ഫോസ്ഫറസ് തുടങ്ങിയ മൂലകങ്ങളുടെ ലഭ്യതയിലും അപര്യാപ്‍തതയുണ്ടാകും.\nമണ്ണില് പൊട്ടാസ്യം, സോഡിയം, അമോണിയം, മഗ്നീഷ്യം, അലുമിനിയം, അമോണിയം എന്നീ മൂലകങ്ങള് കൂടിയാലും കാല്‍സ്യം ആഗിരണം ചെയ്യാന് കഴിയാതെ വരും. പൊട്ടാസ്യവും കാല്‍സ്യവും മഗ്നീഷ്യവും ശരിയായ അളവില് മണ്ണില് നിലനിര്‍ത്തണം. ഇതില് ഏതെങ്കിലും പോഷകം കൂടിയാല് കാല്‍സ്യത്തിന്റെയോ മഗ്നീഷ്യത്തിന്റെയോ അഭാവത്തിലേക്ക് നയിക്കും.\nആവശ്യത്തിന് വെള്ളം ചെടികള്‍ക്ക് നല്‍കിയാല് മാത്രമേ കാല്‍സ്യം ആഗിരണം ചെയ്യാന് കഴിയുകയുള്ളു. വളരെ കുറഞ്ഞ വെള്ളം ലഭിക്കുന്ന ചെടിക്ക് വളരെ കുറഞ്ഞ അളവിലേ കാല്‍സ്യവും കിട്ടുകയുള്ളു. ചെടികളില് കാല്‍സ്യത്തിന്റെ അഭാവമുണ്ടായാല് നിങ്ങള് ആദ്യം തന്നെ നല്‍കുന്ന വെള്ളത്തിന്റെ അളവാണ് പരിശോധിക്കേണ്ടത്.\nകാല്‍സ്യത്തിന്റെ അഭാവമുള്ള ചെടികളുടെ അലകള്‍ക്ക് ബ്രൗണ് നിറം ബാധിക്കാറുണ്ട്. തക്കാളി, കക്കിരി, മത്തങ്ങ വര്‍ഗത്തില് പെട്ട പച്ചക്കറികള് എന്നിവയിലെല്ലാം കാല്‍സ്യത്തിന്റെ അഭാവമുണ്ടാകാറുണ്ട്.\nമണ്ണില് കാല്‍സ്യത്തിന്റെ അളവ് കൂട്ടാനുള്ള നല്ല മാര്‍ഗം ലൈം ചേര്‍ക്കുകയെന്നതാണ്. മുട്ടത്തോടിലും കാല്‍സ്യം അടങ്ങിയിരിക്കുന്നു. മുട്ടത്തോട് പൊടിച്ച് തക്കാളിത്തൈകള്‍ക്ക് നല്‍കിയാല് കാല്‍സ്യം നന്നായി ലഭിക്കുകയും വലിയ തക്കാളികള് ലഭിക്കുകയും ചെയ്യും.\nകാല്‍സ്യത്തിന്റെ അഭാവമുണ്ടായാല് ഇലകളില് സ്‌പ്രേ ചെയ്തും ഈ നഷ്ടം പരിഹരിക്കാം. ചെടികള്‍ക്ക് ഇലകള് വഴിയും കാല്‍സ്യം ആഗിരണം ചെയ്യാം. കാല്‍സ്യം നൈട്രേറ്റ് അല്ലെങ്കില് കാല്‍സ്യം ക്ലോറൈഡ് വെള്ളത്തില് ലയിപ്പിച്ചാണ് ഇലകളില് സ്‌പ്രേ ചെയ്യുന്നത്.


6.26 ഇഞ്ച് ഡിസ്‌പ്ലേയുമായി വിവോ Z1 – Azhimukham\nസയന്‍സ്/ടെക്നോളജി > Smartphone of the week > 6.26 ഇഞ്ച് ഡിസ്‌പ്ലേയുമായി വിവോ Z1\n6.26 ഇഞ്ച് ഡിസ്‌പ്ലേയുമായി വിവോ Z1\nജൂണ് മാസം മുതല് ചൈനയില് ഈ മോഡല് ലഭ്യമായിത്തുടങ്ങും. ഇന്ത്യയിലും ഉടന് പ്രതീക്ഷിക്കാം\nJun 06 2018 10:16 PM\nചൈനീസ് സ്മാര്‍ട്ട്‌ഫോണ് നിര്‍മാതാക്കളായ വിവോ തങ്ങളുടെ ഏറ്റവും പുതിയ മോഡലായ വിവോ Z1നെ അവതരിപ്പിച്ചു. വിവോ തങ്ങളുടെ Z സീരീസില്‍പ്പെട്ട ആദ്യ ഫോണായാണ് പുതിയ മോഡലിനെ അവതരിപ്പിച്ചിട്ടുള്ളത്. സ്‌നാപ്ഡ്രാഗണ് 660 എസ്.ഒ.സി ചിപ്പ്‌സെറ്റും ഒപ്പം 4ജി.ബി റാമുമാണ് ഫോണിന്റെ കരുത്ത്. 6.26 ഇഞ്ച് സ്‌ക്രീന് 19:9 ആസ്‌പെക്ട് റേഷ്യോയോട് കൂടിയതാണ്. ഇരട്ട പിന് കാമറയും 12 മെഗാപിക്‌സല് സെല്‍ഫി മുന് കാമറയുമുണ്ട്. ജൂണ് മാസം മുതല് ചൈനയില് ഈ മോഡല് ലഭ്യമായിത്തുടങ്ങും. ഇന്ത്യയിലും ഉടന് പ്രതീക്ഷിക്കാം.\nഇരട്ട സിം മോഡലായ വിവോ Z1 അന്‍ഡ്രോയിഡ് ഒറിയോ 8.1 അധിഷ്ഠിതമായാണ് പ്രവര്‍ത്തിക്കുന്നത്. ഒപ്പം വിവോയുടെ സ്വന്തം പ്ലാറ്റ്‌ഫോമായ ഫണ്‍ടച്ച് ഒ.എസുമുണ്ട്. 6.26 ഇഞ്ച് ഫുള് ഹൈ ഡെഫനിഷന് ഡിസ്‌പ്ലേയാണ് മോഡലിലുള്ളത്. 2.2 ജിഗാഹെര്‍ട്‌സ് ഒക്ടാകോര് സ്‌നാപ്ഡ്രാഗണ് 660 പ്ലോസസ്സറോടു കൂടിയ ഈ മോഡലിന്4ജി.ബി റാമുള്ള ഒറ്റ വേര്‍ഷന് മാത്രമേയുള്ളു.\nപുതിയ ട്രന്‍ഡിന് അനുസരിച്ചുള്ള ഇരട്ട കാമറയാണ് ഫോണിന്റെ പിന്നിലുള്ളത്. ഒരു സെന്‍സര് 13 മെഗാപിക്‌സലും മറ്റേത്2മെഗാപിക്‌സലുമാണ്. ഒപ്പം എല്.ഇ.ഡി ഫ്‌ളാഷുമുണ്ട്. മുന്നില് സെല്‍ഫി പ്രേമികള്‍ക്കായി 12 മെഗാപിക്‌സല് കാമറയുണ്ട്. 64 ജി.ബിയാണ് ഇന്റേണല് സ്റ്റോറേജ്. മെമ്മറി കാര്‍ഡ് ഉപയോഗിച്ച് ഇത് 256 ജി.ബി വരെ ഉയര്‍ത്താവുന്നതാണ്.\nകണക്ടീവിറ്റി വിഷയത്തിലും ഒട്ടും പിന്നിലല്ല വിവോ Z1. 4ജി വോള്‍ട്ട്, വൈഫൈ, ബ്ലൂടൂത്ത്, ജി.പി.എസ് എന്നിവ മോഡലില് ഉള്‍ക്കൊള്ളിച്ചിട്ടുണ്ട്. ആക്‌സിലോമീറ്റര്, ആംബിയന്റ് ലൈറ്റ് സെന്‍സര്, ഡിജിറ്റല് കോംപസ്, ഗ്രയോസ്‌കോപ്പ്, പ്രോക്‌സിമിറ്റി സെന്‍സര് എന്നിവയും ഫോണിലുണ്ട്. 3260 മില്ലീ ആപെയറാണ് ബാറ്ററി കരുത്ത്. Z1 ന് 149 ഗ്രാം ഭാരമാണുള്ളത്.\nവിവോ Z1 വില – 19,200 രൂപ\nഡിസ്‌പ്ലേയ്ക്കുള്ളില് ഫിംഗര് പ്രിന്റ് സെന്‍സര്; വിവോ എക്‌സ് 21 വിപണിയിലെത്തി\nഫിറ്റ്‌നസ് ചാലഞ്ച് ഏറ്റെടുക്കൂ, പുഷ് അപ്പ് ചെയ്യൂ, ത്രിപുര യുവാക്കള്‍ക്കും 56 ഇഞ്ച് നെഞ്ചുണ്ടാക്കാം: ബിപ്ലബ് ദേബ്\nഫിംഗര് പ്രിന്റ് സെന്‍സറുള്ള ആദ്യ ഫോണ് വിവോ ഇറക്കും\nദിലീപ്, പിആര് പണിക്കാര് നിങ്ങള്‍ക്ക് വാങ്ങിത്തരുന്ന ലൈക്കുകളേക്കാള് ഇരട്ടിയാണ് ജനത്തിന്റെ ഡിസ്‌ലൈക്കുകള്\n# chinese smartphones


തമിഴ്നാട് ഉപതിരഞ്ഞെടുപ്പ്; എല്ലാ സീറ്റിലും മത്സരിക്കാനൊരുങ്ങി കമൽ ഹാസന്റെ മക്കൾ നീതി മയ്യം!! | Ready For Tamil Nadu Bypolls, Announces Kamal Haasan On 64th Birthday - Malayalam Oneindia\nതമിഴ്നാട് ഉപതിരഞ്ഞെടുപ്പ്; എല്ലാ സീറ്റിലും മത്സരിക്കാനൊരുങ്ങി കമൽ ഹാസന്റെ മക്കൾ നീതി മയ്യം!!\nPublished: November72018, 21:02 [IST]\nചെന്നൈ: തമിഴ്നാടിൽ നടക്കാനിരിക്കുന്ന ഉപതിരഞ്ഞെടുപ്പിൽ എല്ലാ സീറ്റിലും മക്കൾ നീതി മയ്യം മത്സരിക്കുമെന്ന് കമൽ ഹാസൻ. തമിഴ്നാട്ടിലെ 20 സീറ്റിലേക്കാണ് തിരഞ്ഞെടുപ്പ് നടക്കാനിരിക്കുന്നത്. 64ാം ജന്മദിനത്തിലാണ് കമൽഹസൻ ഉപതെരഞ്ഞെടുപ്പിലെ രാഷ്ട്രീയ നിലപാട് വ്യക്തമാക്കിയത്. ഉപതെരഞ്ഞെടുപ്പ് നടക്കേണ്ട 20 നിയമസഭാ മണ്ഡലങ്ങളിലെ 80 ശതമാനം പാർട്ടി പദവികളിലും നേതാക്കളെ നിശ്ചയിച്ചു കഴിഞ്ഞതായും അദ്ദേഹം പറഞ്ഞു.\nസംസ്ഥാനത്ത് എപ്പോൾ ഉപതെരഞ്ഞെടുപ്പ് പ്രഖ്യാപിക്കുമെന്ന് അറിയില്ല. എന്നാൽ, തെരഞ്ഞെടുപ്പിനെ നേരിടാൻ ഒരുങ്ങുന്നുവെന്നാണ് അദ്ദേഹം പറഞ്ഞത്. 2019ലെ ലോക്സഭാ തെരഞ്ഞെടുപ്പിൽ തന്‍റെ പാർട്ടി മൽസരിക്കുമെന്ന് മൂന്നു മാസം മുമ്പ് കമൽ വ്യക്തമാക്കിയിരുന്നു. എന്നാൽ ഉപതിരഞ്ഞെടുപ്പിൽ മത്സരിക്കാനൊരുങ്ങുന്നതോടെ തമിഴ്നാട്ടിൽ രാഷ്ട്രീയം കീഴ്മേൽ മറിയാനാണ് സാധ്യത.\nഅണ്ണാ ഡഎംകെ വിമത നേതാവ് ടിടിവി ദിനകരനെ അനുകൂലിക്കുന്ന 18 എ.എൽഎമാരെ അയോഗ്യരാക്കിയ സ്പീക്കറുടെ നടപടി കഴിഞ്ഞ ദിവസം ശരിവെച്ചിരുന്നു. ഇതോടെയാണ് ഒരു ഉപതുരഞ്ഞെടുപ്പിന് തമിഴ്നാട് കളമൊരുങ്ങുന്നത്. കൂടാതെ എം കരുണാനിധിയുടെയും എകെ ബോസിന്റെയും നിര്യാണത്തെ തുടർന്ന് ഒഴിവ് വന്ന സീറ്റിലേക്കും മത്സരം നടക്കും.\nkamal haasan tamil nadu byelection ഉപതിരഞ്ഞെടുപ്പ് തമിഴ് നാട്


ജമ്മു കശ്മീരിലെ മഞ്ഞുവീഴ്ചയും സ്നേഹമുള്ള ഫാമിലിയും ചൂടുള്ള ചായയും •Tech Travel Eat\nവിവരണം – ദീപു തോമസ്.\n“നീ കുടിച്ചിട്ടുള്ളതിൽ വെച്ച് ഏറ്റവും നല്ല ചായ എവിടുത്തെ ആണ്?” രാവിലത്തെ ചായക്ക് ഒപ്പം അപ്രതീക്ഷിതം ആയിട്ട് അമ്മയുടെ ചോദ്യം. അത് എന്നാ ചോദിക്കാനാ അമ്മേ അമ്മയുടെ ചായ അതല്ലേ ലോകത്തിലെ ഏറ്റവും നല്ല ചായ . പിന്നെ ഒന്ന് പോടാ അവിടുന്ന് എന്നും പറഞ്ഞു അമ്മ അമ്മയുടെ പണിക്കു പോയി. എന്തായാലും അമ്മയുടെ ചോദ്യം കൊള്ളാം ശരിക്കും ഞാൻ കുടിച്ച ഏറ്റവും നല്ല ചായ അത് എവിടുത്തെ ആയിരിക്കും?\nനാല് വര്ഷങ്ങൾക്ക് മുൻപ് ഞങ്ങൾ ഒരു പത്തുപേര് ചേർന്ന് രണ്ടു വണ്ടികളിൽ ആയി ഒരു ഗ്രേറ്റ് ഇന്ത്യൻ ഡ്രൈവ് നടത്തിയിരുന്നു. കോഴിക്കോട് നിന്നും യാത്ര തുടങ്ങി 17 സംസഥാനങ്ങൾ കറങ്ങി തിരിച്ചു 30 ദിവസം കൊണ്ട് കോഴിക്കോട് തന്നെ തിരിച്ചു എത്തുന്ന വിധത്തിൽ. അങ്ങനെ കറങ്ങി തിരിഞ്ഞു ഞങ്ങൾ ജമ്മുകശ്‍മീർ എത്തി. ജമ്മുവിൽ ആറു ദിവസത്തെ ചുറ്റിക്കറങ്ങൽ ഉണ്ട്. ആ ചുറ്റിക്കറങ്ങലിനു വേണ്ടി മാത്രം ഞങ്ങളുടെ ഒരു എട്ടു പ്രവാസി സുഹൃത്തുക്കൾ കൈ നിറയെ കാശും,ഇഷ്ട്ടം പോലെ ചോക്‌ലേറ്റുകളും ആയി വരുന്നു.\nഅങ്ങനെ ആഘോഷം ആയി കശ്മീർ കാണൽ ആരംഭിക്കുന്നു. പതിനെട്ടു പേര് രണ്ടു ഇന്നോവയിൽ കൊള്ളാത്തതു കൊണ്ട് അവിടെ നിന്നും ഒരു മിനി ബസ് സംഘടിപ്പിച്ചു ആണ് ഞങ്ങളുടെ യാത്രകൾ. അങ്ങനെ സഞ്ചാരികളുടെ പറുദീസ ആയ സോനാമാർഗിലേക്കു ആഘോഷം ആയി യാത്ര പുറപ്പെട്ടു. നല്ല തണുപ്പുണ്ട്. വഴിയുടെ രണ്ടു സൈഡിലും മഞ്ഞും മഴയും ചെളിയും എല്ലാം കൂടെ കൂടി ചേർന്ന് പല സ്ഥലത്തും പ്രത്യേകിച്ച് ചെറിയ അങ്ങാടികളിൽ എല്ലാം തരക്കേടില്ലാത്ത ബ്ലോക്കും ഉണ്ട് .\nതിളങ്ങുന്ന ചാരക്കണ്ണുകൾ ഉള്ള ഹൃതിക് റോഷനെക്കാൾ സുന്ദരൻ ആയ ഞങ്ങളുടെ ഡ്രൈവർക്കു അതൊന്നും ഒരു പ്രശനമേ ആയിരുന്നില്ല. അല്ലെങ്കിൽ അതൊന്നും ഒരു പ്രശനം ആക്കാൻ ,എപ്പോളും ചിരിക്കുന്ന , ചിരിക്കാത്തപ്പോൾ പാട്ടു പാടുന്ന ഞങ്ങളുടെ ക്ളീനർ സമ്മതിക്കുമായിരുന്നുല്ല .\nമുന്നോട്ട് പോകുംതോറും വഴിയരുകിലെ മഞ്ഞുകൂടികൊണ്ടിരുന്നു ,ചെറുതായി മഞ്ഞു പെയ്യാനും തുടങ്ങി .അടിപൊളി കാഴ്ച ,നാട്ടിൽ ആലിപ്പഴം വീഴുന്നത് പലപ്പോഴും ഞാൻ ഉറങ്ങുന്ന സമയത്തു ആയതു കൊണ്ട് അത് കാണാൻ പറ്റിയിട്ടില്ല അതുകൊണ്ടു തന്നെ മഞ്ഞു വീഴ്ച നല്ല ഞാനും എന്റെ ക്യാമറയും പോലെ അങ്ങ് ആസ്വദിച്ചു.\nപോകുന്ന വഴിക്കു “welcome to paradise on earth” എന്ന ജമ്മു ടൂറിസത്തിന്റെ ബോർഡ് കണ്ടു അതിനു താഴെ കൂടെ കടന്നു പോകുന്നത്തിൽ കൂടുതൽ പട്ടാള വാഹനങ്ങൾ ആണ് എന്നുള്ളത് ആണ് അതിന്റെ വിരോധാഭാസം . റോഡിന്റെ ഇരുവശവും മഞ്ഞ് പെയ്യുന്ന താഴ്വരകളും , മഞ്ഞിൽ കുളിച്ചു ഒരില പോലും ഇല്ലാതെ നിൽക്കുന്ന മരങ്ങളും ,മേൽക്കൂരയിൽലും ,മുറ്റത്തും മുഴുവന് മഞ്ഞു പെയ്തു സുന്ദരം ആയി കാണുന്ന മരവീടുകളും. പണ്ട് ക്രിസ്മസ് കാർഡുകളിൽ കണ്ടിരുന്ന കാഴ്ചകൾ പോലെ മനോഹരം .\nറോഡിൽ ഒന്നും അധികം ആൾക്കാരൊന്നും ഇല്ല നീളൻ കുപ്പായം ഇട്ടു നടന്നു പോകുന്ന അതിസുന്ദരൻമാരായ ചെറുപ്പക്കാരുടെ ചെറുസംഘങ്ങളും യാതൊരു മുന്നറിയിപ്പും ഇല്ലാതെ റോഡ് മുറിച്ചു കടക്കുന്ന കുതിരകളും മാത്രം .ഇടയ്ക്കു ഇടയ്ക്കു കാണുന്ന ചെറു അങ്ങാടികളിൽ ഒന്നും തന്നെ വലിയ ആളനക്കമോ ,തിരക്കോ ഒന്നും തന്നെയില്ല .മഞ്ഞു വീഴ്ച ശക്തമായി വരുന്നുണ്ട് അതിനൊപ്പം തണുപ്പും കൂടുന്നു , പതിനെട്ടു പേര് കുറച്ചൊക്കെ തിക്കി തിരക്കി ഇരിക്കുന്നത് കൊണ്ട് തണുപ്പിന് ഒരു ആശ്വാസം ഉണ്ടെന്നു മാത്രം .ചൂരൽ കൊണ്ട് ഉണ്ടാക്കിയ ഒരു കോട്ടക്ക് അകത്തു കനൽ ഇട്ടു എരിയിക്കുന്ന ഒരു ഉപകരണം മാത്രമാണ് തണുപ്പിനെ പ്രതിരോധിക്കാൻ വണ്ടിയിൽ ഉള്ള ഏക സംവിധാനം .\nസോനാമാർഗിൽ എത്തുന്നതിനു മുൻപ് തന്നെ ഒരുസ്ഥലത്തു കുതിര സവാരിക്കാരുടെ ഒരു കൂട്ടം ഏതാണ്ട് വണ്ടി തടഞ്ഞു എന്ന് തന്നെ പറയാം ഇനിയങ്ങോട്ട് വണ്ടി പോകുന്നത് അത്ര എളുപ്പമല്ല എന്ന് ഡ്രൈവറും പറഞ്ഞു ഇനി കുതിരപ്പുറത്തു ആണ് സവാരി , മഞ്ഞു മൂടി കിടക്കുന്ന ഒരു പെട്രോൾ പുമ്പിന്റെ അടുത്ത് ബസ് സൈഡ് ആക്കി , എല്ലാവരും ഇറങ്ങി കുതിര സവാരി പ്ലാൻ ചെയ്തു മഞ്ഞു പെയ്യുന്ന വഴിത്താരയിലൂടെ കരുത്തനായ ഒരു കുതിര പുറത്തു ഒരു സവാരി ആരാണ് ആഗ്രഹിക്കാത്തത് .പക്ഷെ വലിയ ക്യാമറ ബാഗും ചുമലിൽ ഏറ്റി ഒരു കുതിര സവാരിക്കുള്ള ആരോഗ്യം അവശേഷിക്കാത്തതു കൊണ്ടും ,ക്യാമറ ബാഗു ബസ്സിൽ വെച്ചിട്ടു പോകാൻ ധൈര്യം ഇല്ലത്തതു കൊണ്ടും ഞാൻ കുതിര സവാരിയിൽ നിന്നും പിന്മാറി.\nഫോട്ടോ ഗ്രാഫർ ഇല്ലാതെ ,ചരിത്രത്തിൽ ഭാഗമാവാൻ കഴിയില്ല എന്നറിയാവുന്ന രണ്ടു അതി ബുദ്ധിമാൻമാരായ കൂട്ടുകാരും എന്റൊപ്പം കൂടി .നിരനിരയായി കുതിരപ്പുറത്തു പോകുന്ന കൂട്ടുകാർക്കു ടാറ്റ കൊടുത്തു അവരെ മഞ്ഞിൽആലിയാൻ വിട്ടു ഞങ്ങൾ അടുത്ത് കണ്ട ഒരു റെസ്റ്റോറെന്റിൽ കയറി ,അത്യാവശ്യം നല്ല വ്രത്തിയുള്ള ഹീറ്റർ ഒക്കെയുള്ള റെസ്റ്റോറെന്റ് . റെസ്റ്റോറെന്റിന്റെ കണ്ണാടിച്ചില്ലുകൾക്കു ഉള്ളിലൂടെ പുറത്തു മഞ്ഞു പെയ്യുന്നതു കണ്ടങ്ങനെ ഇരുന്നു , റോജയിലെ “പുതു വെള്ളയ് മഴ “ഒക്കെ മനസ്സിൽനിറഞ്ഞങ്ങനെ വന്നു . കണ്ണടച്ച് ഇരുന്നാൽ ഇപ്പോളും വരും ആ കാഴ്ച മനസ്സിൽ ഒരു ഫോട്ടോഗ്രാഫർ എന്ന നിലയിൽ കണ്ടിട്ടുള്ളതിൽ വെച്ച് ഏറ്റവും മനോഹരമായ ചില്ലിട്ടു വെക്കേണ്ട കാഴ്ചളിൽ ഒന്ന് .\nറസ്റ്റോറന്റിൽ കയറി വെറുതെ അങ്ങനെ ഇരിക്കാൻ പറ്റില്ലല്ലോ നമുക്ക് മലയാളികൾക്ക് ,ഒരു മഴ പെയ്താൽ നമുക്ക് കട്ടൻ കുടിക്കാൻ തോന്നും അന്നേരം ആണ് ഈ മഞ്ഞു പെയ്യുമ്പോൾ ,അങ്ങനെ ഞങ്ങളും പറഞ്ഞു ഒരോ കട്ടൻചായ കൂടെ കഴിക്കാൻ എന്താ ഉള്ളെ എന്ന് ചോദിച്ചപ്പോൾ പൊരിച്ച നല്ല ചിക്കൻ ഉണ്ടെന്നു പറഞ്ഞു .അടിപൊളി പോരട്ടെ ” കട്ടൻ ചായയും ചിക്കൻ പൊരിച്ചതും നല്ല എണ്ണം പറഞ്ഞ കോമ്പിനേഷൻ.\nകട്ടൻ ചായയും ചിക്കനും ഒക്കെ കഴിച്ചു അങ്ങനെ കുറച്ചു സമയം കൂടെ ഇരുന്നു കഴിഞ്ഞപ്പോൾ എന്നാൽ ഇനി മെല്ലെ പുറത്തു ഇറങ്ങിയേക്കാം എന്ന് കരുതി ഡോർ തുറക്കാൻ നോക്കിയപ്പോൾ തുറക്കാൻ പറ്റുന്നില്ല. മഞ്ഞു വീണു ബ്ളോക് ആയിരിക്കുന്നു ഒരു വിധം തള്ളി തുറന്നു പുറത്തു ഇറങ്ങിയപ്പോൾ ആണ് ശരിക്കും ചെറുതായി ഒരു ആന്തൽ ഉള്ളിൽ നിന്നും വരുന്നത് ഞങ്ങൾ റെസ്റ്റോറന്റിലേക്കു ഇറങ്ങി വന്ന വഴിയൊന്നും കാണാനേ ഇല്ല അവിടെ ചെറിയ ഒരു മഞ്ഞു മല മാത്രം. ശരീരം വേദനിക്കുന്ന വിധത്തിൽ ആയിരിക്കുന്നു മഞ്ഞിന്റെ വീഴ്ച. റോഡിൽ തിക്കും തിരക്കും കൂട്ടിയിരുന്ന കുതിരക്കാരെ ഒന്നും കാണാനേ ഇല്ല .\nഞങ്ങളുടെ ബസ് സ്റ്റാർട്ട് ആക്കി ഇട്ടിട്ടുണ്ട് കുതിര സവാരിക്ക് പോയവർ ഒറ്റയും പെട്ടയും ആയി തിരിച്ചു വരുന്നുണ്ട് ,ഡ്രൈവറുടെയും ക്ളീനറുടെയും മുഖത്തു അല്പം തിരക്കു ഉള്ള പോലെ , ബാക്കിയുള്ളവര് എവിടെ അവരെ വിളിക്കു എന്നൊക്കെ ഉള്ള ഒരു ഭാവം. കുതിര സവാരിക്ക് പോയി വന്നവരും ആകെ തളർന്നിരിക്കുന്നു. അങ്ങോട്ട് പോയ ഒരാവേശവും ഇല്ല ആർക്കും എല്ലാവരും ഓടി വന്നു ബസ്സിൽ കയറി ചൂട് പിടിക്കാൻ ഉള്ള കുട്ടക്കു ചുറ്റും ഇരുന്നു കയ്യൊക്കെ ചൂടാക്കുന്നു. ചെറുതായി നാല് മണി ആവുന്നതേ ഉള്ളു. അന്തരീക്ഷം ഇരുട്ടി തുടങ്ങി. മഞ്ഞു വീഴ്ച കൂടുതൽ ശക്തമായി. മുകളിൽ ഏതോ തമിഴ് സിനിമയുടെ ഷൂട്ടിങ് നടക്കുന്നുണ്ട് എന്ന് കുതിരക്കാർ പറഞ്ഞു.\nഞങ്ങൾ തിരിച്ചു യാത്ര തുടങ്ങി. റോഡിനിരുവശവും ഇങ്ങോട്ടു വന്നതിനേക്കാൾ ചുരുങ്ങിയിരിക്കുന്നു .റോഡിലും മഞ്ഞുണ്ട് , ചില സ്ഥലത്തു എത്തുമ്പോൾ മുന്നോട്ട് കാണാൻ പോലും പറ്റാത്ത വിധം മഞ്ഞു പെയ്യാൻ തുടങ്ങി ,വൈപ്പറിന് മുകളിൽ മഞ്ഞു വീണു ഇടയ്ക്കു അത് പ്രവർത്തിക്കാതെ ആകും ,ചെറിയ ചെറിയ വാഹനങ്ങൾ (സിനിമാക്കാരുടെ ആണെന്ന് തോന്നുന്നു ) ,ഞങ്ങളുടെ ബസ്സിനെ മറികടന്നു മുന്നോട്ടു പോകുന്നുണ്ട് . കുറച്ചു കൂടെ മുന്നോട്ടു പോയപ്പോൾ ബസ് ചെറുതായി റോഡിൽ നിന്നും തെന്നിമാറാൻ തുടങ്ങിയോ എന്ന് ഒരു സംശയം അല്ല സംശയം അല്ല തെന്നിമാറുന്നുണ്ട്. വളരെ മെല്ലെ ഡ്രൈവർ വണ്ടി മുന്നോട്ടു അനക്കി അനക്കി കൊണ്ട് പോകുന്നു എന്ന് മാത്രം. ഞങ്ങളെ മറികടന്നു പോയ കാറുകൾ എല്ലാം അധികം ഒന്നും പോയിട്ടില്ല എല്ലാം റോഡിൽ തന്നെയുണ്ട്.റോഡിൽ കിടന്നു ചക്രങ്ങൾ വെറുതെ തിരിഞ്ഞു കളിക്കുന്നു എന്നെ ഉള്ളു വണ്ടി ഒരനക്കം പോലും മുന്നോട്ടു പോകുന്നില്ല.\nഞങ്ങളിൽ ചിലരുടെ തണുപ്പിൽ ഉറങ്ങി കിടന്നിരുന്ന “പരോപകാരി” പെട്ടന്ന് ചാടി എണീറ്റു റോഡിൽ കുടുങ്ങി കിടക്കുന്ന കാറുകൾ തള്ളികൊടുക്കുക എന്ന ദൗത്യം ഞങ്ങൾ ഏറ്റെടുത്തു (വെറും പരോപകാരം മാത്രം ആണ് അല്ലാതെ കാറിൽ ഉണ്ടാകാൻ സാധ്യതയുള്ള സിനിമാക്കാരെ കാണുക എന്ന ലക്‌ഷ്യം ഇല്ലാട്ടോ).\nകുറച്ചു സമയം കൂടെ കഴിഞ്ഞതേ കുറച്ചു ആൾക്കാർ ഒക്കെ മെല്ലെ മെല്ലെ വന്നു തുടങ്ങി ആ ഗ്രാമവാസികൾ ആണ്എന്ന് തോന്നുന്നു നീളൻ കുപ്പായം ധരിച്ച, വെള്ളാരം കണ്ണുകൾ ഉള്ള ,നീണ്ട മൂക്കുള്ള, വെളുത്തു തുടുത്ത, കാസ്മീർ സുന്ദരൻമാർ .വണ്ടി തള്ളികൊടുക്കുക എന്നുള്ളത് മെല്ലെ മെല്ലെ അവർ ഏറ്റെടുത്തു തുടങ്ങി . മുന്നോട്ടു പോകും തോറും കുടുങ്ങി കിടക്കുന്ന കാറുകളുടെ എണ്ണവും കൂടി കൂടി വരുന്നു .ചിലതെല്ലാം റോഡിൽ നിന്നും തെന്നിമാറി മുന്നോട്ടു പോകാൻ പോലും കഴിയാതെ കിടക്കുന്നു . ഞങ്ങളുടേത് വലിയ വണ്ടി ആയതു കൊണ്ട് ഒരു കുഴപ്പവും ഉണ്ടാവില്ല എന്ന ആവേശത്തിൽ ഞങ്ങൾ മഞ്ഞിൽ കളിയും വണ്ടി തള്ളലും തുടർന്ന് കൊണ്ടേ ഇരുന്നു .\nസമയം പോയികൊണ്ടേ ഇരുന്നു. ബസ്സ് മുന്നോട്ട് പോകും എന്നുള്ള വിശ്വാസത്തിനു അല്പം ഇളക്കം തട്ടിയോ എന്ന് ഒരു സംശയം. ഡ്രൈവറും ക്ളീനറും പഠിച്ച പണി പതിനെട്ടും നോക്കുന്നുണ്ട്. വണ്ടിയിൽ ഉള്ള കയറെടുത്തു ചക്രത്തിൽ ചുറ്റി കുറച്ചു ദൂരം കൂടെ മുന്നോട്ടു പോയി. വണ്ടി തള്ളി തരാം എന്ന് പറഞ്ഞു കുറച്ചു പേര് അടുത്ത് കൂടി 2000 രൂപ ആണ് അവരുടെ ചാർജ് എവിടെ വരെ തള്ളി തരും എന്ന് ചോദിച്ചപ്പോൾ മുന്നോട്ട് കൈ ചൂണ്ടി അടുത്ത വളവു വരെ എന്ന് മറുപടി .അതിനു ഞങ്ങൾ തയ്യാറായിരുന്നു “ആ വളവിനു അപ്പുറം പിന്നെ എന്ത് ചെയ്യും” എന്ന ഡ്രൈവറുടെ ചോദ്യം ആ തീരുമാനത്തിൽ നിന്നും പിന്നോട്ട് വലിച്ചു .കുടുങ്ങി കിടക്കുന്ന പല കാറുകളും അവര് തള്ളി കൊടുക്കുന്നുണ്ടായിരുന്നു എന്തെങ്കിലും ഒക്കെ ചെയ്തില്ലെങ്കിൽ കാര്യങ്ങൾ കൈ വിട്ടു പോകും എന്ന് ഞങ്ങൾക്ക് മനസിലായി തുടങ്ങി .പക്ഷെ ഒന്നും ചെയ്യാനും കഴിയില്ലല്ലോ എല്ലാ പ്രതീക്ഷയും ഡ്രൈവറുടെ കയ്യിലാണ് .\nഇടയ്ക്കു ഇടയ്ക്കു വണ്ടി തള്ളാൻ എന്നും പറഞ്ഞു വരുന്നവർ വീണ്ടും വരുന്നുണ്ട്. നല്ല ഉയരമുള്ള കട്ടിയുള്ള നീളൻ കുപ്പായങ്ങൾധരിച്ച കരുത്തരായ ചെറുപ്പക്കാർ. വണ്ടി തള്ളണ്ട എന്ന് പറഞ്ഞത് കൊണ്ടാവാം അത്ര സൗഹാർദ്ദപരമൊന്നും അല്ല പലരുടെയും പെരുമാറ്റം തണുപ്പിനോടൊപ്പം ചെറിയ ഒരു പേടിയും മനസ്സിലോട്ടു അരിച്ചരിച്ചു കയറാൻ തുടങ്ങി കണ്ടു തള്ളിയിട്ടുള്ള സിനിമകളിൽ ഒക്കെ കയ്യിൽ തോക്കുമായി പാഞ്ഞു വന്നു തലങ്ങും വിലങ്ങും വെടി വെച്ച് തകർക്കുന്ന തീവ്രവാദികൾക്കും ഇതേ രുപം ആണല്ലോ. സമയം പോയിത്തുടങ്ങി കളി കാര്യമയ്യോ എന്ന് ചെറുതായി ഉള്ളിൽ ഒരു തോന്നൽ. തണുപ്പിൽ ആയതു കൊണ്ട് വണ്ടി തള്ളൽ ശരീരത്തെ ബാധിച്ചത് അറി ഞ്ഞതും ഇല്ല കടുത്ത ക്ഷീണം പെട്ടന്നാണ് വന്നത്. മെല്ലെ വണ്ടിക്കതു കയറി.\nവണ്ടിക്കുള്ളിൽ എല്ലാവരും ഊഴം വെച്ച് ചൂരൽ കൊട്ടയിലെ തീകായൽ ആണ്. ആർക്കും എന്ത് ചെയ്യണം എന്ന് ഒരു ഐഡിയയും ഇല്ല പുറത്തു തണുപ്പിനൊപ്പം ഇരുട്ടിനും ശക്തി കൂടിക്കൊണ്ടേ ഇരുന്നു .തമാശയും കളിയും ചിരിയും ഒക്കെ മെല്ലെ പേടിക്കു വഴിമാറി തുടങ്ങി. വണ്ടി മുന്നോട്ടു കൊണ്ട് പോവുക എന്ന ഉദ്യമം നിർത്തി ഡ്രൈവറും ക്ളീനറും കൂടെ തീ കായൻ വന്നതോടെ ഞങ്ങളുടെ അവസാന പ്രതീക്ഷയും കഴിഞ്ഞു. മൊബൈൽ റേഞ്ച് എന്നതിനെ കുറിച്ച് ചിന്തിക്കുന്നതെ ഇല്ല. പുറത്തു കേൾക്കുന്ന ഓരോ ശബ്ദവും ഒരോ അനക്കം പോലും അസ്വസ്ഥം ആക്കാൻ തുടങ്ങി .തണുപ്പ് സഹിക്കാൻ പറ്റാത്ത പോലെ കഠിനം ആവുന്നുണ്ട് എത്ര കൂട്ടിതിരുമ്മിയിട്ടും കൈകൾ ചൂടവുന്നും ഇല്ലാ ചൂരൽ കൊട്ടയിലെ കനൽ കൂടി അണഞ്ഞാൽ പിന്നെ ഓർക്കാൻ പോലും പറ്റുന്നില്ല.\nവണ്ടിയുടെ പുറത്തു നിന്നും ആരോ ഉറക്കെ വിളിക്കുന്നത് കേട്ട് പോയി നോക്കിയപ്പോൾ നമ്മുടെ നരേന്ദ്രപ്രസാദിനെ പോലെ ഒരാൾ. “നിങ്ങൾ എന്ത് ആണ് ഇവിടെ കിടക്കുന്നതു? ഇവിടെ സേഫ് ആയ സ്ഥലം അല്ല. നിങ്ങൾ ഇറങ്ങു. എന്റെ വീട് ഇവിടെ അടുത്താണ്. അവിടെ തങ്ങാം” എന്ന് അയാൾ പറഞ്ഞു.\nഞങ്ങൾ നോക്കിയപ്പോൾ ആ മനുഷ്യൻ ചെറുതായി ആടുന്നുണ്ടോ എന്ന് ഒരു സംശയം (ഊഹിക്കാമല്ലോ). അയാളുടെ വീട്ടിലേക്കു പോകാൻ ആർക്കും ധൈര്യം ഇല്ല. വേണ്ട എന്ന് പറഞ്ഞിട്ടും അയാൾ സമ്മതിക്കുന്നില്ല ഇവിടെ എന്തിനു നിക്കുന്നു? നിങ്ങൾ എന്റെ കൂടെ വന്നേ മതിയാകു എന്ന് അധികാര സ്വരത്തിൽ അയാൾ പറഞ്ഞു തുടങ്ങി. അതോടെ ഞങ്ങൾ വരുന്നില്ല എന്ന് പറഞ്ഞു ബസ്സിന്റെ ഡോർ അടച്ചു.\nഒരു അരമണിക്കൂർ കഴിഞ്ഞു ആ മനുഷ്യൻ വീണ്ടും വന്നു.”നിങ്ങൾ ഇവിടെ കിടന്നു ചാവാൻ ആണോ നാശങ്ങളെ പ്ലാൻ” എന്നായി. അതും ഒട്ടും നമുക്ക് ദഹിക്കുന്ന വിധത്തിൽ ഉള്ള സംസാരശൈലി പോലും അല്ല. ഞങ്ങൾ വരുന്നില്ല എന്ന് പറഞ്ഞു വീണ്ടും അയാളെ മടക്കി. വണ്ടിയുടെ പുറത്തു നിന്നും ഉറക്കെ അയാൾ ചീത്ത വിളിക്കുന്നത് കേൾക്കാമായിരുന്നു. തണുപ്പും അസ്വസ്ഥതയും കൂടികൊണ്ടേ ഇരുന്നു. ഡ്രൈവറും ക്ളീനറും ആണെങ്കിൽ നിങ്ങൾ രക്ഷപെടുകയാണെങ്കിൽ ഞങ്ങളെ കൂടെ രക്ഷിക്കണേ എന്ന ഭാവത്തിൽ ആണ് ഇരിക്കുന്നത്.\nഇരുളിൽ നിന്നും കുറെ പേര് ഓടി വന്ന് വണ്ടി വളയുന്നതും ചറ പറ വെടി വെക്കുന്നതും ഞാൻ അതിൽ നിന്നും രക്ഷെപ്പട്ടു എല്ലാവരെയും ഒക്കെ രക്ഷിക്കുന്നതും ഒക്കെ ഓർത്തുകൊണ്ട് ബസ്സിന്റെ സീറ്റിലെ കമ്പിയിൽ കൈ വെച്ച് കണ്ണ് ഇറുക്കി അടച്ചു കിടന്നു. കണ്ണടച്ച് കിടക്കുമ്പോൾ വല്ലാത്ത ഒരു സുരക്ഷിതത്ത ബോധം ആണല്ലോ. രാത്രിയിൽ പേടിപ്പെടുത്തുന്ന സ്വപനം കാണുമ്പോൾ തലവഴി മൂടിയാൽ കിട്ടുന്ന അതെ സുരക്ഷിതത്ത ബോധം .വയറ്റിൽ വിശപ്പു വല്ലാണ്ട് കത്തിക്കയറുന്നുണ്ട്. ചിക്കനും കട്ടനും ഒക്കെ വണ്ടി തള്ളി ആവേശം കാണിച്ച വഴി പോയി. കുറച്ച് വെള്ളം എങ്കിലും കിട്ടിയിരുന്നെങ്കിൽ.\nവണ്ടിയുടെ ഡോറിൽ ആരോ ശക്തമായി ഇടിക്കുന്നത് കേട്ടാണ് ഞെട്ടി എഴുന്നേൽക്കുന്നത്. വണ്ടിയിലേക്ക് മൂന്ന് നാല് പേര് കയറി വന്നു, പോലീസ് കാരാണ് എന്ന് പരിചയപ്പെടുത്തി. നിങ്ങളുടെ ടീം ലീഡർ ആരാണ് എന്ന് ചോദിച്ചു. എല്ലാവരുടെയും ഐഡി കാർഡ് ഒക്കെ പരിശോധിച്ചു. കേരളത്തിൽ നിന്നും ഡ്രൈവ് ചെയ്തു വന്നതാണ് എന്നൊക്കെ പറഞ്ഞപ്പോൾ “ഒക്കെ ഗുഡ് ഗുഡ് അച്ഛാ അച്ഛാ” എന്നൊക്കെ പറഞ്ഞു. പിന്നെ ഈ സമയത്തു ഇങ്ങോട്ടു കൊണ്ട് വന്നതിനു ഡ്രൈവറെ ഒരു നീക്കു തെറി.\nഇത്രയും മഞ്ഞു വീഴുന്ന സമയത്തു സോനാമാർഗിലേക്കു വന്നത് ശരിയായില്ല എന്നും നിങ്ങൾ ഡൽഹിയും ബോംബെയും ഒക്കെ കാണേണ്ട സമയം ആണിത് എന്ന് ഞങ്ങളേയും ഒന്ന് ഉപദേശിച്ചു. എന്റെ സഹോദരന്റെ വീട് ഇവിടെ അടുത്താണ് നിങ്ങൾക്ക് ഈ രാത്രി സുരക്ഷിതം ആയി അവിടെ താമസിക്കാം എന്റെ കൂടെ വന്നോളൂ എന്ന് പറഞ്ഞു അയാൾ പുറത്തെ തണുപ്പിലേക്ക് ഇറങ്ങി. കെട്ടും ഭാണ്ഡവും ഒക്കെ എടുത്തു മഞ്ഞു വീണു തെന്നി തെറിച്ചു കിടക്കുന്ന വഴിയിലൂടെ കട്ട ഇരുട്ടിൽ അയ്യാളുടെ പുറകെ ഞങ്ങളും നടന്നു.\nകുറച്ചു ദൂരം നടന്നു കഴിഞ്ഞപ്പോൾ അത്യാവശ്യം വലിയ ഒരു വീടിന്റെ മുറ്റത്തു ഞങ്ങൾ എത്തി. മരം കൊണ്ട് ഉണ്ടാക്കിയ ഗേറ്റിനു മുന്നിൽ അയാൾ. നമ്മുടെ നരേന്ദ്രപ്രസാദിന്റെ മുഖമുള്ള ഞങ്ങളെ ആവും വിധം വീട്ടിലേക്കു ക്ഷണിച്ച ആ മനുഷ്യൻ. അയാളുടെ വീടാണിത്. വിളിച്ചിട്ടു ഞങ്ങൾ വരാത്തത് കൊണ്ട് പോലീസ് ഉധ്യോഗസ്ഥൻ ആയ സഹോദരനെ വിളിച്ചു വരുത്തിയതാണ്.\n“എന്തിനാണ് ഇപ്പോൾ നിങ്ങൾ ഇങ്ങോട്ടു പോന്നത്? അവിടെ കിടന്നു കൂടായിരുന്നോ? പറഞ്ഞാൽ മനസിലാക്കണം. അതിനു ബോധം വേണം” എന്നൊക്കെ (കുറച്ചു കൂടെ ഉണ്ട് ) പറഞ്ഞു കൊണ്ട് ഞങ്ങൾ ഓരോരുത്തരെ മഞ്ഞു കട്ടകൾ വീണു തെന്നി പോകുന്ന നടകൾ കൈ പിടിച്ചു കയറ്റി. വലിയ ഒരു ഹാൾ അവിടെ നിലത്തു വിരിച്ചിട്ട മെത്തയിൽ എല്ലാവരും ഇരുന്നു. തണുപ്പും വിശപ്പും ക്ഷീണവും എല്ലാം കൂടി വല്ലത്തൊരു അവസ്ഥയിൽ എല്ലാവരും മെത്തയിലേക്കു വീഴുകയായിരുന്നു എന്ന് പറയാം. ഭിത്തിയിലെ അലമാരകൾ തുറന്നു എല്ലാവര്ക്കും പുതക്കാൻ ഉള്ള കമ്പിളി പുതപ്പുകൾ അവര് എടുത്തു തന്നു. എല്ലാവര്ക്കും ആവശ്യത്തിന്. അപ്പോളേക്കും ആ വീടിന്റെ ഗൃഹനാഥ നിറഞ്ഞ ചിരിയോടെ ചൂട് പറക്കുന്ന ചായയും ആയി എത്തി. കൂടെ ബിസ്ക്കറ്റും ആയി ആ വീട്ടിലെ മൂന്നു മാലാഖ കുഞ്ഞുങ്ങളും. ആ ചായ കുടിച്ചിറക്കുമ്പോൾ എന്റെ ഉള്ളിൽ തോന്നി ഞാൻ ഇത് വരെ കുടിച്ചിട്ടുള്ളതിൽ വെച്ച് ഏറ്റവും നല്ല ചായ ഇതാണ് എന്ന്.\nപിറ്റേ ദിവസം രാവിലെ ഞങ്ങൾ അവരോടു യാത്ര പറഞ്ഞു ഇറങ്ങി. വണ്ടിയിൽ കയറി മുന്നോട്ടു പോരുന്നതിനിടയിൽ ഒന്ന് തിരിഞ്ഞു നോക്കി. വീടിനു മുന്നിൽ നിന്ന് ആ കുടുംബം ഞങ്ങളെ കൈ വീശി യാത്രയാക്കുകയാണ്. കണ്ണിൽ നിന്നും മറഞ്ഞു പോകുന്നത് വരെ അവര് അവിടെ നിന്നും കൈ വീശുന്നുണ്ടായിരുന്നു. എന്തിനു വേണ്ടിയായിരിക്കും അയാൾ ഞങ്ങൾ അവഗണിച്ചിട്ടും വീണ്ടും വീണ്ടും ഞങ്ങളെ തേടി വന്നത്? അഞ്ചു പേര് മാത്രം ഉള്ള ആ വീട്ടിൽ (ഹോം സ്റ്റേ ഒന്നുമല്ല ആ വീട്) എന്തിനാണ് അത്രയും കമ്പിളി പുതപ്പുകൾ സൂക്ഷിച്ചു വെച്ചിരിക്കുന്നത്? ഇങ്ങനെ വഴിയിൽ കുടുങ്ങി പോകുന്ന സഞ്ചാരികൾക്കു വേണ്ടി മാത്രം ആയിരിക്കും. അതുകൊണ്ടു ഒക്കെയാണല്ലോ ഇവിടം സഞ്ചാരികളുടെ സ്വർഗം ആയി മാറുന്നത്.\nഅവർക്കു എന്ത് സമ്മാനം ആണ് കൊടുക്കൻ പറ്റുക എന്ന് ഞങ്ങൾ ചുമ്മാ ചിന്തിച്ചിരുന്നു. അവരുടെ ഒരു ഫാമിലി ഫോട്ടോ എടുത്തു ഫ്രെയിം ചെയ്തു അയച്ചു കൊടുത്തിരുന്നു എങ്കിൽ എന്ത് മനോഹരം ആയേനെ അല്ലെ? ചെയ്തില്ല അല്ലെങ്കിൽ അങ്ങനെ തോന്നിയില്ല.


kodakara black money case: കൊടകര കുഴൽപ്പണ കേസ്; അന്വേഷണം ബിജെപി- ആർഎസ്എസ് പ്രവർത്തകരെ കേന്ദ്രീകരിച്ച് - kodakara black money case, the probe focused on bjp-rss activists | Samayam Malayalam\nkodakara black money case, the probe focused on bjp-rss activists\nകൊടകര കുഴൽപ്പണ കേസ്; അന്വേഷണം ബിജെപി- ആർഎസ്എസ് പ്രവർത്തകരെ കേന്ദ്രീകരിച്ച്\nAuthored bySamayam Desk | Edited by Samayam Desk | Lipi | Updated: 29 Apr 2021, 03:03:00 PM\nധർമ്മരാജൻ ബിജെപി അംഗമാണെന്ന് തൃശൂർ റൂറൽ എസ്പി പൂങ്കുഴലിയും സ്ഥിരീകരിച്ചു. യുവമോർച്ച നേതാവ് സുനിൽ നായിക് കൊടുത്തയച്ചതാണ് പണമെന്നും ബിസിനസ് പങ്കാളികളാണെന്നും പറയുന്നുണ്ട്.\nകൊടകര കുഴൽപ്പണ കേസ് അന്വേഷണം ബി ജെ പി- ആർഎസ്എസ് പ്രവർത്തകരെ കേന്ദ്രീകരിച്ച്.\nധർമ്മരാജൻ ബിജെപി അംഗമാണെന്ന് തൃശൂർ റൂറൽ എസ്പി പൂങ്കുഴലിയും സ്ഥിരീകരിച്ചു.\nയുവമോർച്ച നേതാവ് സുനിൽ നായിക് കൊടുത്തയച്ചതാണ് പണമെന്നും ബിസിനസ് പങ്കാളികളാണെന്നും പറയുന്നുണ്ട്.\nതൃശൂര്: കൊടകര കുഴൽപ്പണ കേസ് അന്വേഷണം ബി ജെ പി- ആർഎസ്എസ് പ്രവർത്തകരെ കേന്ദ്രീകരിച്ച്. പണം ബിസിനസ് ആവശ്യത്തിന് കൊടുത്തുവിട്ടതാണന്നും താൻ ചെറുപ്പം മുതൽ ശാഖയിൽ പോയിരുന്ന ആർഎസ്എസ് പ്രവർത്തകനാണെ ന്നും പരാതി നൽകിയ ധർമ്മരാജൻ പറഞ്ഞു.\nAlso Read: മാസ്കില്ലാത്തവര് സൂക്ഷിക്കുക... റോഡില് 'കാലനുണ്ട്', വീഡിയോ\nധർമ്മരാജൻ ബിജെപി അംഗമാണെന്ന് തൃശൂർ റൂറൽ എസ്പി പൂങ്കുഴലിയും സ്ഥിരീകരിച്ചു. യുവമോർച്ച നേതാവ് സുനിൽ നായിക് കൊടുത്തയച്ചതാണ് പണമെന്നും ബിസിനസ് പങ്കാളികളാണെന്നും പറയുന്നുണ്ട്. എന്നാൽ പിടിച്ചെടുത്ത പണം ഇവർ പറയുന്നതിലും കൂടുതൽ ഉണ്ട്. ഒമ്പതാം പ്രതിയുടെ വീട്ടിൽ നിന്നു മാത്രം കഴിഞ്ഞ ദിവസം കണ്ടെടുത്തത് 30 ലക്ഷത്തോളം രൂപയും സ്വരണവുമാണ്.\nAlso Read: വ്യാജ ആര്‍ടിപിസിആര് സര്‍ട്ടിഫിക്കറ്റ് നിര്‍മ്മിച്ചു നല്‍കി, എറണാകുളത്ത് ഇതര സംസ്ഥാന തൊഴിലാളി പിടിയില്\nഎന്നാൽ സംഭവത്തിൽ ബിജെപി നേതാക്കൾ സംശയത്തിന്‍റെ നിഴലിലാണ്. പരാതിയിൽ ഉള്ളതിനേക്കാൾ കൂടുതൽ പണം പോലീസ് പിടിച്ചെടു ത്തിട്ടുണ്ട്. യുവമോർച്ച നേതാവിനെയും പോലീസ് വീണ്ടും ചോദ്യം ചെയ്യും . മറ്റു പ്രതികൾക്കായുള്ള അന്വേഷണം പോലീസ് ഊർജിതമാക്കിയിട്ടുണ്ട്.\nകൊടകര കുഴൽപ്പണക്കേസിൽ വഴിത്തിരിവ്; തട്ടിയെടുത്ത പണം കണ്ടെത്തി; പണം 9-ാം പ്രതിയുടെ വീട്ടിൽ, വീഡിയോ കാണാം ആര്‍ട്ടിക്കിള് ഷോ\nബിജെപി നിയമസഭ തെരഞ്ഞെടുപ്പ് തൃശൂര് കള്ളപ്പണ കേസ് Thrissur probe focused on bjp-rss activists kodakara black money case kerala assembly election 2021 black money case BJP\nWeb Title : kodakara black money case, the probe focused on bjp-rss activists


ഹലാല് സിനിമ ; ഹറാം സിനിമ | islamonlive.in\nഇസ്‌ലാമിസ്റ്റുകള് വളരെ നേരത്തെ തന്നെ കലാ രൂപങ്ങളില് ശ്രദ്ധകേന്ദ്രീകരിച്ചതായി നമുക്ക് കാണാം. ഇമാം ഹസനുല് ബന്നയും ഇഖവാനുല് മുസ്‌ലിമൂനും കലാ രംഗത്ത് കഴിവും താല്‍പര്യവുമുള്ള യുവാക്കളെ വളര്‍ത്തിക്കൊണ്ടുവരുന്നതിന് പ്രത്യേകം ശ്രദ്ധ പതിപ്പിക്കുകയുണ്ടായി. ആധുനിക മുസ്‌ലിം സമൂഹവും സിനിമയും എന്ന വിഷയത്തില് ഉസ്മാന് ഉസ്മാന് ശൈഖ് യൂസുഫുല് ഖറദാവിയുമായി നടത്തുന്ന അഭിമുഖം:\nഉസ്മാന് ഉസ്മാന്: സിനിമക്ക് ഇന്നുള്ള പ്രാധാന്യം എന്താണ്?\nഖറദാവി: സിനിമ സമൂഹത്തിലെ ഭൂരിഭാഗം ജനങ്ങളുടെ ജീവിതവുമായി ബന്ധപ്പെട്ട ഒരു പ്രശ്‌നമാണ്. അവര് അതിന് വളരെയധികം പ്രാധാന്യം നല്‍കുന്നു. തങ്ങളുടെ അധ്വാനവും സമയവുമെല്ലാം അതിന് വേണ്ടി ചിലവഴിച്ചുകൊണ്ടിരിക്കുന്നു. അതിനാല് ത്‌ന്നെ അതിനെ അവഗണിക്കാന് സാധ്യമല്ല\n? സിനിമയോടുള്ള മുസ്‌ലിം പണ്ഡിതന്മാരുടെ നിലപാട് എന്താണ്.\n– സിനിമയെ കുറിച്ച് പ്രധാനമായും മൂന്ന് തരത്തിലുള്ള വീക്ഷണങ്ങളാണ് മുസ്‌ലിം പണ്ഡിതന്മാര്‍ക്കിടയിലുളളത്. ഒന്നാമത്തെ വിഭാഗം അതിന്റെ നിയമസാധുതയെയും അടിസ്ഥാനത്തെയും പൂര്‍ണമായും നിരാകരിച്ചവരാണ്. നമ്മുടെ സലഫി സഹോദരങ്ങളില് ഭൂരിഭാഗവും ഫോട്ടോ എടുക്കുന്നതിനെ നിഷിദ്ധമായി കാണുന്നവരാണ്. സിനിമ നിലനില്‍ക്കുന്നത് തന്നെ ചിത്രീകരണത്തിലാണ്. സിനിമയിലെ പ്രതിപാദന വിഷയങ്ങള് ഹലാലോ ഹറാമോ സ്വീകരിക്കപ്പെടേണ്ടതോ തള്ളപ്പെടേണ്ടതോ ഏതായാലും ഈ അടിസ്ഥാനത്തില് അവര് സിനിമയെ തള്ളിക്കളയുന്നു.\nരണ്ടാമത്തെ വീക്ഷണക്കാരുടെ അഭിപ്രായത്തില് സിനിമ ചിത്രീകരണത്തിന്റെ അടിസ്ഥാനത്തിലാണ് നിലകൊള്ളുന്നത്. ചിത്രീകരണമാകട്ടെ വ്യാജമായ കഥകളിന്മേലോ കല്‍പിത കഥകളിലോ രൂപപ്പെടുത്തിയതാണ്. ഒരാള് ശൈഖിന്റെയോ, പാഷയുടെയോ, കര്‍ഷകന്റെയോ വേഷത്തില് അഭിനയിക്കുകയാണ്. അതിനാല് തന്നെ അത് വ്യാജവും നിഷിദ്ധമായി അവര് കാണുന്നു. അതോടൊപ്പം സിനിമ സംഗീതത്തിലധിഷ്ഠിതമാണ്. സിനിമക്കിടയില് സംഗീതങ്ങളുടെ ചിത്രീകരണം ഒരനിവാര്യതയാണ്. സംഗീതത്തെ അടിസ്ഥാനപരമായി തന്നെ നിഷിദ്ധമായിക്കാണുന്നവരാണ് ഇവരില് ഭൂരിഭാഗവും. മറ്റൊരു വിഭാഗം സിനിമയുടെ കാര്യത്തില് നിരാശരായ വിഭാഗമാണ്. ഇസ്‌ലാമിക സംസ്‌കാരം നിലനിര്‍ത്തിക്കൊണ്ട് സിനിമയെടുക്കുക എന്നത് അസംഭവ്യമായി അവര് കരുതുന്നു. പ്രമുഖ പണ്ഡിതനും എഴുത്തുകാരനുമായ ഉസ്താദ് മുഹമ്മദ് ഖുതുബ് അദ്ദേഹത്തിന്റെ ഇസ്‌ലാമിക കലയുടെ രീതിശാസ്ത്രം എന്ന ഗ്രന്ഥത്തില് വിവരിക്കുന്നു: ‘നിലവിലെ അവസ്ഥയില് ഇസ്‌ലാമിസ്റ്റുകള്‍ക്ക് സിനിമയിലേക്ക് പ്രവേശിക്കാനോ ഇസ്‌ലാമിന് വല്ല നേട്ടവും കരസ്ഥമാക്കാനോ സാധ്യമല്ല. അതിന്റെ സാംസ്‌കാരികവും കലാപരവുമായ വശങ്ങള് ഇസ്‌ലാമില് നിന്നും ഇസ്‌ലാമിക അന്തരീക്ഷത്തില് നിന്നും ബഹുദൂരം അകന്നതാണ്. ‘\nമൂന്നാമത്തെ വിഭാഗം പണ്ഡിതന്മാര് മധ്യമമായ നിലപാട് സ്വീകരിച്ചവരാണ്. ചില ഉപാധികളോടെ സിനിമയെ ഭാഗികമായി അനുകൂലിക്കുന്നവരാണവര്. വിശദാംശങ്ങള് പിന്നീട് നല്‍കാം.\n? സിനിമയെ ഒരു കലയായി നിങ്ങള്‍പരിഗണിക്കുന്നുണ്ടോ\n– സിനിമ തീര്‍ച്ചയായും ഒരു കലയാണ്. സിനിമ എന്ന കലയെ മുഹമ്മദ് ഖുതുബ് നിഷേധിച്ചിട്ടില്ല, ഇസ്‌ലാമിക കല എന്നര്‍ഥത്തില് അദ്ദേഹം അതിനെ അംഗീകരിച്ചിട്ടില്ല എന്നതാണ് യാഥാര്‍ഥ്യം. മറ്റു കലകളെ പോലെ ഇസ്‌ലാമിക വല്‍കരണത്തിന് സാധ്യതയുള്ള ഒന്നാണിത്. ഇതിന്റെ ഉത്ഭവം അറബ് ലോകത്താണുണ്ടായത്, എന്നാല് ഹോളിവുഡിലെ അമേരിക്കന് സിനിമകളും അതിലെ ഉള്ളടക്കങ്ങളും ഇസ്‌ലാമല് നിന്ന് പൂര്‍ണമായും അന്യം നില്‍ക്കുന്നതും ഒരു കലാ രൂപമെന്ന അര്‍ഥത്തില് തന്നെ പരിഗണിക്കപ്പടാന് കഴിയാത്തതുമാണ്. നാടക കലയില് പെട്ടതാണ് സിനിമ.\n? സിനിമയെ കുറിച്ച് ഇസ്‌ലാമികവും ക്രിയാത്മകവുമായ ചില വിലയിരുത്തലുകളുണ്ടല്ലോ! അവയെ കുറിച്ച്….?\n– എന്റെ അഭിപ്രായത്തില് സിനിമ അനുവദനീയമാണ്. ജനങ്ങള്‍ക്ക് തങ്ങളുടെ കുടുംബത്തോടൊപ്പം അവ വീക്ഷിക്കാം. പക്ഷെ അതിന് ചില ഉപാധികള് ഞാന് മുമ്പോട്ട് വെക്കുന്നുണ്ട്. വര്‍ഷങ്ങള്‍ക്ക് മുമ്പ്തന്നെ വിധിവിലക്കുകള് എന്ന പുസ്തകത്തില് ഞാന് അവ വിവരിച്ചിട്ടുണ്ട്. ഒന്നാമതായി ഇസ്‌ലാമിന് കളങ്കം വരുത്തുന്ന ഒന്നും അതില് വിഷയമാകരുത്. ഇസ്‌ലാമിന്റെ ആദര്‍ശത്തിനോ ശരീഅത്തിനോ സംസ്‌കാരത്തിനോ നിരക്കാത്ത ഒന്നും ഉണ്ടാകരുത്. ഇസ്‌ലാമിന് നിരക്കാത്തതാണെങ്കില് അവ നിരുപാധികം തള്ളിക്കളയേണ്ടതാണ്. മദ്യം, നഗ്ന നൃത്തങ്ങള് പോലുള്ള ഹറാമായ രംഗങ്ങളൊന്നും സിനിമയിലുണ്ടാകരുത്. നമസ്‌കാരത്തിന്റെ സമയം നഷ്ട്‌പ്പെടുന്ന രീതിയിലാകരുത് അവ ദര്‍ശിക്കേണ്ടത്. ഏതെങ്കിലുമൊരു നമസ്‌കാരം നഷ്ടപ്പെടുന്ന അവസ്ഥ ഇത് കാണുന്നതു മൂലം ഉണ്ടാകരുത്.\n? ഇസ്‌ലാമിക സിനിമകളെ കുറിച്ചുള്ള ചര്‍ച്ചകള് ഇന്ന് സജീവമാണല്ലോ..\n– ശൈഖ് ഹസനുല് ബന്ന മുപ്പതുകളില് തന്നെ ഇസ്‌ലാമിക നാടകങ്ങള് രൂപപ്പെടുത്താന് പരിശ്രമിക്കുകയുണ്ടായി. അന്‍വര് വജ്ദി , ഹുസൈന് സിദ്ഖി തുടങ്ങിയ പ്രശസ്തരായ സാഹിത്യകാരന്മാരോട് അദ്ദേഹം അതിന് സഹായം തേടുകയുണ്ടായി. അതിന് ശേഷം ഈ രംഗത്തേക്ക് നിരവധി പണ്ഡിതന്മാര് കടന്നുവരുകയുണ്ടായി. മര്‍ഹൂം ശൈഖ് സ്വവാഫ് നിരവധി ഇസ്‌ലാമിക രാഷ്ട്രങ്ങളില് ഇസ് ലാമിക നാടകങ്ങളും സിനിമകളും രൂപീകരിക്കുക എന്ന ലക്ഷ്യത്തിനായി മൂന്ന് പതിറ്റാണ്ടുകളോളം സഞ്ചരിക്കുകയുണ്ടായി. അദ്ദേഹത്തിന്റെ പരിശ്രമങ്ങള് വിജയം കണ്ടില്ല. തുര്‍ക്കിയിലെ ചില സഹോദരങ്ങള് ഇസ്‌ലാമിക യോദ്ധാവ് മുഹമ്മദുല് ഫാതിഹിനെ കുറിച്ച സിനിമ നിര്‍മിക്കുകയുണ്ടായി. ഹസന് ഹുസൈന്, ഉമറുബ്‌നു അബ്ദുല് അസീസ്, നൂറുദ്ദീന് ശരീഫ്, ജമാലുദ്ദീന് അഫ്ഗാനി, തുടങ്ങിയവരെ കുറിച്ചുള്ള സീരിയലുകള് മഹ്മൂദ് യാസീന് നിര്‍മിക്കുകയുണ്ടായി. ശൈഖ് ശഅറാവി, മറാഗി തുടങ്ങിയവരുടെ ജീവിതം ഹസന് യൂസുഫ് ചിത്രീകരിക്കുകയുണ്ടായി. മെസ്സേജ്, ഉമര് മുഖ്താര് തുടങ്ങിയ സിനിമകള് ലോകത്ത് വലിയ ജനശ്രദ്ധ നേടിയവയാണ്. തികവുറ്റ ഇത്തരം കലാരൂപങ്ങള്‍ക്ക് നല്ല അധ്വാനവും മികച്ച ഫലവുമാണുള്ളത്.\n? പര്‍ദ്ദയും ഇസ്‌ലാമിക വേഷവിധാനവുമായി സ്ത്രീകള് സിനിമ രംഗത്തുവരുന്നതിനെ ചിലര് എതിര്‍ക്കുന്നു…\n– സ്ത്രീകളെ സിനിമയില് നിന്നും നാടകത്തില് നിന്നും മാറ്റി നിര്‍ത്തുക സാധ്യമല്ല. കാരണം അവള് സമൂഹത്തിന്റെ പാതിയാണ്. സ്ത്രീകള് കഥാപാത്രങ്ങളാകാത്ത കഥകള് നമുക്ക് ദര്‍ശിക്കാന് കഴിയില്ല. ആദമിന്റെയും ഹവ്വയുടെയും കഥ, നൂഹ് നബിയുടെയും ഭാര്യയുടെയും കഥ, മൂസാനബിയുടെ ഉമ്മയുടെയും സഹോദരിയുടെയും കഥ, ഫറോവയുടെ ഭാര്യയുടെ കഥ, ഇംറാന്റെ ഭാര്യ, പ്രവാചക പത്‌നിമാര്….തുടങ്ങി ഖുര്‍ആനിക കഥാവിഷ്‌കാരങ്ങളിലെല്ലാം നിങ്ങള്‍ക്ക് സ്ത്രീകളെ കാണാം. സ്ത്രീകളെ മാറ്റിനിര്‍ത്തി യഥാര്‍ത്ത ചിത്രീകരണം സാധ്യമല്ല. ഇറാന് സിനിമകളെ പോലെ അശ്ലീലതകളില് നിന്നും നഗ്നതകളില് നിന്നും മുക്തമായ സിനിമകള് നാം നിര്‍മിക്കേണ്ടതുണ്ട്. ഫിഖ്ഹുത്തൈസീര്, ഫിഖ്ഹുത്തദര്‍റുജ് തുടങ്ങിയ കര്‍മശാസ്ത്ര സങ്കേതങ്ങള് വികസിപ്പിക്കുന്നതിലൂടെ മാത്രമേ ഈ മേഖലയില് നമുക്ക് കൂടുതല് വെളിച്ചം ലഭിക്കുക. തുടക്കത്തില് തന്നെ പൂര്‍ണ ഇസ്‌ലാമിക ആവിഷ്‌കാരങ്ങള് രംഗത്തുകൊണ്ടുവരാന് നമുക്ക സാധിച്ചെന്നു വരില്ല. ക്രമാനുഗതമായി അവയെ പരിവര്‍ത്തിപ്പിക്കുവാന് നമുക്ക് സാധിക്കേണ്ടതുണ്ട്.


'പുതുസാധാരണ' കൃഷിയും അതിജീവന മന്ത്രങ്ങളും : Deepika.com Karshakan News | Innovative farming and survival mantras\nരണ്ടു മാസത്തിലധികം നീണ്ടുനിന്ന നാലു ലോക്ക് ഡൗണുകള്. അണ്‍ലോക്ക് ഘട്ടത്തിലേക്കു കടന്നിട്ടും കൊവിഡ്- 19 വ്യാപനം ഓരോ ദിവസവും കൂടുകയാണ്. സാമ്പത്തിക പ്രവര്‍ത്തനങ്ങളെല്ലാം സ്തംഭനത്തിലാണ്. പല പ്രദേശങ്ങ ളിലും ട്രിപ്പിള് ലോക്ക് ഡൗണ് നിലനില്‍ക്കുന്നു. ഇന്ത്യയിലെ മറ്റു സംസ്ഥാനങ്ങളില് സ്ഥിതി അതിരൂക്ഷമാണ്. ലോക രാജ്യങ്ങളില് കൃഷി ഉള്‍പ്പെടെയുള്ള സാമ്പത്തിക മേഖലകള് പ്രതിസന്ധിയിലാണ്. ലോക്ക്ഡൗണിന്റെ ആദ്യ ഘട്ടങ്ങളില് ചരക്കു ഗതാഗതം പൂര്‍ണമായും നിര്‍ത്തിവച്ചു. രാജ്യത്തെ പ്രധാന കാര്‍ഷിക ചന്തകളെല്ലാം അടഞ്ഞു കിടന്നു. 69 ദിവസമാണ് നാലു ഘട്ടങ്ങളിലായി കേരളം അടഞ്ഞു കിടന്നത്. കാര്‍ഷിക വിതരണ ശൃംഖലകളിലെ വിള്ളല്, കാര്‍ഷിക വിപണികളുടെ അടച്ചുപൂട്ടല്, ചരക്കുഗതാഗതത്തിലെ സ്തംഭനം, കുടിയേറ്റ തൊഴിലാളികളുടെ മടങ്ങിപ്പോകല് കൊണ്ടുണ്ടായ തൊഴിലാളി ക്ഷാമം, ഉത്പന്ന വിലയിലെ അസ്ഥിരത തുടങ്ങിയ പ്രശ്‌നങ്ങളാണ് കാര്‍ഷിക മേഖല ഈ ഘട്ടത്തില് നേരിടുന്നത്. കോവിഡ് മഹാമാരി എപ്പോള് അവസാനിക്കുമെന്നതില് നിലനി ല്‍ക്കുന്ന അനിശ്ചിതാവസ്ഥ കാര്‍ഷിക ആസൂത്രണത്തെ തകിടം മറിക്കുന്നു.\nഇന്ത്യയില് ഡല്‍ഹി, മുംബൈ, ചെന്നൈ ഉത്തരേന്ത്യയിലെ പ്രധാന നഗരങ്ങള് എന്നിവിടങ്ങളിലുണ്ടായ അതിതീവ്ര കൊവിഡ് വ്യാപനം കാര്‍ഷികോത്പന്നങ്ങളുടെ ചരക്കുഗ താഗതം തടസപ്പെടുത്തി. ചരക്കുവാ ഹനങ്ങളില് കൊവിഡ് റെഡ് സോണു കളില് പോയി മടങ്ങുന്ന ഡ്രൈവര് മാരും മറ്റും കൊവിഡ് ബാധിതരായ തോടെ പ്രാദേശിക ചന്തകളും ശേഖരണ കേന്ദ്രങ്ങളും അടച്ചിടേണ്ടി വന്നു. ഇതെല്ലാം കാര്‍ഷി കോത്പന്ന ങ്ങളുടെ ഡിമാന്‍ഡില് വലിയ കുറവു ണ്ടാ ക്കിയിട്ടുണ്ട്. പഴം- പച്ചക്കറികള്, പൂക്കള് തുടങ്ങി പെട്ടെന്നു നശിച്ചു പോകുന്ന കാര്‍ഷി കോത്പന്നങ്ങ ളെയാണ് പ്രതിസന്ധി കൂടുതല് ആഴത്തില് ബാധിച്ചിരി ക്കുന്നത്. കേരളത്തില് പൈനാപ്പിള്, മാങ്ങ, പപ്പായ, വാഴ തുടങ്ങിയ പഴവര്‍ഗ ങ്ങളുടെ യും പച്ചക്കറികളു ടെയും വിപണന ശൃംഖല കൊവിഡ് വ്യാപന ത്തെയും ലോക്ക് ഡൗണി നെയും തുടര്‍ന്നു തടസപ്പെട്ടു. കര്‍ഷ കനു കുറഞ്ഞ വില ലഭിക്കുമ്പോള് ഉപഭോ ക്താവിന് പതിവിലും കൂടുതല് വില നല്‍കേണ്ടിയും വരുന്നു. കുടിയേറ്റ തൊഴിലാളികളുടെ പലാ യനം തൊഴിലാളികളെ ധാരാളം ആവശ്യമുള്ള തോട്ടവിളകളുടെ, കൃഷിയെ യാണ് കൂടുതല് പ്രതിസന്ധിയിലാ ക്കിയിരിക്കുന്നത്.\nപെട്ടുപോയത് ചെറുകിട നാമമാത്ര കര്‍ഷകര്\nചെറുകിട-നാമമാത്ര കര്‍ഷക രാണ് കൊവിഡ് പ്രതിസന്ധിയുടെ ഏറ്റവും വലിയ ഇരകള്. പലരുടെ യും ജീവനോപാധികള് തകര്‍ച്ചയി ലാണ്. ലോക്ക്ഡൗണ് കാലം വിളവെടുപ്പു കാലത്തോടു ചേര്‍ന്നു വന്നതോടെ പല ഉത്പന്നങ്ങ ളുടെയും വില മൂന്നില് ഒന്നായി താഴ്ന്നു. ചിലര്‍ക്ക് വിള വിറ്റഴിക്കാനാ വാതെ പൂര്‍ണ നഷ്ടമുണ്ടായി. 'അസോ സിയേഷന് ഓഫ് പ്ലാന്റേഴ്‌സ് ഇന് കേരളയുടെ' കണക്കുകള് പ്രകാരം കേരളത്തിലെ തോട്ടവിള കര്‍ഷകര്‍ക്ക് ലോക്ക് ഡൗണ് കാലത്ത് 500 കോടി രൂപയുടെ നഷ്ടമുണ്ടായി. റബര്, കാപ്പി, ഏലം, തേയില തുടങ്ങിയ വിളകള് കൃഷി ചെയ്യുന്ന കര്‍ഷകര്‍ക്കാണിത്. റബര് കര്‍ഷകര്‍ക്കു മാത്രം 340 കോടി രൂപയുടെ നഷ്ടമുണ്ടായി. തേയില മേഖലയിലെ 125 കോടി രൂപയും ഏലം കര്‍ഷകര്‍ക്ക് 20 കോടി രൂപയും കൊണ്ടാണ് കോവിഡ് പോകുന്നത്. ഏലത്തിന്റെ ലേലം രണ്ടു മാസത്തി ലേറെ മുടങ്ങി.\nകൈത്താങ്ങ് നഷ്ടപ്പെടുന്ന റബര്\nറബര് കൃഷി വികസന പദ്ധതികള് കേരളമുള്‍പ്പെടെയുള്ള പരമ്പരാഗത മേഖലയ്ക്ക് പുറത്തു മാത്രം ഒതു ക്കാനും റബര് ആക്ട് തന്നെ പിന്‍വ ലിക്കാനുമുള്ള നീക്കത്തി ലാണ് കൊവിഡ് കാലത്ത് കേന്ദ്ര സര്‍ക്കാര്. വിയറ്റ്‌നാം, ശ്രീലങ്ക എന്നിവിടങ്ങളില് നിന്നുള്ള വില കുറഞ്ഞ ഇറക്കുമതി കാരണം പ്രതിസന്ധി യിലാണ് കുരുമുളകു കര്‍ഷകര്. കോവിഡ് വ്യാപനം ഈ പ്രതിസന്ധി ഒന്നുകൂടി രൂക്ഷമാക്കി. കേരളത്തിന്റെ കാര്‍ഷിക സമ്പദ് വ്യവസ്ഥയുടെ ജീവനാ ഡിയാ യ തോട്ടവിളകൃഷി ക്കു വേണ്ടി പ്രത്യേ ക പാക്കേജുക ളൊന്നും കേന്ദ്ര, സം സ്ഥാന സര്‍ക്കാരുകള് പ്രഖ്യാ പിച്ചിട്ടി ല്ല. 2018- ലെയും 2019ലെയും പ്രളയ ദുരിത ങ്ങളില് നിന്ന് ഇനിയും കരക യറിയിട്ടില്ലാത്ത കേരളത്തിലെ കര്‍ഷക ര്‍ക്ക് അപ്രതീക്ഷിതമായ ആഘാതമാ ണ് ഈ മഹാമാരി ഏല്‍പ്പിച്ചിരിക്കുന്ന ത്.\nവരാനിരിക്കുന്നത് വലിയ പ്രതിസന്ധികള്\nഅടുത്ത രണ്ടോ മൂന്നോ വര്‍ഷ ത്തേക്ക് കാര്‍ഷികോത്പന്ന വില യില് വലിയ ചാഞ്ചാട്ടമുണ്ടായേക്കാം. സുഗന്ധവ്യ ഞ്ജന വിളകള്‍ക്ക് 30 ശതമാനവും പച്ചക്കറികള്‍ക്ക് 20 ശതമാനവും വിലയിടിവുണ്ടായേ ക്കാം. വരുമാന നഷ്ടവും വിലത്ത കര്‍ച്ചയും കാരണം ചെറുകിട- നാമ മാത്ര കര്‍ഷകരുടെ സമ്പദ്‌വ്യവസ്ഥ തകര്‍ച്ചയിലേക്കു നീങ്ങുമെന്നാണ് നിഗമനങ്ങള്. ആഭ്യന്തര വിപണിയില് കാര്‍ഷികോത്പന്നങ്ങളുടെ ഡിമാ ന്‍ഡ് കുറയും. ആഗോള സാമ്പത്തിക പ്രതിസന്ധിയെ തുടര്‍ന്ന് കാര്‍ഷിക വ്യാപാരത്തിലും ഇടിവുണ്ടാകും. ചര ക്കു ഗതാഗതത്തിലെയും വിതരണ ശൃംഖലയിലെയും നീണ്ടു നില് ക്കുന്ന തടസങ്ങളും തൊഴിലാളി ക്ഷാ മവും കാരണം ഭക്ഷ്യസംസ്‌കരണ വ്യവസായത്തിലും കാര്‍ഷികോത്പ ന്നങ്ങളുടെ ഡിമാന്‍ഡ് കുറയും.\nകോവിഡ്-19 പ്രതിസന്ധിയില് നിന്നുള്ള കൃഷിയുടെ തിരിച്ചുവരവ് രോഗം എത്ര വേഗം പിന്‍വാങ്ങു മെന്നതിനെ ആശ്രയി ച്ചിരിക്കുന്നു. മഹാവ്യാധി അവസാനിക്കാന് വാക് സിന് കണ്ടുപിടിക്കുന്നത് ഉള്‍പ്പെ ടെ ഒട്ടേറെ അനുകൂല സാഹചര്യങ്ങള് വേണ്ടിവരുമിതിന്. രോഗം വിട്ടൊഴി യുന്നത് നീണ്ടാല് പ്രതിസന്ധി രൂക്ഷമാകും. കര്‍ഷകരുടെയും കര് ഷക തൊഴിലാളികളുടെയും ജീവനോ പാധികള് പാടെ തകരും. ഇന്ത്യയിലെ 14 കോടി കര്‍ഷകരും ചെറുകിട -നാമമാത്ര കര്‍ഷകരാണ്. ഇവര്‍ക്കു വേണ്ടി പ്രത്യേക സാമൂഹിക സുര ക്ഷാ പദ്ധതികള് നടപ്പാക്കേണ്ടി വരും.\nവിഭാവനം ചെയ്യേണ്ടത് പുതു സാധാരണത്വത്തോട് (new normal) ചേരുന്ന പദ്ധതികള്\nഒരു വര്‍ഷം മുമ്പ് മാസ്‌ക്, സാമൂഹിക അകലം, സാനിറ്റൈസര്, ആള് ക്കൂട്ടം ഒഴിവാക്കല് തുടങ്ങിയവയെ കുറിച്ച് സങ്കല്‍പിക്കാനെ ആവുമായി രുന്നില്ല.\nകോവിഡ്-19 മഹാമാരിയോടെ ഇതിനെല്ലാം പുതു സാധാരണത്വം (new normal) കൈവന്നു. അല്ലെങ്കില് പുതു സാധാരണ ജീവിതത്തിന്റെ ഭാഗമായിക്കഴിഞ്ഞു. വന്‍തോതിലുള്ള തൊഴില് നഷ്ടവും ഭക്ഷ്യ പ്രതി സന്ധി യും പുതുസാധാരണ ത്വത്തിന്റെ ഭാഗ മാണ്. ലോകം വന് ഭക്ഷ്യപ്രതി സന്ധിയുടെ പടിവാതില്‍ക്കലാ ണെ ന്ന് ഐക്യരാഷ്ട്രസഭ മുന്നറിയിപ്പു നല്‍കിക്കഴിഞ്ഞു. കോവിഡ് മഹാ മാരി നിലവിലുള്ളതിനെക്കാള് അധി കമായി 13.5 കോടി ജനങ്ങളെയാണ് ലോകമെമ്പാടും പട്ടിണിയിലേക്കു തള്ളിവിട്ടത്.\nപുതിയ ഹരിത ഉടമ്പടി (New Green Deal)\nകോവിഡിനു ശേഷമുള്ള പുതു സാധാരണ ജീവിതത്തില് പഴയ നയ ങ്ങള് കൊണ്ട് കൃഷി ഉള്‍പ്പെടെയുള്ള മേഖലകളില് വീണ്ടെടുക്കല് സാധ്യ മാവില്ലെന്ന വലിയ തിരിച്ചറിവിലാണ് ലോകം. കൊവി ഡിനെക്കാള് മാരക മായ മഹാമാരി എപ്പോള് വേണമെങ്കി ലും വീണ്ടും പൊട്ടിപ്പുറപ്പെട്ടേക്കാം.\nകോവിഡിനെക്കാള് രൂക്ഷമായ പ്രതിസന്ധിയുമായി കാലാവസ്ഥാ വ്യതിയാന ദുരന്തങ്ങള് തൊട്ടരികില് തന്നെയുണ്ട്. ഇതെല്ലാം നേരിട്ട് സു സ്ഥിരവും നീതിയുക്തവുമായ ഒരു വീണ്ടെടുപ്പ് നടത്തണമെങ്കില് ഒരു പുതിയ ഹരിത ഉടമ്പടി (new green deal) വേണമെന്നതാണ് ആഗോളതല ത്തില് തന്നെ ഉയരുന്ന ആവശ്യം. കോവിഡ് പോലുള്ള മഹാമാരികളി ലേക്കു വഴിതെളിക്കുന്ന പരിസ്ഥിതി നശീകരണത്തിനും മലിനീകരണ ത്തിനും അന്ത്യമുണ്ടാകണം.\nകൃഷി അഗ്രോ- ഇക്കോളജി രീതിയിലാകണം കൃഷിയിടങ്ങളില് കൂടു തല് സ്പീഷീസുകളെ ഉള്‍പ്പെടുത്തി ജൈവവൈവിധ്യം സംരക്ഷിക്കുന്ന അഗ്രോ -ഇക്കോളജിക്കല് കൃഷിരീതി കള് വ്യാപകമാക്കണം. കൊവിഡിനു ശേഷമുള്ള ലോകത്ത് ജൈവ വൈവി ധ്യം സംരക്ഷിക്കുന്ന പരി ടസ്ഥിതി സൗഹൃദപരമായ കൃഷിരീതി ടകള് ക്കാണ് കൂടുതല് പ്രസക്തി എന്ന് പ്രമുഖ കൃഷി ശാസ്ത്രജ്ഞന് ഡോ. എം എസ് സ്വാമി നാഥന് പ്രസ്താ വിച്ചിട്ടുണ്ട്.\nപ്രാദേശിക കൃഷിയിട പ്രസ്ഥാനം\nപ്രാദേശിക കൃഷിയിട പ്രസ്ഥാനം (local farm movement) ആണ് കൊവിഡാനന്തര കാലത്ത് ശക്തി പ്പെടുന്ന മറ്റൊരാശയം. പരമാവധി ഭക്ഷ്യവസ്തുക്കള് വീട്ടുവളപ്പില് തന്നെ ഉത്പാദിപ്പിക്കുക, കൃഷി ഭൂമി തരിശിടാതിരിക്കുക, പ്രാദേശികായി ഭക്ഷ്യ സുരക്ഷ നേടുക, പ്രാദേശിക കാര്‍ഷിക വിപണികള് ശക്തിപ്പെടു ത്തുക തുടങ്ങിയവയാണ് ഇതിന്റെ പിന്നിലുള്ള ആശയങ്ങള്. തൊഴിലാളി ക്ഷാമം നേരിടുന്നതിന് പരമാവധി യന്ത്രവത്കരണം നടപ്പാക്കണം. പ്രാദേശിക തൊഴിലാളികളെ ഉള്‍പ്പെടുത്തി ലേബര് ബാങ്കുകളും രൂപീ കരിക്കണം. വന്‍തോതിലുള്ള തൊഴി ല് നഷ്ടം ഈ മഹാമാരിയുടെ പ്രത്യാ ഘാതമാണ്. ഗള്‍ഫില് നിന്നും മറ്റും ലക്ഷക്കണക്കിന് ആളുകളാണ് തൊഴി ല് നഷ്ടപ്പെട്ട് കേരളത്തിലേക്കു മടങ്ങു ന്നത്. ഇവര്‍ക്ക് തൊഴില് കണ്ടെ ത്താവുന്ന ഒരു മേഖലയാണ് കൃഷി.\nകൊവിഡിനു ശേഷമുള്ള കാലത്ത് ആരോഗ്യ പരമായ കാരണങ്ങളാല് പഴം, പച്ചക്കറികള്, പാല്, മാംസം തുടങ്ങിയ ഉത്പന്നങ്ങള്‍ക്കെല്ലാം ആവശ്യക്കാര് ഏറും. തിരിച്ചെത്തുന്ന പ്രവാസികള്‍ക്ക് ഈ മേഖലകളില് മുതല്‍മുടക്കിനുള്ള അവസര മുണ്ടാ കണം. പ്രവാസികള് ഉള്‍പ്പെടെ കൃഷിയില് താത്പര്യമുള്ള ആര്‍ക്കും തരിശിട്ടിരിക്കുന്ന കൃഷിഭൂമിയില് കൃഷി തുടങ്ങാന് പാട്ടകൃഷിക്ക് നിയമ പരമായ അനുവാദം നല്‍കണം.\nപഴവര്‍ഗ വിളകളുടെ ഭാവി\nപഴവര്‍ഗ വിളകളെ ഭാവിയിലെ കൃഷിയായി മിക്ക രാജ്യങ്ങളും അംഗീ കരിച്ചിട്ടുണ്ട്. ദീര്‍ഘകാല ഫലവൃക്ഷ ങ്ങള് കൃഷി ചെയ്യുന്ന കര്‍ഷകരെ ഭൂപരിധി നിയമത്തില് നിന്ന് ഒഴിവാ ക്കിയാല് ഈ മേഖലയില് വലിയ മുന്നേറ്റമുണ്ടാകും. പഴം-പച്ചക്കറി സംസ്‌ക രണമുള്‍പ്പെടെ കര്‍ഷിക മൂല്യച്ചങ്ങലയിലെ ഓരോ കണ്ണിക ളിലും വ്യാവസായിക സംരംഭങ്ങള് തുടങ്ങാനുള്ള വലിയ സാധ്യത കളുണ്ട്. ഇതിന് വലിയ സംരംഭങ്ങള് തന്നെ വേണമെന്നില്ല. പ്രാദേശികമായ സൂക്ഷ്മ സംരംഭങ്ങളിലൂടെയും ഇത് സാധ്യമാകും. ജില്ലാ വ്യവസായ കേന്ദ്രങ്ങള് പോലുള്ള സര്‍ക്കാര് ഏജന്‍സികള് ഇതിനു പരിശീലനം നല്‍കുന്നുണ്ട്.\n'വോക്കല് ഫോര് ലോക്കല്'\nമികച്ച ബ്രാന്‍ഡിംഗിലൂടെ പ്രാദേ ശിക ഉത്പന്നങ്ങളെ ആഗോള ഉത്പ ന്നങ്ങളാക്കി മാറ്റുകയെന്നതാണ് പുതിയ കാലത്തെ വിജയമന്ത്രം. അതു കൊണ്ടാണ് കോവിഡ് കാലത്തെ നേരിടാന് 'വോക്കല് ഫോര് ലോക്ക ല്' എന്ന മുദ്രാവാക്യം പ്രധാനമന്ത്രി ഉയര്‍ത്തിയത്. രണ്ടു ലക്ഷത്തോളം പ്രാദേശിക കാര്‍ഷിക സൂക്ഷ്മ സംരംഭങ്ങളെ വികസിപ്പിക്കാന് 10,000 കോടി രൂപയാണ് കൊവിഡ് നേരി ടാനുള്ള ആത്മനിര്‍ഭര് പാക്കേ ജില് നീക്കി വച്ചിരിക്കുന്നത്. ഇത് സംരംഭകരുടെ കൈകളില് എത്താനുള്ള നടപടികള് ലളിതമാക്കണം.\nവിളവെടുപ്പിനു ശേഷമുള്ള സം സ്‌കരണ അടിസ്ഥാന സൗകര്യ വിക സനത്തിന് ഒരു ലക്ഷം കോടി രൂപ യുടെ അഗ്രി ഇന്‍ഫ്രാസ്ട്രക്ച്ചര് ഫ ണ്ടിന് കേന്ദ്ര മന്ത്രിസഭ അംഗീകാരം നല്‍കി യിട്ടുണ്ട്. 10 വര്‍ഷം കൊണ്ട് പൂര്‍ത്തി യാക്കുന്ന പദ്ധതിക്കു വേണ്ടി ഈ വര്‍ഷം പതിനായിരം കോടി രൂപ ചെലവഴിക്കും. കാര്‍ഷിക സൊസൈ റ്റികള്, കര്‍ഷക ഉത്പാദക കമ്പനി കള്, സംരംഭകര്, സ്റ്റാര്‍ട്ടപ്പുകള് എന്നി വര്‍ക്കെല്ലാം ഈ ഫണ്ട് ഉപയോഗ പ്പെടുത്താം. രണ്ടു കോടി രൂപ വരെയുളള വായ്പയ്ക്ക് ഏഴു വര്‍ഷം വരെ മൂന്നു ശതമാനം പലിശ ഇളവു ലഭിക്കും.\nകോവിഡാനന്തര കാലത്ത് കൃഷി അതിജീവിക്കണമെങ്കില് കര്‍ഷക രുടെ സംഘങ്ങള് കൂടുതല് ശക്തിയാ ര് ജിക്കേണ്ടി വരും. കരാര് കൃഷി പോലുള്ള പുതിയ വിപണന സാധ്യ തകള് പ്രയോജനപ്പെടുത്തണ മെങ്കി ല് തുണ്ടുഭൂമികളുടെ ഉടമകളായ ചെറുകിട- നാമമാത്ര കര്‍ഷകര്‍ക്ക് ഒറ്റയ്ക്ക് സാധിക്കില്ല. ഇതിന് കര്‍ഷകരുടെ ഉത്പാദക കമ്പനികള് (എഫ്പിഒ) കൂടുതലായി രൂപീകരി ക്കേണ്ടിവരും. രാജ്യത്ത് 10,000 കര്‍ഷക ഉത്പാദക കമ്പനികള് രൂപീകരിക്കു മെന്നായിരുന്നു കേന്ദ്ര ബജറ്റിലെ പ്രഖ്യാപനം. ഈ പദ്ധതി പ്രകാരം രൂപീകരിക്കുന്ന കര്‍ഷക കമ്പനികള് ക്കുള്ള മാര്‍ഗനിര്‍ദ്ദേശ ങ്ങള് കേന്ദ്ര ഗവണ്‍മെന്റ് പ്രഖ്യാപി ച്ചിട്ടുണ്ട്. കമ്പനിയില് ചുരുങ്ങിയത് 300 അംഗ ങ്ങള് ഉണ്ടായിരിക്കണം .\nഇവരില് പകുതിയെങ്കിലും ചെറു കിട- നാമമാത്ര കര്‍ഷക രായിരി ക്ക ണം. ആദ്യത്തെ മൂന്നു വര്‍ഷം കമ്പ നികള്‍ക്ക് 18 ലക്ഷം രൂപ കേന്ദ്ര ഗവ ണ്‍മെന്റ് നല്‍കും. 15 ലക്ഷം രൂപയുടെ ഇക്വിറ്റി ഗ്രാന്റും നല്‍കും. കാര്‍ഷിക വിപണന മേഖലയിലാണ് കോവിഡ് വലിയ മാറ്റങ്ങള് കൊണ്ടു വരുന്നത്. ഇ-കൊമേഴ്‌സ്, ഇലക്ട്രോണിക് ഓണ്‍ലൈന് വ്യാപാരം, കാര്‍ഷി കോത്പന്നങ്ങളുടെ ഇ- ലേലം തുടങ്ങിയ മേഖലകള് കൂടുതല് ശക്തിപ്പെടും. കേന്ദ്ര ഗവണ് മെന്റ് എപിഎംസി വിപണികളുടെ അധികാ രം പരിമിതപ്പെടുത്തുന്നതിന് കൊണ്ടു വന്ന ഓര്‍ഡിനന്‍സ് പ്രകാരം പാന്‍കാ ര്‍ഡുള്ള ഏതു വ്യാപാരിക്കും കാര്‍ഷി ക സഹകരണ സംഘത്തിനും കര്‍ഷ ക കമ്പനിക്കും ലൈസന്‍സെടുത്ത് ഇന്ത്യയിലെവിടെയും ഓണ് ലൈന് വ്യാപാരം നടത്താം.\nകേന്ദ്രഗവണ്‍മെ#ോന്റിന്റെ കരാര് കൃഷി ഓര്‍ഡിനന്‍സിന് രാജ്യവ്യാപ കമായ പ്രാബല്യമുണ്ട്. കമ്പനികള്‍ക്ക് രാജ്യത്തെ ഏതു സംസ്ഥാനത്തും കര്‍ഷകരുമായി മുന്‍കൂട്ടി കരാര് ഒപ്പുവച്ച് കൃഷി നടത്താം. കോവിഡ് കാലത്ത് 'ഒരു രാജ്യം ഒരു വിപണി' എന്ന ലക്ഷ്യത്തോടെ കാര്‍ഷിക വിപണികള് കൂടുതല് തുറന്നിട്ടിരിക്കുകയാണ്. ഇത് കാര്‍ഷിക മേഖലയില് മാറ്റങ്ങ ളുണ്ടാക്കാന് പര്യാപ്തമാണ്. ഇത് പ്രാവര്‍ത്തികമാക്കാനുള്ള ക്രമീകരണങ്ങള് സാധാരണക്കാരിലെത്തിക്കുകയാണ് ഇനി വേണ്ടത്. സ്വയംപ ര്യാ പ്തമാവുക, സ്വയംതൊഴില് കണ്ടെ ത്തുക എന്നിവയാണ് കോവി ഡിനു ശേഷമുള്ള പുതുസാധാരണ അതിജീവന മന്ത്രങ്ങള്. ഇതു രണ്ടി നും ഏറ്റവും കൂടുതല് സംഭാവന നല് കേണ്ട മേഖലയാണ് കൃഷി.\nമുന് പ്രഫസര് & ഹെഡ്, വിജ്ഞാനവ്യാപന വിഭാഗം\nകേരള കാര്‍ഷിക സര്‍വകലാശാല, ഫോണ്: 93871 00119


വിമാനത്താവളത്തിൽ ‘കരടി’ഓടുന്നു; ജീവനും കൊണ്ട് പാഞ്ഞ് കുരങ്ങൻമാരും; വിഡിയോ വൈറൽ | Social Media | Viral Video\nവിമാനത്താവളത്തിൽ ‘കരടി’ഓടുന്നു; ജീവനും കൊണ്ട് പാഞ്ഞ് കുരങ്ങൻമാരും; വിഡിയോ വൈറൽ\nസ്വന്തം ലേഖകൻ February 07, 2020 06:38 PM IST\nവിമാനത്താവളത്തിൽ നിന്നും കുരങ്ങൻമാരെ ഓടിക്കാൻ കരടിയുടെ വേഷം കെട്ടി ജീവനക്കാരൻ. അഹമ്മദാബാദ് സർദാർ വല്ലഭായി പട്ടേൽ വിമാനത്താവളത്തിൽ നിന്നാണ് കൗതുകമുള്ള വിഡിയോ പുറത്തുവന്നത്. വിമാനത്താവളത്തിന് ചുറ്റും കുരങ്ങൻമാരുടെ ശല്യം കൂടുതലാണ്. വിമാനത്താവളത്തിന്റെ പ്രവർത്തനങ്ങളെ പോലും ഇതു ബാധിക്കാൻ തുടങ്ങിയതോടെയാണ് കുരങ്ങ് ശല്യം തീർക്കാൻ അധികൃതർ പദ്ധതികൾ ആലോചിച്ചത്.\nഇതോടെയാണ് ജീവനക്കാരിൽ ഒരാൾ കരടിയുടെ വേഷമണിഞ്ഞ് കുരുങ്ങുകളെ ഓടിക്കാൻ തീരുമാനിച്ചത്. ഇൗ ഐഡിയ വൻവിജയമായി. കരടി ആക്രമിക്കാൻ വരികയാണെന്ന് ധരിച്ച് കുരങ്ങുകൾ സ്ഥലം വിട്ടു. ഇതോടെ ഇൗ തന്ത്രം സ്ഥിരമാക്കി. ഇത്തരത്തിൽ ജീവനക്കാരൻ കരടി വേഷത്തിൽ കുരങ്ങനെ ഓടിക്കുന്ന ദൃശ്യമാണ് ഇപ്പോൾ സമൂഹമാധ്യമങ്ങളിൽ വൈറലാകുന്നത്. വിഡിയോ കാണാം.


സമരം 20ആം ദിവസത്തില്; നിലപാടിലുറച്ച് വിദ്യാര്‍ഥികളും ലക്ഷ്മി നായ...\nസമരം 20ആം ദിവസത്തില്; നിലപാടിലുറച്ച് വിദ്യാര്‍ഥികളും ലക്ഷ്മി നായരും\nതിരുവനന്തപുരം ലോ അക്കാദമിയിലെ വിദ്യാര്‍ത്ഥി സമരം ഇരുപതാം ദിവസത്തിലെത്തിയിട്ടും പ്രശ്നപരിഹാരം അകലെ നില്‍ക്കുന്നു.\nതിരുവനന്തപുരം ലോ അക്കാദമിയിലെ വിദ്യാര്‍ത്ഥി സമരം ഇരുപതാം ദിവസത്തിലെത്തിയിട്ടും പ്രശ്നപരിഹാരം അകലെ നില്‍ക്കുന്നു. രാജി വെക്കില്ലെന്ന് പ്രിന്‍സിപ്പളും രാജിവെക്കണമെന്ന നിലപാടില് വിദ്യാര്‍ത്ഥികളും ഉറച്ച് നില്‍ക്കുകയാണ്. പ്രശ്നപരിഹാരത്തിന് സിപിഎം മുന്നിട്ടിറങ്ങിയെങ്കിലും മാനേജ്മെന്റ് വിട്ടുവീഴ്ച ചെയ്യാത്തതിനാല് ഇനി സര്‍ക്കാരിന്റെ ഭാഗത്ത് നിന്ന് എന്ത് നടപടിയുണ്ടാകുമെന്നാണ് എല്ലാവരും ഉറ്റുനോക്കുന്നത്.\nസര്‍ക്കാര് മാനേജ്മെന്റിന് മുന്‍പില് വെച്ചിരിക്കുന്ന ഒത്തുതീര്‍പ്പ് ഫോര്‍മുല ലക്ഷ്മി നായര് പ്രിന്‍സിപ്പള് സ്ഥാനത്ത് മാറി നില്‍ക്കട്ടേയെന്നാണ്. താത്ക്കാലികമായി രാജിവെക്കണോ അവധിയെടുത്ത് പോവണോയെന്ന കാര്യത്തില് മാനേജ്മെന്റിന് തീരുമാനമെടുക്കാമെന്നും നിര്‍ദ്ദേശിച്ചു. പക്ഷെ വിട്ടുവീഴ്ചക്ക് തയ്യാറല്ലെന്നാണ് ലക്ഷ്മി നായരുടെ നിലപാട്. ഈ സാഹചര്യത്തില് സര്‍ക്കാര് എടുക്കുന്ന നടപടിയാണ് നിര്‍ണ്ണായകം .സമരം കടുപ്പിക്കാനാണ് എല്ലാം വിദ്യാര്‍ത്ഥി സംഘടനകളുടേയും തീരുമാനം. രാജിയില്ലാതെ പിന്നോട്ടില്ലെന്ന് എസ്എഫ്ഐയും ആവര്‍ത്തിച്ച് പറയുന്നുണ്ട്.\nഇതിനിടെ രണ്ട് ദിവസത്തേക്ക് തുടങ്ങിയ സത്യാഗ്രഹ സമരം അനിശ്ചിതകാലത്തേക്ക് തുടരാന് എഐവൈഎഫും തീരുമാനിച്ചു. സിപിഐ നേതൃത്വത്തിന്റെ നിര്‍ദ്ദേശം അനുസരിച്ചാണ് തീരുമാനം. ബിജെപി നേതാവ് വി മുരളീധരന് നടത്തുന്ന നിരാഹാര സമരം ആറാം ദിവസത്തിലെത്തി.\nLakshmi nairLaw Academy


BJP to win in Thiruvananthapuram constituency: says2pre polls | സിപിഎം ഇതുവരെ ജയിക്കാത്ത മണ്ഡലം; കോണ്‍ഗ്രസ് സിറ്റിങ് സീറ്റ്, വിജയ സാധ്യത ബിജെപിക്കെന്ന്2സര്‍വെകള് - Malayalam Oneindia\n23 min ago കോഴിക്കോട് ജില്ലയില് ഇന്ന് 867 പേര്‍ക്ക് കൊവിഡ്, 409 പേര്‍ക്ക് രോഗമുക്തി, സ്ഥിതി രൂക്ഷം\nPublished: March 30 2021, 23:54 [IST]\nതിരുവനന്തപുരം: ഇതുവരേയുള്ള നിയമസഭ തിരഞ്ഞെടുപ്പ് പോരാട്ടങ്ങളുടെ ചിത്രമെടുത്ത് പരിശോധിക്കുമ്പോള് ഭരണ സിരാകേന്ദ്ര സ്ഥിതി ചെയ്യുന്ന തിരുവനന്തപുരം മണ്ഡലത്തില് യുഡിഎഫിന് വലിയ സ്വധീനമുള്ളതായി കാണാന് കഴിയും. കഴിഞ്ഞ രണ്ട് തവണയും കോണ്‍ഗ്രസിലെ വിഎസ് ശിവകുമാര് വിജയിച്ചിട്ടുള്ള മണ്ഡലത്തില് നിന്നും ഇന്നുവരെ ഒരു സിപിഎം സ്ഥാനാര്‍ത്ഥി വിജയിച്ചിട്ടില്ലെന്നതും ശ്രദ്ധേയമാണ്. സഖ്യകക്ഷിയായ ജനാധിപത്യ കേരള കോണ്‍ഗ്രസിന് സീറ്റ് നല്‍കിയതിനാല് ആ ചരിത്രം ഇത്തവണയും സിപിഎമ്മിന് തിരുത്താന് കഴിയില്ലെങ്കിലും തിരുവനന്തപുരത്തെ രാഷ്ട്രീയ പോരിന്‍റെ വീറിനും വാശിക്കും ഒട്ടും തന്നെ കുറവില്ല.\nമുന്‍പ് തിരുവന്തപുരം വെസ്റ്റ് മണ്ഡലത്തിന്‍റെ ഭാഗമായിരുന്ന ഭൂരിഭാഗം പ്രദേശങ്ങളും കൂട്ടിച്ചേര്‍ത്താണ് 2010 ലെ മണ്ഡല പുനഃനിര്‍ണ്ണയത്തോടെ തിരുവനന്തപുരം മണ്ഡലം രൂപം കൊള്ളുന്നത്. 2011 ലെ ആദ്യ തിരഞ്ഞെടുപ്പില് കേരള കോണ്‍ഗ്രസിലെ വി സുരേന്ദ്രന് പിള്ളയ്ക്കെതിരെയായിരുന്നു വിഎസ് ശിവകുമാറിന്‍റെ വിജയം. 5352 വോട്ടിന്‍റെ ഭൂരിപക്ഷത്തില് വിജയിച്ച ശിവകുമാര് ഉമ്മന്‍ചാണ്ടി സര്‍ക്കാറില് ആരോഗ്യ മന്ത്രിയുമായി.\nശ്രീശാന്ത് നേടിയ വോട്ടുകള്\n2016 ലെ തിരഞ്ഞെടുപ്പില് ജനാധിപത്യ കേരള കോണ്‍ഗ്രസിനായിരുന്നു ഇടതുമുന്നണി സീറ്റ് നല്‍കിയത്. എന്നാല് ശിവകുമാറിനെ വീഴ്ത്താന് ഇത്തവണയും സാധ്യമായില്ല. 10905 വോട്ടിനായിരുന്നു ശിവകുമാറിന്‍റെ വിജയം. അതേസമയം ബിജെപിയുടെ എസ് ശ്രീശാന്ത് മണ്ഡലത്തില് ആദ്യമായി പാര്‍ട്ടിയുടെ വോട്ട് മുപ്പതിനായിരത്തിന് മുകളിലേക്ക് ഉയര്‍ത്തി.\nഅതേസമയം, തദ്ദേശ തിരഞ്ഞെടുപ്പില് നേടിയ മേല്‍ക്കൈ ആണ് ഇടതുമുന്നണിയുടെ പ്രതീക്ഷകളുടെ അടിസ്ഥാനം. തദ്ദേശ തിരഞ്ഞെടുപ്പില് മണ്ഡലത്തില് 45813 വോട്ടുകളാണ് ഇടതുമുന്നണി നേടിയത്. അതേസമയം രണ്ടാമത് എത്തിയ ബിജെപിക്ക് നേടാന് കഴിഞ്ഞതാവട്ടെ30069 വോട്ടും.28648 വോട്ടായിരുന്നു കോണ്‍ഗ്രസിന് ലഭിച്ചത്.\nവിഎസ് ശിവകുമാര് തന്നെ വീണ്ടും സ്ഥാനാര്‍ത്ഥിയായി എത്തിയതിലൂടെ തദ്ദേശത്തിലെ തിരിച്ചടി മറികടന്ന് മുന്നേറാന് കഴിയുമെന്നാണ് കോണ്‍ഗ്രസ് പ്രതീക്ഷ. ഇടതുപക്ഷമാവട്ടെ തദ്ദേശത്തിലെ ലീഡ് നിലനിര്‍ത്തി ആന്‍റണി രാജുവിലൂടെ മണ്ഡലം പിടിക്കാനും ശ്രമിക്കുന്നു. സിനിമ നടന് കൃഷ്ണകുമാര് സ്ഥാനാര്‍ത്ഥിയായി എത്തിയതോടെയാണ് ബിജെപിയുടെ പ്രതീക്ഷകള് ഏറ്റവും കൂടുതല് ശക്തമായത്.\nമണ്ഡലം അടിസ്ഥാനമാക്കി പുറത്ത് വന്ന വന്ന രണ്ട് പ്രീപോള് സര്‍വേയില് കൃഷ്ണകുമാര് വിജയിക്കുമെന്ന് പ്രവചിക്കുകയും ചെയ്തതോടെ തിരുവനന്തപുരത്തെ ബിജെപി പ്രവര്‍ത്തകരുടെ ആവേശം ഇരട്ടിയാവുകയും ചെയ്തു. ഹിന്ദു വിശ്വാസികള് കൂടുതലുള്ള മണ്ഡലമാണെങ്കിലും മുസ്ലീം- ക്രിസ്ത്യന് ന്യൂനപക്ഷങ്ങള്‍ക്കും മണ്ഡലത്തിലെ ജനവിധിയെ സ്വാധീനിക്കാന് ശേഷിയുള്ള വോട്ടുകള് ഉണ്ട്.\nഹിന്ദുവിഭാഗങ്ങളില് കൂടുതലും നായര് വിഭാഗത്തില് പെട്ടവരാണ്. ഇതില് നല്ലൊരു ശതമാനവും യുഡിഎഫിനെ അനുകൂലിക്കുന്നവരാണ്. ഇതില് നിന്ന് ഒരു വിഹിതം വോട്ടുകള് ബിജെപി പിടിച്ചാല് അത് മണ്ഡലത്തില് യുഡിഎഫിന് തിരിച്ചടിയാവും. എന്നാല് എന്‍എസ്എസുമായി ശിവകുമാറിന് നല്ല ബന്ധം ഉള്ളതിനാല് വോട്ട് ചോരില്ലെന്നാണ് യുഡിഎഫ് വിലയിരുത്തല്.\nമണ്ഡലത്തിലെ ഹിന്ദു വിഭാഗങ്ങളില് പിന്നാക്ക വിഭാഗങ്ങളില് സ്വാധീനം കൂടുതല് ഇടതുപക്ഷത്തിനാണ്. അതേസമയം തദ്ദേശ തിരഞ്ഞെടുപ്പില് തിരിച്ചടിയേറ്റെങ്കിലും നിയമസഭാ, ലോക്സഭാ തിരഞ്ഞെടുപ്പില് മണ്ഡലത്തില് മികച്ച ഭൂരിപക്ഷം യുഡിഎഫിനുണ്ട്. എന്‍ഡിഎ പിടിക്കുന്ന വോട്ടുകളായിരിക്കും മണ്ഡലത്തിലെ ജനവിധിയെ സ്വാധീനിക്കുക.\nkerala assembly election 2021 thiruvananthapuram neyyattinkara cpm congress bjp നെയ്യാറ്റിന്‍കര സിപിഎം കോണ്‍ഗ്രസ് ബിജെപി തിരുവനന്തപുരം politics\nBJP to win in Thiruvananthapuram constituency: says2pre polls


സംഗീത സംവിധായകന് തന്നെ പരാമര്‍ശിച്ചത് ചരക്കെന്ന് ; വെളിപ്പെടുത്തി സോന മൊഹപത്ര\nപ്രശസ്ത സംഗീത സംവിധായകന് അനു മാലികിന് എതിരെ ആരോപണവുമായി ഗായിക സോന മൊഹപത്ര രംഗത്ത്. കഴിഞ്ഞ ദിവസം തന്റെ ഇന്‍സ്റ്റാഗ്രാമിലൂടെയാണ് ഗായിക താന് നേരിട്ട അപമാനങ്ങള് തുറന്നുപറഞ്ഞത്. അനു മാലിക് തന്നെ ഭര്‍ത്താവ് രാം സമ്പത്തിന്റെ മുന്നില് വെച്ച് ചരക്കെന്ന് അഭിസംബോധന ചെയ്യുകയും, തുടര്‍ച്ചയായി രാത്രി കാലങ്ങളില് ഫോണ് വിളിച്ച് ശല്യം ചെയ്യുകയും ചെയ്ത സംഭവങ്ങളാണ് സോന വിശദീകരിക്കുന്നത്.\n'2006 ഒക്ടോബറിലാണ് ആദ്യമായി അനു മാലികിനെ കാണുന്നത്. എംടിവിയുടെ റിഹേഴ്‌സലിന് എത്തിയപ്പോള് ഭര്‍ത്താവിനെയും തന്നെയും ഉച്ചഭക്ഷണത്തിന് ക്ഷണിച്ചു. രാമിന് നേരത്തെ തന്നെ മാലികിനെ പരിചയമുണ്ടായിരുന്നു. ഞങ്ങള് വിവാഹം കഴിച്ച കാര്യം മനസ്സിലാക്കാതെയാണ് റെസ്റ്റ് റൂമില് വെച്ച് എന്ത് ചരക്കാണെന്ന് അയാള് കമന്റ് പാസാക്കിയത്', സോന മൊഹപത്ര ആരോപിക്കുന്നു.\nഇതിന് ശേഷവും രാത്രി കാലങ്ങളില് ഫോണില് വിളിക്കുന്നത് പതിവായി. നിരവധി മിസ് കോളുകള് കിടക്കും. ഫോണ് അറ്റന്‍ഡ് ചെയ്താല് അനാവശ്യ കാര്യങ്ങള് സംസാരിക്കും. ഇയാള്‍ക്ക് വേണ്ടി പാടണമെന്ന ആഗ്രഹം ഒഴിവാക്കി ഫോണെടുക്കുന്നത് അവസാനിപ്പിക്കുകയായിരുന്നെന്നും ഗായിക വ്യക്തമാക്കി.\nഅനു മാലിക് മറ്റൊരു ഗായിക സുമന് ശ്രീധറെ സമാനമായ രീതിയില് ശല്യം ചെയ്യുകയും ഇവര് രാജ്യം തന്നെ വിട്ടുപോയെന്നും ആരോപണം ഉയരുന്നുണ്ട്. എന്നാല് തനിക്ക് ഇതേക്കുറിച്ച് ഒന്നും പറയാനില്ലെന്ന നിലപാടിലാണ് അനു മാലിക്.


ഈ വിജയത്തോടെ ആദ്യമായി ഗ്രാന്‍ഡ്സ്ലാം നേടുന്ന പോളിഷ് വനിതാതാരം എന്ന റെക്കോഡ് ഇഗ സ്വന്തമാക്കി.\nPublished on : 10 Oct, 2020 , 4:02 pm\nപാരീസ്: പോളണ്ടിന്റെ കൗമാരതാരം ഇഗ സ്വിയാറ്റെക്കിന് ഫ്രഞ്ച് ഓപ്പണ് കിരീടം. പത്തൊന്‍പതുകാരിയായ ഇഗ സ്വിയാറ്റെക്ക് ഫൈനലില് അമേരിക്കയുടെ സോഫിയ കെനിനെ തോല്‍പ്പിച്ചാണ് കന്നിക്കിരീടം സ്വന്തമാക്കിയത്. ഫൈനലില് ആരുജയിച്ചാലും അത് പുതിയൊരു ചരിത്രമാകുമെന്നുറപ്പിച്ചാണ് ഇരുവരും കലാശപ്പോരാട്ടത്തിന് ഇറങ്ങിയത്. സോഫിയയെ 6-4, 6-1 എന്ന സ്‌കോറിനാണ് ഇഗ തോല്‍പ്പിച്ചത്.\nസീഡില്ലാതാരമായ ഇഗ കളിയുടെ സര്‍വ മേഖലയിലും സോഫിയയേക്കാള് മുന്‍പന്തിയിലായിരുന്നു. ഈ വിജയത്തോടെ ആദ്യമായി ഗ്രാന്‍ഡ്സ്ലാം നേടുന്ന പോളിഷ് വനിതാതാരം എന്ന റെക്കോഡ് ഇഗ സ്വന്തമാക്കി. ടൂര്‍ണമെന്റിലുടനീളം ഒരു സെറ്റ് പോലും വിട്ടുനല്‍കാതെയാണ് ഇഗ കിരീടം നേടിയത്. 2007-ല് ജസ്റ്റിന് ഹെനിന് ശേഷം ഈ നേട്ടം കൈവരിക്കുന്ന ആദ്യ താരമാണ് ഇഗ.\nസിമോണ ഹാലെപ്, മാര്‍ക്കേറ്റ വോന്‍ഡ്രൗസോവ തുടങ്ങിയ മുന്‍നിര താരങ്ങളെ വീഴ്ത്തിയാണ് ഇഗ കലാശപ്പോരാട്ടത്തിന് യോഗ്യത നേടിയത്. തന്റെ കരിയറിലെ രണ്ടാം ഗ്രാന്‍ഡ്സ്ലാം കിരീടം ലക്ഷ്യം വെച്ചാണ് സോഫിയ ഇന്ന് കളിക്കാനിറങ്ങിയത്. ഈ വര്‍ഷത്തെ ഓസ്‌ട്രേലിയന് ഓപ്പണില് മുത്തമിട്ടത് സോഫിയയാണ്. ഇടത്തേ കാലിനേറ്റ പരിക്ക് അവഗണിച്ചാണ് സോഫിയ ഇന്ന് കളിക്കാനിറങ്ങിയത്. അത് മത്സരത്തില് പ്രകടമായിരുന്നു.


സിനിമ സംവിധാനം ചെയ്യാന് വലിയ ആഗ്രഹമുണ്ടെന്നും എന്നാല് നല്ല തിരക്കഥ കിട്ടിയിട്ടില്ലന്നും നടി രമ്യ നമ്ബീശന്! - metromatinee.com Lifestyle Entertainment & Sports\nസിനിമ സംവിധാനം ചെയ്യാന് വലിയ ആഗ്രഹമുണ്ടെന്നും എന്നാല് നല്ല തിരക്കഥ കിട്ടിയിട്ടില്ലന്നും നടി രമ്യ നമ്ബീശന്. താന് സംവിധാനം ചെയ്യുന്ന സിനിമ എല്ലാ തരത്തിലും കുറ്റമറ്റതാകണം എന്നാണ് രമ്യ ഒരു അഭിമുഖത്തിനിടെ വ്യക്തമാക്കിയിരിക്കുന്നത്. പ്രചോദനം കൊണ്ടു വരുന്ന പ്രൊജക്ടിനായാണ് കാത്തിരിക്കുന്നതെന്നും രമ്യ പറയുന്നു.\n‘അണ്‍ഹൈഡ്’ എന്ന ഷോര്‍ട്ട് ഫിലിമാണ് രമ്യയുടെ ആദ്യ സംവിധാന സംരംഭം. സമൂഹത്തില് അക്രമിക്കപ്പെടുന്ന സ്ത്രീകളെ കുറിച്ചായിരുന്നു ചിത്രം പറഞ്ഞത്. ഷോര്‍ട്ട് ഫിലിം കണ്ട് ഫോണ് വിളിച്ചും മെസേജ് അയച്ചും പലരും തങ്ങളുടെ ജീവിതവുമായി കണക്‌ട് ചെയ്യാന് സാധിച്ചു എന്ന് പറഞ്ഞതായും രമ്യ പറഞ്ഞു.\nമാര്‍ച്ചില് ചെന്നെയിലെ ഷൂട്ടിങ്ങിനെയായിരുന്നു ലോക്ക്ഡൗണ് വന്നത്. കൊച്ചി തൃപ്പൂണിത്തുറയിലെ വീട്ടിലാണ് താരം ഒഴിവുകാലം ചിലവിട്ടത്. ഒടിടി പ്ലാറ്റ്‌ഫോമുകളില് സിനിമ കണ്ടും പാചകം ചെയ്തും യോഗയും മെഡിറ്റേഷനും വര്‍ക്കൌട്ടുമൊക്കെ ചെയ്താണ് ലോക്ക്ഡൗണ് കാലം കഴിച്ചുകൂട്ടിയതെന്നും രമ്യ വ്യക്തമാക്കി.\nabout ramya nambeshan\nമമ്മൂട്ടിയുടെ ചിത്രത്തിന്റെ സെറ്റില് പത്തോളം വരുന്ന സെക്യൂരിറ്റികളാണ് ആരാധകരെ നിയന്ത്രിക്കാനായി നിയോഗികാറുള്ളത്..എന്നാൽ മോഹൻലാലിൻറെ അങ്ങനെ അല്ല!


തൃശൂര് ജില്ലയില് വന്‍നാശം വിതച്ച് മഴ തുടരുന്നു: വ്യാപക കൃഷിനാശം, ചാലക്കുടി പുഴ കരകവിഞ്ഞൊഴുകി | Thrissur Local News about natural calamities. - Malayalam Oneindia\nതൃശൂര് ജില്ലയില് വന്‍നാശം വിതച്ച് മഴ തുടരുന്നു: വ്യാപക കൃഷിനാശം, ചാലക്കുടി പുഴ കരകവിഞ്ഞൊഴുകി\nUpdated: Fri, Aug 10, 2018, 9:23 [IST]\nചാലക്കുടി പുഴ കരകവിഞ്ഞൊഴുകി | Oneindia Malayalam\nതൃശൂര്: ജില്ലയില് വന്‍നാശം വിതച്ച് മഴ തുടരുന്നു. മലയോര മേഖലയില് വന് കൃഷിനാശമുണ്ടായതോടെ കര്‍ഷകര് ദുരിതത്തിലായിട്ടുണ്ട്. ചാലക്കുടി, മണലി പുഴകള് കരകവിഞ്ഞതിനെ തുടര്‍ന്ന് രണ്ടുഡസനിലേറെ വീടുകളാണ് തൃശൂര് ജില്ലയില് ഒറ്റപ്പെട്ടുപോയത്. കൂടപ്പുഴയില് ചാലക്കുടി പുഴ കരകവിഞ്ഞതിനെ തുടര്‍ന്ന് ഒറ്റപ്പെട്ട എട്ടുവീട്ടുകാരെ രക്ഷപ്പെടുത്തി. ഇരുന്നൂറോളം കുടുംബങ്ങളെ മാറ്റി പാര്‍പ്പിച്ചു.\nമണലിപുഴ കരകവിഞ്ഞതിനെ തുടര്‍ന്ന് കല്ലൂര്‍പാടം മേഖലയിലെ 17 കുടുംബങ്ങളെ മാറ്റി പാര്‍പ്പിച്ചു. ദേശമംഗലത്ത് ഭാരതപ്പുഴ കരകവിഞ്ഞു. പെട്ടെന്ന് വെള്ളംകയറുകയായിരുന്നു. തുടര്‍ന്ന് വന്‍കൃഷി നാശമുണ്ടായി. ഇവിടെ ഒഴുക്ക് ശക്തമായാല് അടുത്തുള്ള വീട്ടുകാരെ മാറ്റിപാര്‍പ്പിക്കും. അതിരപ്പിള്ളിയില് കഴിഞ്ഞ 16 വര്‍ഷത്തിലേക്കും ഏറ്റവും വലിയ കുത്തൊഴുക്കാണ് അനുഭവപ്പെടുന്നത്. തൊട്ടടുത്ത തുമ്പൂര്‍മുഴി ഡാമിലടക്കം സഞ്ചാരികള്‍ക്കുള്ള പ്രവേശനനിരോധനം തുടരും. തുമ്പൂര്‍മുഴിയില് പ്രവേശനം അനുവദിച്ചാലും തൂക്കുപാലത്തില് സുരക്ഷാപരിശോധനയ്ക്കു ശേഷമേ സന്ദര്‍ശകരെ കയറ്റൂ. കാറ്റടിച്ചു പാലം ഉലഞ്ഞിരുന്നു. ഇടമലയാര്-ഇടുക്കി ഡാംതുറന്നതിനെ തുടര്‍ന്ന് കൊടുങ്ങല്ലൂര് മുനിസിപ്പാലിറ്റി പരിധിയില് വരുന്ന ലോകമലേശ്വരം, മേത്തല, പുല്ലൂറ്റ് മേഖലയില് താമസിക്കുന്നവര്‍ക്ക് കലക്ടര് ജാഗ്രതാനിര്‍ദേശം നല്‍കി.\nപെരിയാറിന്റെ 100 മീറ്റര് പരിധിയിലുള്ളവര്‍ക്ക് ജാഗ്രതാ നിര്‍ദേശം നല്‍കിയിട്ടുണ്ട്. അതേസമയം വൃഷ്ടിപ്രദേശത്ത് മഴവെള്ളം കുറഞ്ഞതിനെതുടര്‍ന്ന് പീച്ചിഡാമിന്റെ ഷട്ടറുകള് തുറക്കുന്നത് 12 ഇഞ്ചായി കുറച്ചു. കുതിരാന് മേഖലയിലെ മണ്ണിടിച്ചില് ശക്തമായി. ചിമ്മിനി ഡാമിന്റെ ഷട്ടറുകള് ഏതുസമയത്തും തുറക്കും. വെള്ളിയാഴ്ച നടത്താനിരുന്ന വിര വിമുക്തിദിന പരിപാടി മാറ്റിവച്ചു. കാലവര്‍ഷക്കെടുതി ബാധിച്ച തൃശൂര് ജില്ലയിലെ വിവിധ പ്രദേശങ്ങള് ഇന്ന് കേന്ദ്രസംഘം സന്ദര്‍ശിക്കും. രാവിലെ ഒമ്പതു മണിക്ക് ലുലു ഇന്റര്‍നാഷണലില് കലക്ടര് ടി.വി. അനുപമയുമായി സംഘം കൂടിക്കാഴ്ച്ച നടത്തും.\nകേന്ദ്ര കാര്‍ഷിക മന്ത്രാലയം ഡയറക്ടര് ബി.കെ. ശ്രീവാസ്തവ, ഊര്‍ജവകുപ്പ് മന്ത്രാലയം ഡെപ്യൂട്ടി ഡയറക്ടര് നാര്‍സിറാം മീണ, ഗതാഗതമന്ത്രാലയം റീജ്യണല് ഒഫീസര് വി.വി. ശാസ്ത്രി എന്നിവര് അടങ്ങിയ കേന്ദ്രസംഘം സംഘം രണ്ടായി തിരിഞ്ഞാണ് ദുരിതബാധിത പ്രദേശങ്ങള് സന്ദര്‍ശിക്കുക. തുടര്‍ന്ന് എറണാകുളത്തേയ്ക്ക് തിരിക്കും. രാവിലെ 10 മണിമുതല് വൈകീട്ട്5മണിവരെയാണ് സന്ദര്‍ശനം. കേരള സംസ്ഥാന ദുരന്തനിവാരണ അഥോറിറ്റി സെക്ഷന് ഓഫീസര് സിജി എം. തങ്കച്ചന് കോ-ഓര്‍ഡിനേറ്റിംഗ് ഓഫീസറായി അനുഗമിക്കും.\nമഴ കാലാവസ്ഥ rain weather monsoon flood kerala കേരളം thrissur തൃശൂര് കാലവര്‍ഷം കാലവര്‍ഷക്കെടുതി\nThrissur Local News about natural calamities.


ടി.പി. ചന്ദ്രശേഖരൻ വധത്തെക്കുറിച്ച് വിഎസിന്റെ ചോദ്യം ഇങ്ങനെ വെട്ടിനുറുക്കാൻ എങ്ങനെ കഴിയും? | VS Achuthanandan | Malayalam News | Manorama Online\nമനുഷ്യനെ വെട്ടിനുറുക്കാൻ മറ്റൊരു മനുഷ്യന് എങ്ങനെ കഴിയും; ടിപി വധത്തിൽ വിഎസ്\nജോമി തോമസ് March 30, 2021 06:45 AM IST\n‘വിഎസിന്റെ ആത്മരേഖ’, ടി.പി. ചന്ദ്രശേഖരൻ\nന്യൂഡൽഹി ∙ ‘ഒന്നും വേണ്ട, ഒരു മനുഷ്യനെ ഇങ്ങനെ വെട്ടിനുറുക്കാൻ മറ്റൊരു മനുഷ്യന് എങ്ങനെ കഴിയും? അതു മാത്രമെങ്കിലും ആലോചിക്കൂ. പിന്നെ മനുഷ്യരാണെന്നു പറഞ്ഞു നടന്നിട്ട് എന്തു കാര്യം?’– ചോദിക്കുന്നത് മുൻ മുഖ്യമന്ത്രി വി.എസ്. അച്യുതാനന്ദൻ. ടി.പി. ചന്ദ്രശേഖരന്റെ കൊലപാതകത്തെക്കുറിച്ചുള്ള തന്റെ നിലപാടു വിമർശിക്കപ്പെട്ടപ്പോഴാണ് ഒരു സ്വകാര്യ സംഭാഷണത്തിൽ സിപിഎമ്മിന്റെ മനഃസാക്ഷിക്കുനേരെ വിഎസ് ചോദ്യമുന്നയിച്ചത്.\n‘വിഎസിന്റെ ആത്മരേഖ’ എന്ന പേരിൽ തൃശൂർ കറന്റ് ബുക്സ് ഉടൻ പുറത്തിറക്കുന്ന ജീവചരിത്രത്തിലാണ് ടിപി വധം, ലാവ്‌ലിൻ കേസ്, 1996 ൽ മാരാരിക്കുളത്തെ തോൽവി, പൊളിറ്റ്ബ്യൂറോയിൽ നിന്നുള്ള പുറത്താക്കൽ, 2006 ലെ സ്ഥാനാർഥിത്വം തുടങ്ങി തന്റെ ജീവിതത്തിലെ ശ്രദ്ധേയമായ പല അധ്യായങ്ങളെക്കുറിച്ചും വിഎസ് തുറന്നുപറയുന്നത്. ദേശാഭിമാനി മുൻ സീനിയർ ന്യൂസ് എഡിറ്റർ പി.ജയനാഥ് തയാറാക്കിയ ജീവചരിത്രത്തിന് വിഎസ് തന്നെയാണ് അവതാരികയെഴുതിയിട്ടുള്ളത്.\nപിബിയിൽനിന്നു പുറത്താക്കിയതിനെപ്പറ്റി വിഎസ്: ‘പ്രതീക്ഷിച്ചിരുന്നില്ല’\n‘ഈ പുസ്തകത്തിലൂടെ കടന്നുപോയപ്പോൾ, പഴയകാല ജീവിതത്തിലേക്ക് ആത്മാർഥമായി എത്തിനോക്കാൻ എനിക്കു കഴിഞ്ഞിട്ടുണ്ട്. ഒരർഥത്തിൽ, ഒരോർമപ്പെടുത്തലാണ് ഈ പുസ്തകമെന്നു നിസ്സംശയം പറയാം’ – അവതാരികയിൽ വിഎസ് എഴുതുന്നു.\n2012 മേയ് 4ന് രാത്രിയിലായിരുന്നു ടിപി ചന്ദ്രശേഖരന്റെ കൊലപാതകം. അതേക്കുറിച്ച് വിഎസിന്റെ ആത്മരേഖ പറയുന്നത്: ‘വെട്ടിനുറുക്കപ്പെടുകയായിരുന്നു. അരുംകൊലയിൽ നാടാകെ ഞെട്ടിത്തെറിച്ചു എന്നതാണ് വാസ്തവം. സർവവിഭാഗം ജനങ്ങളും ആ നിഷ്ഠുരതയെ അപലപിച്ചു. അരോഗദൃഢഗാത്രനായ ചെറുപ്പക്കാരൻ, ക്രിമിനൽ പശ്ചാത്തലമില്ലാത്ത യുവാവ്. പ്രദേശത്തെ ജനസേവകൻ, ജനസമ്മതി ആർജിച്ച പൊതുപ്രവർത്തകൻ, സിപിഎം ഒഞ്ചിയം ഏരിയ കമ്മിറ്റിയംഗം. വന്ദ്യവയോധികൻ മാധവന്റെ മകളുടെ ഭർത്താവ്, എല്ലാറ്റിലുമുപരി മകനും ഭാര്യയുമടങ്ങുന്ന കുടുംബത്തിന്റെ ഏക ആശ്രയം. അതൊക്കെയായിരുന്നു ചന്ദ്രശേഖരൻ. മൃതദേഹത്തിനരികെ വിഎസ് കനത്ത ഹൃദയഭാരത്തോടെ നിന്നു.\nമകന്റെ സ്ഥാനത്ത് കണ്ടു സ്നേഹിച്ച ആ യുവാവിന് അന്ത്യചുംബനംപോലെ പുഷ്പചക്രം അർപ്പിച്ചു. അന്ത്യാഭിവാദ്യം നേർന്നു. പുറത്തിറങ്ങിയ വിഎസിനെ മാധ്യമപ്രവർത്തകർ പൊതിഞ്ഞു. അവരുടെ ആവശ്യപ്രകാരം പ്രതികരണം. വിഎസ് ഒരു വാചകം മുഴുമിപ്പിച്ചു: ‘ചന്ദ്രശേഖരൻ ധീരനായ കമ്യൂണിസ്റ്റ് പോരാളിയായിരുന്നു.’ ആ വിശേഷണത്തിൽ അസ്വസ്ഥരായവരുണ്ട്. വിഎസിന് അത് ഒഴിവാക്കാൻ ആവില്ലായിരുന്നു. അദ്ദേഹം എന്തു പറയുന്നതിനും നിലപാട് എടുക്കുന്നതിനും അടിസ്ഥാനമായി ഉത്തമബോധ്യമുണ്ട്. ഇവിടെയും അതുതന്നെ.’


Siji Unnikrishnan Talking to Marunadan | സ്റ്റുഡിയോയിൽ കയറി അതിക്രമം കാട്ടിയെന്ന പൊലീസ് പരാതി ശ്രീകണ്ഠൻ നായർക്കെതിരെ ആരോപണം ഉന്നയിച്ചതിന്റെ പ്രതികാര നടപടി; ഉണ്ണികൃഷ്ണനിൽ നിന്നും താൻ അനുഭവിക്കുന്ന ദുരിതങ്ങൾ പറയാനാണ് പോയത്; അവിടെ ഉണ്ടായിരുന്ന സ്ത്രീകളോട് നിങ്ങൾക്കെന്തെങ്കിലും അറിയാമോ എന്നു ചോദിച്ചു; സുജയ പാർവതിയുടെ പരാതിക്ക് സിജിയുടെ മറുപടി - MarunadanMalayalee.com\nOctober 22, 202104:06 PM IST Permalink\nകൊച്ചി: ട്വന്റി ഫോർ ന്യൂസ് ചാനൽ മേധാവിക്കെതിരെ ആരോപണമുന്നയിച്ചതിന്റെ പ്രതികാര നടപടിയാണ് തനിക്കെതിരെ സ്റ്റൂഡിയോയിൽ കയറി അതിക്രമം കാട്ടി എന്ന് തൃക്കാക്കര പൊലീസിൽ പരാതി നൽകിയിരിക്കുന്നതെന്ന് മാധ്യമ പ്രവർത്തകയും ഇതേ ചാനലിന്റെ ചീഫുമായ സി ഉണ്ണികൃഷ്ണന്റെ ഭാര്യ സിജി ഉണ്ണികൃഷ്ണൻ മറുനാടനോട് പറഞ്ഞു. താൻ അനുഭവിക്കുന്ന ദുരിതങ്ങൾ ചാനൽ മേധാവിയായ ശ്രീകണ്ഠൻ നായരെ നേരിൽ കണ്ട് അറിയിക്കാനും തനിക്ക് നീതി ലഭിക്കാനായി വാർത്ത ചെയ്യണമെന്നും ആവശ്യപ്പെടാനുമാണ് കഴിഞ്ഞ9ന് ചാനൽ സ്റ്റുഡിയോയിൽ പോയത്. എന്നാൽ അദ്ദേഹത്തെ കാണാൻ കഴിഞ്ഞില്ലെന്നും അവിടെയുണ്ടായിരുന്നവരോട് സ്ത്രീകൾ അനുഭവിക്കുന്ന പ്രയാസങ്ങളെപറ്റി നിങ്ങൾക്കെന്തെങ്കിലും അറിയാമോ എന്നും ചോദിച്ചു. പിന്നീട് അവിടെ നിന്നും തിരികെ വീട്ടിലേക്ക് പോരുകയായിരുന്നു ചെയ്തത് എന്നും സിജി പറയുന്നു.\nഏറെ നാളായി ഭർത്താവ് ഉണ്ണികൃഷ്ണനുമായി കുടുംബപ്രശ്നങ്ങളുടെ പേരിൽ പിരിഞ്ഞ് താമസിക്കുകയായിരുന്നു. ഇവരുടെ രണ്ടു കുട്ടികളെ ഉണ്ണികൃഷ്ണന്റെ തൃശൂരിലെ വീട്ടിൽ നിർത്തിയിരിക്കുകയാണ്. ഗാർഹിക പീഡനത്തിനായി സിജി ഭർത്താവ് ഉണ്ണികൃഷ്ണനെതിരെ അരൂർ പൊലീസിൽ പരാതി നൽകിയെങ്കിലും ഉന്നത സ്വാധീനംമൂലം കേസ് എടുത്തിരുന്നില്ല. എന്നാൽ പിന്നീട് നിരന്തരമായി പൊലീസ് സ്റ്റേഷനിൽ കയറി ഇറങ്ങിയതിന്റെ ഫലമായി ഒടുവിൽ പൊലീസിന് കേസെടുക്കേണ്ടി വന്നു.\nഇതിനിടയിൽ തനിക്ക് നേരിടുന്ന പ്രശ്നങ്ങൾ ട്വന്റിഫോറിലൂടെ വാർത്തയാക്കണമെന്ന് ആവശ്യപ്പെട്ട് തൃക്കാക്കരയിലെ സ്റ്റുഡിയോയിലേക്ക് സിജി എത്തി. എന്നാൽ അവിട വച്ച് ശ്രീകണ്ഠൻ നായരെ കാണാൻ അനുവദിക്കാതെ ജീവനക്കാർ തടഞ്ഞു. ഈ സംഭവം നടന്ന് പത്ത് ദിവസത്തിന് ശേഷമാണ് സിജിക്കെതിരെ 24 ന്യൂസ് ചാനൽ അവതാതരക സുജയ പാർവ്വതി തന്നോട് അതിക്രമം കാട്ടിയെന്നും ശ്രീകണ്ഠൻ നായരെ അസഭ്യം പറയുകയും മറ്റും ചെയ്തെന്ന് കാട്ടി പരാതി നൽകിയത്. പരാതിയിൽ തൃക്കാക്കര പൊലീസ് കേസെടുക്കുകയും ചെയ്തു.\nഇത്തരത്തിൽ ഒരു പരാതി കൊടുക്കാൻ ട്വന്റി ഫോർ ചാനൽ ഇറങ്ങിയതിന് പിന്നിൽ പ്രതികാരമാണെന്നാണ് സിജിയുടെ വാദം. ഏതാനം ദിവസങ്ങൾക്ക് മുൻപ് മാധ്യമ പ്രവർത്തകൻ എസ്.വി പ്രദീപിന്റെ മരണത്തിന് പിന്നിൽ ചിലരുടെ ഗൂഢാലോചനയുണ്ടെന്ന് വെളിപ്പെടുത്തിയിരുന്നു. കൂടാതെ ശ്രീകണ്ഠൻ നായർ ഭീഷണിപ്പെടുത്തിയിരുന്നു എന്നും സിജി പറഞ്ഞു. ഇക്കാര്യം പ്രദീപ് തന്നോട് പറഞ്ഞിരുന്നതായാണ് അവർ വ്യക്തമാക്കിയത്. ഇക്കാര്യങ്ങൾ കേസിൽ കക്ഷിചേർന്ന് കോടതിയെ അറിയിക്കുമെന്നും പറഞ്ഞിരുന്നു. ഇതിന് പിന്നാലെയാണ് 10 ദിവസം മുൻപ് ചാനൽ സ്റ്റുഡിയോയിലെത്തി സിജി അതിക്രമം കാട്ടിയെന്ന് പരാതി നൽകിയിരിക്കുന്നത്. ഇതിനെതിരെ കടുത്ത നടപടികളുമായി പോകാനാണ് സിജിയുടെ തീരുമാനം.\nഅതേ സമയം തന്നെ താൻ ഒരു വലിയ മാധ്യമ സ്ഥാപനത്തിനെതിരെ ശബ്ദമുയർത്തുമ്പോൾ ഏതുവിധേനയും അവർ അപായ്പെടുത്താൻ ശ്രമിക്കുമെന്ന ഭയമുള്ളതായി സിജി പറയുന്നു. എന്തും ചെയ്യാൻ മടിയില്ലാത്തവരാണവർ. നിരന്തരം വ്യാജ വാർത്തകൾ ചെയ്ത് മറ്റുള്ളവരെ തകർക്കുക എന്നതാണ് അവരുടെ ലക്ഷ്യം. എസ്.വി പ്രദീപേട്ടനെ അവർ ഭീഷണിപ്പെടുത്തിയത് ഏ.ആർ റഹ്മാൻ ഷോയുമായി ബന്ധപ്പെട്ടുള്ള വാർത്ത നൽകിയതിനായിരുന്നു. ആയിരക്കണക്കിന് പേരെ ടിക്കറ്റ് വച്ച് വിളിച്ചുവരുത്തി വെള്ളക്കെട്ടിൽ ഷോ നടത്താൻ തുനിഞ്ഞ സംഭവം വലിയ പ്രതിഷേധത്തിന് വഴിവച്ചിരുന്നു.\nറഹ്മാനെ പോലൊരു വലിയ മനുഷ്യനെ വിളിച്ചുവരുത്തി ഒരു പേക്കൂത്തായിരുന്നു അവർ നടത്തിയതെന്നും സിജി പറയുന്നു. പെരുമഴയത്തും ഇടിമിന്നലിലും ഇത്രയും ജനങ്ങളെ അണിനിരത്തി നടത്തിയ പരിപാടിയിൽ ഒരു ഷോർട്ട് സർക്യൂട്ട് ഉണ്ടായാൽ വലിയ അപായമുണ്ടായേനെ. ആയിരക്കണക്കിന് പേരുടെ ജീവൻ പണയം വച്ചാണ് ശ്രീകണ്ഠൻ നായർ ആ ഷോ നടത്തിയത്. അതിനെതിരെ രംഗത്ത് വന്നതുകൊണ്ടാണ് ശ്രീകണ്ഠൻ നായർ എസ്.വി പ്രദീപിനെതിരെ തിരിഞ്ഞത്. ഈ പറയുന്നതിന്റെ മുഴുവൻ ഉത്തരവാദിത്തവും താൻ ഏൽക്കുകയാണ്. ഏത് നിയമനടപടിയും സ്വീകരിക്കാൻ തയ്യാറാണ്.\nഎസ്.വി പ്രദീപിനെ കൊലചെയ്തത് ശ്രീകണ്ഠൻ നായരോ മകനോ ട്വന്റി ഫോർ ചാനൽ വൈസ് പ്രസിഡന്റ് സി ഉണ്ണികൃഷ്ണനോ ആണെന്ന് താൻ ആരോടും പറഞ്ഞിട്ടില്ലെന്നും സിജി ഉണ്ണികൃഷ്ണൻ പറഞ്ഞു. എന്നാൽ ഇവർ എസ്. വി പ്രദീപിനെ ഭീഷണിപ്പെടുത്തിയിരുന്നുവെന്നത് തനിക്ക് നേരിട്ട് അറിവുള്ളതാണ്. അതാണ് താൻ വെളിപ്പെടുത്തിയതെന്നും സിജി പറയുന്നു.\nഉണ്ണികൃഷ്ണൻ എസ്.വി പ്രദീപിനെ ഭീഷണിപ്പെടുത്തിയതായി അദ്ദേഹം തന്നെയാണ് എന്നോട് പറഞ്ഞത്. അദ്ദേഹം ചെയ്തത് തെറ്റായിരുന്നെന്ന ബോധ്യം ഉള്ളതുകൊണ്ട് താൻ എസ്.വി പ്രദീപിനെ ഫോണിൽ വിളിച്ച് മാപ്പ് പറഞ്ഞിരുന്നു. ശ്രീകണ്ഠൻ നായർ പലവട്ടം ഭീഷണിപ്പെടുത്തിയിരുന്നതായും അദ്ദേഹം മകൻ നേരിട്ട് കേസ് കൊടുക്കുകയും മകനും ചാനൽ മേധാവിമാരും ഭീഷണിപ്പെടുത്തിയതായും എസ്.വി പ്രദീപ് തന്നെ തന്നോട് വെളിപ്പെടുത്തിയതായി സിജി മറുനാടനോട് പറഞ്ഞു.


ചാനല് ചര്‍ച്ചയ്ക്കിടെ ...\nജനം ടിവിയുടെ ചാനല് ചര്‍ച്ചക്കിടെ സാംസ്‌കാരിക വേശ്യ എന്ന് വിളിച്ച് അധിക്ഷേപിച്ച വേദാന്ത ആചാര്യ വിദ്യാസാഗര് ഗുരുമൂര്‍ത്തിക്കെതിരെ കേസ് രജിസ്റ്റര് ചെയ്ത് അഡ്വക്കേറ്റ് രശ്മിത ആര് ചന്ദ്രന്. ഒക്ടോബര് 15ന് ശബരിമല സ്ത്രീപ്രവേശനവുമായി ബന്ധപ്പെട്ട് ചാനലില് നടന്ന രണ്ടാമത്തെ ചര്‍ച്ചക്കിടെയാണ് വിദ്യാസാഗര് ഗുരുമൂര്‍ത്തി സാംസ്‌കാരിക വേശ്യ എന്ന് അധിക്ഷേപിച്ചത്. അപ്പോള് തന്നെ പ്രതികരിച്ചെങ്കിലും രശ്മിതയോട് മാപ്പ് പറയാനോ പശ്ചാത്തപിക്കാനോ തയാറല്ല എന്നായിരുന്നു വിദ്യാസാഗര് ഗുരുമൂര്‍ത്തിയുടെ നിലപാട്. വെര്‍ബല് അധിക്ഷേപത്തിന് പാത്രമായ രശ്മിത അഴിമുഖത്തോട് സംസാരിക്കുന്നു.\nഓര്‍ത്തഡോക്‌സ് പാതിരിക്കെതിരെ വന്ന ലൈംഗികാരോപണത്തിലെ ജാമ്യാപേക്ഷ കേസ് ചെയ്തയാളല്ലേ? നിങ്ങളൊരു സാസ്‌കാരിക വേശ്യയാണെന്നാണ് വിദ്യാസാഗര് ഗുരുമൂര്‍ത്തി പറഞ്ഞത്. നിങ്ങളെ തിരിച്ച് സദാചാര വേശ്യയെന്ന് പറഞ്ഞാല് നിങ്ങള്‍ക്ക് ഇഷ്ടപ്പെടുമോ എന്ന് ഞാന് ചോദിച്ചു. സജീവന് എന്ന മാധ്യമപ്രവര്‍ത്തകനും ചാനല് ചര്‍ച്ചയിലുണ്ടായിരുന്നു. അയാള് ഇടപെട്ട് ഒരു ചര്‍ച്ചയില് ഇങ്ങനെയല്ല സംസാരിക്കേണ്ടതെന്ന് പറഞ്ഞു. ജനം ടിവി മാപ്പ് പറയുകയും ചെയ്തു. ജനം ടിവി മാപ്പ് പറയുമായിരിക്കും. പക്ഷേ ഞാന് പറയില്ല. ഇവിടുത്തെ ആര്‍എസ്എസുകാരുടെ വികാരമാണ് ഞാന് പറയുന്നതെന്നാണ് അയാള് പിന്നീടും പറഞ്ഞത്.\nഅയാളുടെ അത്തരത്തിലുള്ള ധാര്‍ഷ്ട്യം കണ്ടതുകൊണ്ടാണ് ഞാന് ഇത് എളമക്കര പോലീസ് സ്‌റ്റേഷനില് പരാതി നല്‍കിയത്. ഈ പരാതി യാതൊരു കാരണവശാലും പിന്‍വലിക്കില്ല. പൊതുഇടത്തില് സംസാരിക്കുന്ന സ്ത്രീകള്‍ക്ക് നേരെ സ്ലട്ട് ഷേമിങ് കൂടി വരുന്നതുകൊണ്ട് കൂടിയാണ് ഞാന് കേസുമായി മുമ്പോട്ട് പോകാന് തീരുമാനിച്ചത്. കേസ് കൊടുത്തതിനെ തുടര്‍ന്ന് അയാള് ഒരു ഫേസ്ബുക്ക് പോസ്റ്റ് നല്‍കിയിരുന്നു. അതിന് കീഴിവും ആര്‍എസ്എസുകാര് വളരെ മോശമായ പ്രതികരണങ്ങളാണ് കമന്റുകളായി നല്‍കിയിരിക്കുന്നത്.\nവിദ്യാസാഗര് ഗുരുമൂര്‍ത്തിയുടെ ഫെയ്‌സ്ബുക്ക് പോസ്റ്റ്\nവിദ്യാസാഗര് ഗുരുമൂര്‍ത്തി ആരാണെന്ന് എനിക്കറിയില്ല. അയാള് സ്വയം പ്രമാണിക് എന്നാണ് വിശേഷിപ്പിച്ചത്. ആര്‍എസ്എസില് അങ്ങനെയൊരു സ്ഥാനമുണ്ടോ എന്നും എനിക്കറിയില്ല. എന്റെ പ്രൊഫൈല്, ഞാന് ചെയ്തിട്ടുള്ള കേസുകള് എല്ലാം പഠിച്ച് കരുതിക്കൂട്ടിയാണ് അയാള് എത്തിയത്. എന്റെ പേര് തന്നെ അയാള് മാറ്റി. എന്റെ പേര് രശ്മിത ആര് ചന്ദ്രനാണ്. എന്റെ ഭര്‍ത്താവാണ് പേര് ബിജു ജോസഫ്. ഞങ്ങള് രണ്ടുപേരും വളരെ സെകുലറായി ജീവിക്കുന്നവരാണ്. ഒരു മതത്തിനെയും ഞങ്ങള് പിന്തുടരുന്നുമില്ല, നിഷേധിക്കുന്നുമില്ല. സമൂഹത്തിന്റെ ദുരാചരങ്ങളെ എതിര്‍ക്കുന്ന കൂട്ടത്തില് ശബരിമല സ്ത്രീപ്രവേശനത്തെ അനുകൂലിച്ചുവെന്നേയുള്ളൂ. ക്രിപ്‌റ്റോ ക്രിസ്റ്റിയന് എന്ന വാക്കുപയോഗിച്ചു കൊണ്ട് രശ്മിത ബിജു ജോസഫ് എന്ന് അയാള് വിളിച്ചു. ഞാന് ബിജു ജോസഫ് എന്ന വ്യക്തിയെയാണ് കല്യാണം കഴിച്ചിരിക്കുന്നത്. അല്ലാതെ ക്രിസ്ത്യാനിയെയല്ല. ബിജു ജോസഫ് വിവാഹം ചെയ്തിരിക്കുന്നത് രശ്മിതയെന്ന വ്യക്തിയെയാണ്. ഞങ്ങളുടെ മകള്‍ക്ക് ജാതിക്കോളത്തില് സെകുലര് എന്നാണ് കൊടുത്തിരിക്കുന്നത്.\nപാനലിലുണ്ടായിരുന്ന വിജി തമ്പിയെയോ സജീവനെ കുറിച്ചോ അയാള് ഇതുപോലെ ഒന്നും പറഞ്ഞില്ല. സ്ത്രീ എന്ന രീതിയില് ഞാന് ചെയ്യുന്ന തൊഴിലിനെ എന്റെ സ്വത്വത്തെ അപമാനിക്കുന്ന രീതിയില് സംസാരിച്ചത് ഞാന് സ്ത്രീയായത് കൊണ്ടാണ്. എന്റെ സ്വത്വത്തെ തന്നെ വികൃതമാക്കിയാണ് അയാള് സംസാരിച്ചത്.\nപക്ഷേ ആദ്യ ചര്‍ച്ചയിലും അയാള് ഇതേ നിലപാടാണ് സ്വീകരിച്ചത്. എന്നാല് അന്ന് ചര്‍ച്ച നയിച്ചിരുന്ന സുധീഷിന് ചര്‍ച്ചയെ കൈകാര്യം ചെയ്യാന് അറിയാമായിരുന്നു. പക്ഷേ കെ.ടി സുരേഷിന് ചര്‍ച്ചയെ കണ്‍ട്രോള് ചെയ്യാന് അറിയില്ല. സങ്കി പോസ്റ്റ് പറഞ്ഞാലും സ്ത്രീയെ അപമാനിച്ചു സംസാരിച്ചാലും, അതാണ് ജനത്തിന്റെ അജണ്ട എന്ന് തെറ്റിദ്ധരിപ്പിക്കുന്ന നിലപാടാണ് സുരേഷിന് ഉണ്ടായിരുന്നത്.\nകേസ് കൊടുത്തുവെന്ന് പറഞ്ഞ് എത്രത്തോളം നീതി കിട്ടുമെന്നൊന്നും എനിക്കറിയില്ല. പക്ഷേ ഒരു വക്കീല് എന്ന നിലയില് സ്ത്രീ എന്ന നിലയില് കഴിയുന്നിടത്തോളം ഞാന് പൊരുതും. ഇന്ന് പൊതുഇടത്തില് സംസാരിക്കുന്ന സ്വാതന്ത്ര്യത്തെക്കുറിച്ച് പറയുന്ന സ്ത്രീകളെ തേവിടിശ്ശി എന്നാണ് വിളിക്കുന്നത്. അവര്‍ക്ക് അങ്ങനെ സ്ത്രീകളെ അടയാളപ്പെടുത്താനായി അറിയാവൂ. സ്ത്രീയുടെ തുല്യത അഹങ്കാരമായാണ് സ്ത്രീ തന്നെ കരുതുന്നത്. അത് ഒരുപാട് വര്‍ഷങ്ങളായി പുരുഷാധിപത്യ സമൂഹം പരിശീലിപ്പിച്ചെടുത്തിരിക്കുന്നതാണ്. അത് മാറി വരാന് സമയമെടുക്കും. എന്നാണ് രശ്മിത പറഞ്ഞത്.\n"മുഖം മൂടി അണിഞ്ഞ ചില 'സാംസ്‌ക്കാരിക വേശ്യകള്' ഇന്നും ഇന്നലെയും തുടങ്ങിയതല്ല ഇത്തരം പ്രച്ഛന്ന വേഷ മത്സരങ്ങള്\n2000-2001 കാലഘട്ടത്തിലെ കൊച്ചില് യൂണിവേഴ്സിറ്റി സമരം ആ കാലഘട്ടത്തില് അവിടെ പഠിച്ച ഒരു വിദ്യാര്‍ത്ഥിയും മറന്നുപോയിക്കാണില്ല... പ്രത്യേകിച്ച് പെണ്‍കുട്ടികള്. കോളേജ് ഹോസ്റ്റലില് നിന്ന് പെണ്‍കുട്ടികളെ പുറത്തെക്ക് കൊണ്ടുപോയി വേശ്യാവൃത്തി നടത്തുന്ന എന്നാരോപിച്ചായിരുന്നു സമരം നടന്നത്.. ക്യാമ്പസിലെ മുഴുവന് വിദ്യാര്‍ത്ഥി വിദ്യാര്‍ത്ഥിനികളും സമരത്തി\nല് പങ്കെടുത്തു. സമരം ശക്തമായപ്പോള് ഹോസ്റ്റലിലെ രണ്ടു വിദ്യാര്‍ത്ഥിനികളെ ആദ്യഘട്ടത്തില് പുറത്താക്കി... പിന്നീട് വാര്‍ഡനെയും പുറത്താക്കി...\nഇത്തരം പല മാന്യദേഹികള് ഇപ്പോള് സാംസ്‌ക്കാരിക പൊതു രംഗമൊക്കെ വൃത്തിയാക്കി, അലക്കിവെളുപ്പിച്ച് നടക്കുന്നുണ്ടാവണം. അര്‍ദ്ധരാത്രിയില് ഇടയ്‌ക്കൊന്ന് സൂര്യന് ഉദിക്കുംവരെ തുടരട്ടെ മഹാവിപ്ലവങ്ങള്.." എന്നാണ് ചാനല് ചര്‍ച്ചയ്ക്കിടെ വിദ്യാസാഗര് പറഞ്ഞത്.\nElamakkaraPoliceStation janamtv ReshmithaRChandran rss sabarimalawomenentry VidyasagarGurumoorthy


ദുബൈയിൽ നിന്ന് സൗദിയിലേക്ക് മലയാളികളുൾപ്പടെയുള്ള യാത്രക്കാരുമായി വന്ന ബസിന് തീപിടിച്ചു | bus catches fire in Saudi Arabia while carrying expatriates including malayalis from UAE\nദുബൈയിൽ നിന്ന് സൗദിയിലേക്ക് മലയാളികളുൾപ്പടെയുള്ള യാത്രക്കാരുമായി വന്ന ബസിന് തീപിടിച്ചു\nയാത്രക്കാരില് പലരുടെയും ലഗേജുകളും രേഖകളും കത്തിനശിച്ചു. യുഎഇയിൽ നിന്ന് സൗദി അതിർത്തിയിലേക്ക് കടന്ന ബസ് കിഴക്കൻ സൗദി ആസ്ഥാനമായ ദമ്മാം എത്തുന്നതിന് 300 കിലോമീറ്റർ ഇപ്പുറത്തുവെച്ച് തീ പിടിച്ച് പൂർണമായും കത്തി നശിക്കുകയായിരുന്നു.\nRiyadh Saudi Arabia, First Published Oct 8, 2021, 12:22 AM IST\nറിയാദ്: നാട്ടിൽ നിന്ന് ദുബൈയിലെത്തി (Dubai) 14 ദിവസം ക്വാറൻറീനിൽ കഴിഞ്ഞ ശേഷം സൗദിയിലേക്ക് (Saudi Arabia) പുറപ്പെട്ട മലയാളികളും ഉത്തർപ്രദേശുകാരും സഞ്ചരിച്ച ബസിന് തീപിടിച്ചു. പൂർണമായും കത്തിനശിച്ച ബസിൽ നിന്ന് യാത്രക്കാർ അത്ഭുതകരമായി രക്ഷപ്പെട്ടു. ആർക്കും പരിക്കേറ്റിട്ടില്ല.\nഎന്നാൽ യാത്രക്കാരില് പലരുടെയും ലഗേജുകളും രേഖകളും കത്തിനശിച്ചു. യുഎഇയിൽ നിന്ന് സൗദി അതിർത്തിയിലേക്ക് കടന്ന ബസ് കിഴക്കൻ സൗദി ആസ്ഥാനമായ ദമ്മാം എത്തുന്നതിന് 300 കിലോമീറ്റർ ഇപ്പുറത്തുവെച്ച് തീ പിടിച്ച് പൂർണമായും കത്തി നശിക്കുകയായിരുന്നു. പുറകിൽ തീ കണ്ട ഉടനെ ഡ്രൈവെറ വിവരം അറിയിച്ച് ബസ് നിർത്തിച്ച് യാത്രക്കാരെല്ലാം ഇറങ്ങിയോടിയതുകൊണ്ടാണ് ആളപായമുണ്ടാകാതിരുന്നത്. ബസിലെ 36 യാത്രക്കാരിൽ 27 പേരും മലയാളികളാണ്. ബാക്കിയുള്ളവർ ഉത്തര്‍പ്രദേശുകാരും. യാത്രക്കാർ ഇറങ്ങിയോടി നിമിഷങ്ങൾക്കകം ബസ് പൂർണമായും കത്തിനശിച്ചു.\nLast Updated Oct 8, 2021, 12:22 AM IST\nMalayali expats from UAE\nSaudi Arabia Bus accident\nയുഎഇയില് നിന്നുള്ള പ്രവാസികള്\nസൗദി ബസ് അപകടം


മണ്ഡലമാസ്സപുലരിയില് « ClicksandWrites\nസ്വാമിയേ ശരണമയ്യപ്പ. അങ്ങനെ ഈ വര്ഷത്തെ വൃശ്ചിക മാസ്സക്കാലം ഇതാ വന്നെത്തി. കാലാവസ്ഥ പെട്ടെന്ന് ഈ വിശുദ്ധ മാസ്സത്തെ വരവേല്‍ക്കാന് തയ്യാരെടുത്തവണ്ണം എന്ന് തോന്നിക്കുമാറ് ചൂടില് നിന്നു കുളിരിലെക്കും തണുപ്പിലേക്കും നീങ്ങി തുടങ്ങി. ജാതി മത വ്യത്യാസങ്ങള് ഇല്ലാതെ ലക്ഷോപലക്ഷം ഭക്ത ജനങ്ങള് ഇനി ഒരേ ഒരു ലക്ഷ്യം മാത്രം. ശബരിമാമല. ഹിന്ദുവും മുസ്ലിമും ക്രിസ്ത്യാനിയും തോളോട് തോളുരുമി പള്ളിക്കെട്ടുമായി നീലിമല ചവിട്ടുമ്പോള് ഒരേ ഒരു മന്ത്രം മാത്രം – സ്വാമിയെ ശരണമയ്യപ്പ. അവിടെ പണ്ടിതനില്ല, പാമരനില്ല – എല്ലാം അയ്യപ്പന്മാര് മാത്രം. പണക്കാരനും പാവത്താനും എല്ലാം കല്ലും മുള്ളും കാലിനു മെത്തയായി ചവിട്ടി കയറേണ്ടത് നീലിമല. കന്നി അയ്യപ്പന്മാര് എന്ന് നിലക്കുന്നുവോ അന്നുവരെ ഭക്തരെ സേവിക്കാന് കാത്തിരിക്കുന്ന കലിയുഗവരദന് അയ്യപ്പന്. ഇനി ഉള്ള നാല്പത്തി ഒന്നു ദിവസ്സങ്ങള് കേരളത്തിലെ മാത്രമല്ല, ഇന്ത്യയിലെ ഒട്ടു മിക്ക അമ്പലങ്ങളിലും അയ്യപ്പന്മാരെയും ശരണം വിളികളെയും കേള്ക്കാം. ഗുരുസ്വാമിമാരുടെ നേത്രുത്വത്തില് നടന്നു നീങ്ങുന്ന, വാഹനങ്ങളില് ശബരിമലയിലേക്ക് യാത്ര ചെയ്യുന്ന അയ്യപ്പന്മാര് ഒരു നിത്യ കാഴ്ചയായിരിക്കും.\nകാലം മാരിയതോട് കൂടി സൌകര്യങ്ങളും അതേപോലെ അസൌകര്യങ്ങളും കൂടി വന്നു കൊണ്ടിരിക്കുന്ന ഈ അവസ്ഥയില് പണ്ടത്തെ, അതായത് ഒരു പത്തു മുപ്പത്താറു കൊല്ലം മുന്പുള്ള ഒരു മണ്ഡല മാസ്സക്കാലത്തേക്ക് എന്റെ ഓര്‍മ്മകള് ഓടി പോകുന്നു. വീടിലെ കാരണവന്മാര് എല്ലാ വര്ഷവും മുടങ്ങാതെ ശബരിമലക്ക് പോകുന്നവര്. ആ വര്ഷം വൃശ്ചികം ഒന്നാം തിയതിയുടെ തലേ ദിവസ്സം കാലത്തു വീട്ടില് ഏറ്റവും മൂത്ത കാരണവര് സംസാരിക്കുന്നതു കേട്ടു, ഇത്തവണ രമേശനും മലക്ക് മാല ഇട്ടോട്ടെ. വൈകിട്ട് അച്ഛന് വന്നപ്പോള് ഒരു കൊച്ചു കറുത്ത ട്രൌസേരും ഒരു പുതിയ തുളസിമാലയും കയ്യില് ഉണ്ടായിരുന്നു. കാലത്തു നാല് മണിക്ക് തന്നെ ഉണര്‍ത്തി എല്ലാവരും കൂടി അടുത്തുള്ള അവിട്ടത്തൂര് ശിവ ക്ഷേത്രത്തിലേക്ക് ശരണം വിളികളുമായി നടന്നു നീങ്ങി. നട തുറന്നു, മേല്‍ശാന്തി പൂജിച്ചു തന്ന മാല ഗുരു സ്വാമി ശരണം വിളികളോടെ കഴുത്തില് രണ്ടു മടക്കുകളായി ഇട്ടു തന്നപ്പോള്, അത് ഒരു ആജീവനാന്ത കാലം അയ്യപ്പനുമായിട്ടുള്ള കരാര് ഒപ്പ് വക്കലാണെന്ന് അന്ന് ആ കൊച്ചു മനസ്സില് എനിക്കറിയില്ലായിരുന്നു. അന്നത്തെ സൌകര്യമില്ലയ്മയില് എത്ര ത്യാഗങ്ങള് സഹിച്ചു എത്ര തവണ മല കയറി. അതിന് ശേഷം റോഡുകളായി, സൌകര്യങ്ങളായി, അതോടൊപ്പം ലക്ഷോപ ലക്ഷം ഭക്തരുമായി. അയ്യപ്പ സ്വാമിയേ കാണുക എന്നത് ഈ കഴിഞ്ഞു പോയ മുപ്പത്തിയാര് കൊല്ലകാലത്തിനുള്ളില് ഒരു തപസ്യ എന്നുള്ളതില് നിന്നു ഒരു ടൂര് പ്രോഗ്രാം പോലെ ആയി തുടങ്ങി. പണ്ടു യാത്ര സൌകര്യങ്ങള് ഇല്ലാതിരുന്ന സമയത്തു, വന്യ മൃഗങ്ങളെ പേടിച്ചു പതുക്കെ പതുക്കെ നടന്നു നീങ്ങി പതിനെട്ടാം പടി എത്താന് ഏകദേശം ഒരു എട്ടു മണിക്കൂര് എടുക്കുന്ന അവസ്ഥ. ഇന്നോ, ആയിരക്കണക്കിന് വാഹനങ്ങളുടെ കുരുക്കില് പെട്ട് നീങ്ങാന് പറ്റാതെ എങ്ങനെയെങ്കിലും ഒന്നു തൊഴാന് സാധിക്കണേ എന്ന് കരഞ്ഞു പ്രാര്‍ത്തിച്ചു എത്തുമ്പോഴേക്കും പത്തും പന്ത്രണ്ടും മണിക്കൂറുകള് തന്നെ കടന്നു പോയിരിക്കും.\nവിശ്വാസ്സം മനുഷ്യനെ വളര്‍ത്തട്ടെ എന്ന് വിശ്വസിക്കുന്ന എല്ലാവര്‍ക്കും ഇത്രത്തോളം മതേതരത്വം ഉയര്ത്തി കാട്ടുന്ന ഈ പുണ്യ മാസ്സക്കാലത്തെ വിശുദ്ധിയെയും സല്ചിന്തകളെയും മാനവ രാശിയുടെ വളര്‍ച്ചക്ക് വേണ്ടി വിനിയോഗിക്കാന് സര്‍വേശ്വരന് എല്ലാവര്ക്കും ബുദ്ധിയും ശക്തിയും ആരോഗ്യവും നല്‍കട്ടെ എന്ന് ഒരുമയോടെ പ്രാര്‍ഥിക്കാം.\nഈ വേളയില് ഞാന് K J Yesudas പാടിയ ഒരു അയ്യപ്പ ഭക്തി ഗാനത്തിന്റെ വരികള് ഇവിടെ സമര്‍പ്പിക്കുന്നു.\nമനസ്സിനുള്ളില് ദൈവമിരുന്നാല് മനുഷ്യനും ദൈവവും ഒന്നു\nമനസ്സിനുള്ളില് മഹിമകള് വന്നാല് മഹേശ്വരന് വരുമെന്ന്\nവിളിക്കൂ ശരണം വിളിക്കൂ വിളിക്കൂ ശരണം വിളിക്കൂ\nമാലയിട്ടൂ വ്രതങ്ങള്‍എടുത്തു സല്‍ക്കര്‍മ്മങ്ങള് അനുഷ്ടിച്ചു\nമനികണ്ടാ നീ നിത്യം വാഴും മന്ദിരമാക്കു മാനസം ദേവ\nമനമാകും മരുഭൂവില് ഭക്തി മലര്‍വാടി വളരാനായി വിരിയാനായ്\nസല്ഗുനമാം മണിമലരുകള് വിരിയാന് സന്തതം ഉള്ളില് ഇരിക്കൂ ദേവ\nശാസ്താവേ ശബരീശാ ദേവ ശാസ്താവേ ശബരീശാ\nസസ്നേഹം ഈ കൂട്ടായ്മയുടെ ഒത്ത്തോരുമക്കും വിജയത്തിനും ഓരോ ദിവസ്സവും ശക്തി നല്‍കണേ എന്ന് സമര്‍പ്പിച്ചു കൊണ്ടു,\np.s. അക്ഷരതെറ്റുകള് പൊറുക്കുക – ഗൂഗിള് ചേട്ടാ ചതിക്കല്ലേ.


`മിഥുനം - കര്‍ക്കടകം മാസങ്ങളിലെ മഴ അമ്മയെപ്പോലെയാണ്. ഓര്‍ക്കാതിരിക്കുമ്പോഴാണ്, നല്ല നേരമാണെന്ന് വിചാരിച്ച് അടുക്കുമ്പോഴാണ് പൊട്ടിച്ചാടുക` -കര്‍ക്കടകം - എം ടി\nമനസ്സില് വിതുമ്പി നില്‍ക്കുന്ന ഒരു കണ്ണുനീര്‍ത്തുളളിയാണ് അമ്മ. സ്‌നേഹത്തിന്റെ, ആശ്വാസത്തിന്റെ, സാന്ത്വനത്തിന്‍െറ ഓര്‍മ്മപ്പെടുത്തലായി അമ്മ നമ്മുടെയെല്ലാം ഉള്ളില് നിറഞ്ഞുനില്‍ക്കുന്നു.അതെ; അമ്മ തണലാണ്, നിലാവാണ്, ഓര്‍ക്കാപ്പുറത്ത് പെയ്യുന്ന ചാറ്റല് മഴയാണ്. ആ തണുപ്പാണ് നന്മയും ദയയും സ്‌നേഹവുമെന്തെന്നു പഠിപ്പിക്കുന്നത്. മാറുന്ന ഈ ലോകത്ത് അമ്മയെ ഓര്‍ക്കാന് ഒരു ദിവസം, മെയ് മാസത്തിലെ രണ്ടാം ഞായറാഴ്‌ച അങ്ങനെ അമ്മമാരുടെ ദിവസമായി.\nവാത്സല്യത്തിന്‍െറയും വിശുദ്ധിയുടെയും ധര്‍മ്മത്തിന്‍െറയും പ്രതീകമായി ഇതിഹാസങ്ങളിലും ചരിത്രത്തിലും അമ്മമാര് നിറഞ്ഞുനില്‌ക്കുന്നു. യുദ്ധത്തിനു പുറപ്പെടുമ്പോള് അനുഗ്രഹം തേടിയെത്തുന്ന ദുര്യോധനനോട് ഗാന്ധാരി പറഞ്ഞത് `യതോ ധര്‍മ്മ: സ്‌തോ ജയ:` (എവിടെ ധര്‍മ്മമുണ്ടോ അവിടെ വിജയമുണ്ടാകും) എന്നാണ്. ആ വാക്കുകളാണ് ഇതിഹാസങ്ങളിലെ അമ്മമാരില് ഗാന്ധാരിയുടെ പേരിനു രത്നത്തിളക്കം നല്‍കുന്നത്.\nരാമായണം രാമന്‍െറ കഥയാണ്. എന്നാല് രാമായണത്തിലെ അമ്മ സുമിത്രയാണ്; രാമന്‍െറ നിഴലായി നടന്ന ലക്ഷ്‌മണന്‍െറ അമ്മ. മകന് രാജ്യസൗഭാഗ്യങ്ങളുപേക്ഷിച്ച് കാട്ടിലേക്ക് യാത്ര തിരിക്കുമ്പോള് പറയുന്ന വാക്കുകളാണ് രാമായണത്തിലെ പ്രധാന ഭാഗമായി കണക്കാക്കുന്നത്.\n`രാമം ദശരഥം വിദ്ധിം\nമാം വിദ്ധിം ജനകാത്മജാം\nഅയോദ്ധ്യാം അടവീം വിദ്ധിം\nഗച്ഛ താത യഥാ സുഖം` (രാമനെ ദശരഥനായും സീതയെ അമ്മയായും വനത്തെ അയോദ്ധ്യയായും കണ്ട് യാത്രയാകുക). അതുകൊണ്ടുതന്നെയാണ് ആ അമ്മ ഇതിഹാസങ്ങളില് എന്നും നിറഞ്ഞുനില്‌ക്കുന്നത്.\nഗ്രീക്ക് ദൈവങ്ങളുടെ മാതാവായ സൈബലിന്‍െറ ഓര്‍മ്മയ്‌ക്ക് പുരാതന ഗ്രീസില് ആരാധന നടത്തുമായിരുന്നു. പുരാതന റോമില് മാട്രോനാലിയ എന്ന പേരില് റോമന് ദേവത ജൂണോയെ അനുസ്‌മരിച്ച് മാതൃത്വത്തിനു വേണ്ടി ഒരു ദിവസം സമര്‍പ്പിച്ചു. ഇതൊക്കെയാവാം മാതൃത്വത്തിന് വേണ്ടി ഒരു ദിവസം എന്ന ആശയത്തിന് വഴിതെളിച്ചത്.\n1909 ഫെബ്രുവരി 28ന് അമേരിക്കയിലാണ് ലോക മാതൃത്വദിനം ആദ്യമായി ആഘോഷിച്ചത്. 1912 മുതലാണ് മെയ് മാസത്തിലെ രണ്ടാമത്തെ ഞായറാഴ്‌ച മദേഴ്‌സ് ഡേയായി കണക്കാക്കി തുടങ്ങിയത്. പാശ്‌ചാത്യനാടുകളില് ഈ ദിവസം കുട്ടികള് അമ്മമാര്‍ക്ക് വെളുത്തപൂക്കള് സമ്മാനമായി നല്‍കുന്ന പതിവുണ്ട്.\nകാലം മാറി, വിഷുവും ഓണവുമൊക്കെ മാറി എന്നു പറയുമ്പോഴും നമ്മുടെയൊക്കെ മനസ്സില് അമ്മ എന്ന വികാരത്തിന് മാറ്റം വരാറില്ല. അതുകൊണ്ടുതന്നെ ഉത്സവദിനങ്ങളും പ്രണയദിനവുമൊക്കെ കച്ചവടമാകുമ്പോഴും എന്തുകൊണ്ടോ മദേഴ്‌സ് ഡേയെ ഇതു വരെ നാം കച്ചവടവത്‌കരിച്ചില്ല. അമ്മയെ ഓര്‍ക്കാന് പ്രത്യേക ഒരു ദിവസം വേണ്ട എന്നതു കൊണ്ടാവാം.\nഅമ്മമാര്‍ക്കു വേണ്ടിയുളള ഈ ദിനത്തില്, എസ് എം എസുകളിലൂടെ പ്രചരിക്കുന്ന ഈ വാക്കുകള്‍ക്ക് നമുക്ക് കാതോര്‍ക്കാം.\n`എന്താണ് അമ്മയുടെ പ്രത്യേകത?\nഞാന് മഴ നനഞ്ഞ് വീട്ടില് വരുമ്പോള്, സഹോദരന് ചോദിക്കും നീ എന്താ കുട എടുക്കാത്തെ?\nസഹോദരി ഉപദേശിക്കും, നിനക്ക് മഴ തീരുന്നതു വരെ കാത്തുനിന്നുകൂടെ?\nഅച്ഛന് ദേഷ്യപ്പെടും, പനി പിടിക്കുമ്പോഴെ പഠിക്കൂ\nപക്ഷേ അമ്മ, തല തോര്‍ത്തി തന്നിട്ടു പറയും... ഈ മഴക്കെന്താ എന്‍െറ കുഞ്ഞ് വീട്ടിലെത്തുന്നതു വരെ കാത്തുനിന്നുകൂടെ, എന്നിട്ടു പെയ്‌താല് പോരെ? അതാണ് അമ്മ!`\nസമര്‍പ്പണം: എന്‍െറ അമ്മയ്‌ക്ക്... നിങ്ങളുടെ അമ്മയ്‌ക്ക്... നമ്മുടെയെല്ലാം അമ്മമാര്‍ക്ക്...\nPosted by anju minesh at 8:06 AM\nManoraj May 11, 2010 at 9:24 AM\nഅമ്മക്ക്.. വളരെ നല്ലത്\nvinus May 11, 2010 at 9:25 AM\nഏപ്രിൽ 14 മുതൽ ഇന്നു വരെ 32 പോസ്റ്റുകൾ ഒന്നിൽ പോലും ഒരു കമന്റ് കണ്ടില്ല .എനിക്കു വിശ്വസിക്കാൻ കഴിയുന്നില്ല ഇതെങ്ങനെ സംഭവിച്ചു.\nഅതും പല ലേഖനങ്ങളും വളരെയധികം അറിവുകൾ പങ്കുവെക്കുന്നു ഒന്നു രണ്ടു കഥകൾ വളരെ നന്നായി തോന്നി സീതയുടേത് പിന്നെ ഒരു പെൺകുട്ടിയുടെ അങ്ങനെ ചിലത് എന്നിട്ടും ഈ ബ്ലോഗ്ഗ് എങ്ങിനെ തികച്ചും വിർജിനായി നിൽക്കുന്നു എത്ര വിസിബിലിറ്റി കുറഞ്ഞാലൂം ഇങ്ങനെ വരാൻ വഴിയില്ല പ്രത്യേകിച്ച് ഒരു ലേഡി ബ്ലൊഗ്ഗിൽ (അതൊരു സത്യമാണല്ലൊ )സത്യത്തിൽ കമന്റോപ്ഷൻ ഇല്ല എന്നാ കരുതിയത് അതോ ഇനി മോഡറേഷൻ പരിപാടിയാണോ ? എന്തേലുമാവട്ടെ ഈ പ്രയത്നം തീർച്ചയായും പ്രതികരണം അർഹിക്കുന്നു എന്ന തോന്നലിൽ ഇത്രയും എഴുതുന്നു .അഭിനന്ദനങ്ങൾ\nvinus May 11, 2010 at 9:39 AM\nദൈവമേ പറഞ്ഞു നാക്കു വായിലിട്ടതെ ഉള്ളൂ ദേ കിടക്കുന്നു ഇതാദ്യം കണ്ടിരുന്നെ മിണ്ടാതെ നന്നായി പറഞ്ഞു ഞാനെന്റെ വഴിയേ പോയേനെ.


മുതിര്‍ന്നയാളില് നിന്ന് പ്രായപൂര്‍ത്തിയാകാത്ത കുട്ടിയിലേക്ക് വൃക്ക മാറ്റിവെക്കുന്ന ആദ്യ ശസ്ത്രക്രിയയാണ് ഖത്തറിലെ സിദ്റ മെഡിസിന് ഹോസ്പിറ്റല് വിജയകരമായി പൂര്‍ത്തിയാക്കിയത്.\n19 Jun, 2019 at 05:33 AM\nവൃക്ക മാറ്റിവെക്കല് ശസ്ത്രക്രിയയില് പുതിയ നേട്ടം കൈവരിച്ച് ഖത്തര്. മുതിര്‍ന്നയാളില് നിന്ന് പ്രായപൂര്‍ത്തിയാകാത്ത കുട്ടിയിലേക്ക് വൃക്ക മാറ്റിവെക്കുന്ന ആദ്യ ശസ്ത്രക്രിയയാണ് ഖത്തറിലെ സിദ്റ മെഡിസിന് ഹോസ്പിറ്റല് വിജയകരമായി പൂര്‍ത്തിയാക്കിയത്.\nമുഹമ്മദ് എന്ന അഞ്ചു വയസുകാരനാണ് മാതാവിന്റെ വൃക്ക മാറ്റിവെച്ചത്. ഇരുവൃക്കകളും പൂര്‍ണമായും തകരാറിലായത് മൂലം ഡയാലിസിസിലൂടെ ജീവന് നിലനിര്‍ത്തിപ്പോന്ന മുഹമ്മദിന് തന്റെ ഒരു വൃക്ക മാറ്റിവെക്കാന് മാതാവ് റബാബ് അബ്ദുല്‍സലാം തയ്യാറാവുകയായിരുന്നു. മുതിര്‍ന്നയാളില് നിന്നും കുട്ടിയിലേക്ക് വൃക്ക മാറ്റിവെക്കുന്ന രാജ്യത്തെ ആദ്യ ശസ്ത്രക്രിയയാണ് സിദ്ര ഹോസ്പിറ്റലില് വിജയകരമായി പൂര്‍ത്തിയാക്കിയത്. പൊതുമേഖലാ ആശുപത്രിയായ ഹമദ് മെഡിക്കല് കോര്‍പ്പറേഷനിലെ വിദഗ്ദ്ധ ഡോക്ടര്‍മാരും കൂടിച്ചേര്‍ന്ന സംഘം മൂന്ന് മാസമെടുത്താണ് ശസ്ത്രക്രിയ പൂര്‍ത്തിയാക്കിയത്.\nകഴിഞ്ഞ ഏപ്രില് 16ന് മാതാവില് നിന്ന് വൃക്ക വേര്‍പ്പെടുത്തുകയും ഇക്കഴിഞ്ഞ മെയ് 8ന് മകനില് മാറ്റിവെക്കുകയും ചെയ്തു. കുട്ടി പൂര്‍ണമായും ആരോഗ്യവാനാണെന്ന് സിദ്ര ഹോസ്പിറ്റലില് വിളിച്ചുചേര്‍ത്ത വാര്‍ത്താസമ്മേളനത്തില് ശസ്ത്രക്രിയക്ക് നേതൃത്വം നല്‍കിയ ഡോക്ടര്‍മാര് വ്യക്തമാക്കി. മകന്റെ ജീവിതം തിരിച്ചുതന്ന ആശുപത്രി അധികൃതരോടും ഖത്തര് സര്‍ക്കാരിനോടും കുട്ടിയുടെ പിതാവ് താഹിര് ഹസ്നൈന് നന്ദി പറഞ്ഞു. തന്റെ ഭാര്യ സന്നദ്ധയായത് പോലെ എല്ലാവരും അവയവദാനത്തിന് തയ്യാറാകണമെന്നും അദ്ദേഹം പറഞ്ഞു.\n2012 ല് അവയവദാന രജിസ്ട്രേഷന് ആരംഭിച്ചതിന് ശേഷം രാജ്യത്ത് മൂന്ന് ലക്ഷത്തി നാല്‍പ്പത്തിയയ്യാരത്തിലധികം പേര് രജിസ്റ്റര് ചെയ്തിട്ടുണ്ട്. ഈ സംരംഭത്തില് സിദ്റയുമായി സഹകരിച്ച് പ്രവര്‍ത്തിക്കാന് കഴിഞ്ഞതില് സന്തോഷമുണ്ടെന്ന് ഖത്തര് സെന്റര് ഫോര് ഓര്‍ഗന് ട്രാന്‍സ്പ്ലാന്‍റേഷന് ഡയറക്ടര് ഡോ യൂസഫ് മസ്ലമാനി പറഞ്ഞു. സിദ്റ ചീഫ് മെഡിക്കല് ഓഫീസര് ഡോ അബ്ദുള്ള അല് കഅബി, ഹമദ് മെഡിക്കല് കോര്‍പ്പറേഷന് ആക്ടിങ് ചീഫ് മെഡിക്കല് ഓഫീസര് ഡോ. അബ്ദുള്ള അല് അന്‍സാരി തുടങ്ങിയവരും വാര്‍ത്താ സമ്മേളനത്തില് പങ്കെടുത്തു.\nKidney transplantationSidrapaediatric renal transplants


(ചങ്ങമ്പുഴ കൃഷ്ണപ്പിള്ള എന്ന താളിൽ നിന്നും തിരിച്ചുവിട്ടതു പ്രകാരം)\nമലയാളഭാഷയിലെ ഒരു മഹാകവിയാണ് ചങ്ങമ്പുഴ എന്നറിയപ്പെടുന്ന ചങ്ങമ്പുഴ കൃഷ്ണപിള്ള. ഇദ്ദേഹം 1911 ഒക്ടോബർ 10-ന് ജനിച്ചു. ഇദ്ദേഹത്തിന്റെ ജന്മദേശം ഉത്തരതിരുവിതാംകൂറിൽപ്പെട്ട (ഇപ്പോൾ എറണാകുളം ജില്ലയിൽ) ഇടപ്പള്ളിയാണ്. ഇടപ്പള്ളി ചങ്ങമ്പുഴത്തറവാട്ടിലെ ശ്രീമതി പാറുക്കുട്ടിയമ്മയാണ് മാതാവ്. തെക്കേടത്തു വീട്ടിൽ നാരായണ മേനോൻ പിതാവും.\nഉൽക്കണ്ഠാകുലമായ പല പരിവർത്തനങ്ങൾക്കും വിധേയമാവുകയായിരുന്നു പിന്നീടദ്ദേഹത്തിന്റെ ജീവിതം. ആദ്യം വാതരോഗവും തുടർന്നു ക്ഷയരോഗവും പിടിപെട്ടു. എന്തും സഹിച്ചും ജീവിതം ആസ്വദിക്കുവാൻ അതീവതാൽപര്യം കാണിച്ച ആ മഹാകവി മരണവുമായി അനുക്ഷണം അടുക്കുകയായിരുന്നു അപ്പോൾ. നാളുകൾ അധികം നീങ്ങിയില്ല. കേരളത്തിലെ സഹൃദയലോകത്തെയാകെ ദുഃഖത്തിലാഴ്ത്തിക്കൊണ്ട്, 1948 ജൂൺ 17-ആം തീയതി ഉച്ചതിരിഞ്ഞ് തൃശ്ശൂർ മംഗളോദയം നഴ്സിങ്ങ് ഹോമിൽവച്ച്, ഈ ലോകത്തോട് അദ്ദേഹം യാത്രപറഞ്ഞു. 37 വയസ്സേ അപ്പോൾ അദ്ദേഹത്തിനുണ്ടായിരുന്നുള്ളൂ. സ്വന്തം നാടായ ഇടപ്പള്ളിയിൽ അദ്ദേഹത്തെ സംസ്കരിച്ചു. അദ്ദേഹത്തിന്റെ ഓർമ്മയ്ക്കായി ഇടപ്പള്ളിയിൽ ചങ്ങമ്പുഴ സാംസ്കാരിക സമിതി, കലാവേദി, ചങ്ങമ്പുഴ സ്മാരക ഗ്രന്ഥശാല, പാർക്ക് എന്നിവ സ്ഥാപിച്ചിട്ടുണ്ട്. വർഷം തോറും ചങ്ങമ്പുഴയുടെ ഓർമ്മയ്ക്ക് വിവിധ കലാപരിപാടികൾ സംഘടിപ്പിച്ചു പോരുന്നു. 2017-ൽ കൊച്ചി മെട്രോ പ്രവർത്തനമാരംഭിച്ചപ്പോൾ ചങ്ങമ്പുഴ പാർക്ക് ആസ്ഥാനമായി ഒരു റെയിൽവേ സ്റ്റേഷനും നിലവിൽ വന്നിരുന്നു.\nവിക്കിമീഡിയ കോമൺസിലെ Changampuzha Krishna Pillai എന്ന വർഗ്ഗത്തിൽ ഇതുമായി ബന്ധപ്പെട്ട കൂടുതൽ പ്രമാണങ്ങൾ ലഭ്യമാണ്.\nമലയാളം റിസോഴ്സ് സെന്റർ\n"https://ml.wikipedia.org/w/index.php?title=ചങ്ങമ്പുഴ_കൃഷ്ണപിള്ള&oldid=3530757" എന്ന താളിൽനിന്ന് ശേഖരിച്ചത്\nഈ താൾ അവസാനം തിരുത്തപ്പെട്ടത്: 15:51, 25 ഫെബ്രുവരി 2021.


'പ്രസ്താവനയല്ല, വ്യാഖ്യാനങ്ങളാണ് പ്രശ്‌നങ്ങള് ഉണ്ടാക്കിയത്'; തീവ്രവാദത്തെകുറിച്ചുള്ള പാര്‍ട്ടി കുറിപ്പിനെ ന്യായീകരിച്ച് എ വിജയരാഘവന് | cpim acting secretaryavijayarakhavan press meet update\n'പ്രസ്താവനയല്ല, വ്യാഖ്യാനങ്ങളാണ് പ്രശ്‌നങ്ങള് ഉണ്ടാക്കിയത്'; തീവ്രവാദത്തെകുറിച്ചുള്ള പാര്‍ട്ടി കുറിപ്പിനെ ന്യായീകരിച്ച് എ വിജയരാഘവന്\n17 Sep 2021 2:23 PM GMT\nപ്രൊഫഷണല് കോളജുകള് കേന്ദ്രീകരിച്ച് വിദ്യാസമ്പന്നരായ യുവതികളെ തീവ്രവാദത്തിന്റെ വഴിയിലേക്ക് ചിന്തിപ്പിക്കുന്നുവെന്ന കുറിപ്പിനെ ന്യായീകരിച്ച് സിപിഐഎം സംസ്ഥാന ആക്ടിങ് സെക്രട്ടറി എ വിജയരാഘവന്. പാര്‍ട്ടി സംസ്ഥാന സെക്രട്ടേറിയേറ്റ് യോഗത്തിന് ശേഷം നടത്തിയ വാര്‍ത്താസമ്മേളനത്തിലായിരുന്നു വിജയരാഘവന്റെ പ്രതികരണം. പ്രസ്താവനയല്ല, വ്യാഖ്യാനങ്ങളാണ് പ്രശ്‌നങ്ങള് ഉണ്ടാക്കിയത്. വര്‍ഗ്ഗീയത പലരൂപത്തില് പ്രവര്‍ത്തിക്കുന്നുവെന്നും എ വിജയഘവന് പ്രതികരിച്ചു. സിപിഐഎം സമ്മേളനങ്ങളുടെ ഉദ്ഘാടനപ്രസംഗത്തിനായി പാര്‍ട്ടി നല്‍കിയ കുറിപ്പിലാണ് ഇക്കാര്യം വ്യക്തമാക്കുന്നത്.\nവര്‍ഗീയതയിലേക്കും തീവ്രവാദ സ്വഭാവങ്ങളിലേക്കും യുവജനങ്ങളെ ആകര്‍ഷിക്കുന്നതിനുള്ള ബോധപൂര്‍വമായ പരിശ്രമങ്ങള് നടക്കുന്നുവെന്ന സിപിഐഎം കുറിപ്പിനെ ന്യായീകരിക്കുകയാണ് സിപിഐ എം സംസ്ഥാന ആക്ടിംഗ് സെക്രട്ടറി എ വിജയരാഘവന്. പാല ബിഷപ്പിന്റെ പ്രസ്താവനയില് മുഖ്യമന്ത്രി നിലപാട് വ്യക്തമാക്കിയിരുന്നു. പ്രതിപക്ഷം സ്വീകരിച്ചത് ചാഞ്ചാട്ടമുള്ള സമീപനം.പ്രശ്‌നം പരിഹരിക്കാനുള്ള ശ്രമങ്ങള് ഉണ്ടാകും. കേരളത്തിന്റെ മതനിരപേക്ഷിത തകര്‍ക്കാന് പരിശ്രമങ്ങള് ഉണ്ടാകുന്നുണ്ട്. അതിനെ സിപിഐഎം ചെറുക്കും. കേരള കോണ്‍ഗ്രസിന് അവരുടേതായ അഭിപ്രായം ഉണ്ടാകുമെന്നും വിജയരാഘവന് വ്യക്തമാക്കി.\nവര്‍ഗീയ സ്വഭാവമുള്ള സംഘടനകളാണ് നിലവിലെ നീക്കങ്ങളുടെ പിന്നില് ഭൂരിപക്ഷത്തില് മാത്രമല്ല ന്യൂനപക്ഷ വിഭാഗത്തിലും ഭിന്നിപ്പുണ്ടാക്കി ലാഭം ഉണ്ടാക്കാന് ബിജെപി ശ്രമം നടത്തുകയാണ് എന്നും അദ്ദേഹം ആരോപിച്ചു. ന്യുനപക്ഷ വര്‍ഗ്ഗീയത ശക്തിപ്പെടുത്താന് ജമാത്തെ ഇസ്ലാമി ശ്രമിച്ചു. ജമാത്തെ ഇസ്ലാമിക്ക് മാന്യതയുടെ മുഖം നല്‍കാന് ആണ് യുഡിഎഫ് അവരുമായി സഖ്യമുണ്ടാക്കിയത്. കേരളം ഐ എസ് ഹബ്ബ് എന്ന് ആരും പറയില്ല. കേരളം ഐ എസ് റിക്രൂട്ട്‌മെന്റ് കേന്ദ്രമല്ലെന്നും എ വിജയരാഘവന് ചൂണ്ടിക്കാട്ടി.\nകേരളത്തിന്റെ മത നിരപേക്ഷത തകര്‍ക്കാന് സംഘടിതമായ ശ്രമം നടക്കുന്നതായി സിപിഐഎം ആക്ടിങ് സെക്രട്ടറി എ വിജയരാഘവന് പാര്‍ട്ടി സംസ്ഥാന സെക്രട്ടേറിയേറ്റ് യോഗത്തിന് ശേഷം നടത്തിയ വാര്‍ത്താ സമ്മേളനത്തിലായിരുന്നു വിജയരാഘവന്റെ പ്രതികരണം. പാല ബിഷപ്പിന്റെ പ്രസ്താവനയില് ദുരുദേശ്യം ഉണ്ടെന്ന് കരുതുന്നില്ല. എന്നാല് പിന്നാലെ നടന്നത് വര്‍ഗീയ വത്കരിക്കാനുള്ള തെറ്റായ ഇടപെടലായിരുന്നു. ഇതില് നിന്നും ലാഭമുണ്ടാക്കാന് ബിജെപി ശ്രമിച്ചു. അവസര വാദ നിലപാടാണ് കോണ്‍ഗ്രസ് സ്വീകരിച്ചത്. സര്‍ക്കാര് വിഷയം പരിഹരിക്കാനാണ് ശ്രമിച്ചത് എന്നും എ വിജയ രാഘവന് വ്യക്തമാക്കി.\nകേരളത്തിലെ മത നിരപേക്ഷത തകര്‍ക്കാര് നീക്കം നടക്കുന്നു. മത സൗഹാര്‍ദത്തെ ദുര്‍ബലപ്പെടുത്തി രാഷ്ട്രീയ ലാഭമുണ്ടാക്കാനുള്ള ശ്രമമാണ് ചിലര് നടത്തിയത്. ബിജെപി നന്നായി പരിശ്രമിച്ചു. മറ്റ് ചില ന്യൂനപക്ഷ വര്‍ഗീയ സംഘടനകളും മാധ്യമങ്ങളും സാമുഹിക മാധ്യമ ഇടപെടലും ഇതിന് വളം വച്ചു. എന്നാല് കേരളം ഇത് സ്വീകരിച്ചില്ല. ബിഷപ്പിന്റെ വാക്കുകള് തെറ്റായി വ്യാഖ്യാനിക്കുകയായിരുന്നു എന്നും പാര്‍ട്ടി ആക്ടിങ് സെക്രട്ടറി ചൂണ്ടിക്കാട്ടി. വ്യക്തികളോ ഗ്രൂപ്പുകളോ നടത്തുന്ന തെറ്റായ പ്രവണതകള് മതത്തിന്റെ പേരില് വഴിമാറ്റി വര്‍ഗ്ഗീയ സംഘര്‍ഷം ഉണ്ടാക്കുന്ന നിലപാട് പാടില്ലെന്നും അദ്ദേഹം വ്യക്തമാക്കി.